މި އިޢުލާންވަނީ 23 ޖުލައި 2019 1055 ގައި ބާތިލް ކުރެވިފައެވެ.\nފޮތްތައް ދަރިވަރުންނާއި މުދައްރިސުންނަށް ބޭނުންކުރެވޭނެ އިންތިޒާމް ހަމަޖެއްސުން.\nލައިބްރަރީއަށް ދަރިވަރުން ޝައުޤުވެރި ކުރުވުމަށް ތަން އިންތިޒާމް ކުރުން.\nލައިބްރަރީ ގަޑިއަށް ދަރިވަރުން ގޮވައިގެން ދުރުވާ މުދައްރިސަށް އެހީތެރިވެ ދިނުން.\nލައިބްރަރީ ސާފުތާހިރުކޮށް ބޭއްވުމަށް ދަރިވަރުންނާއި މުދައްރިސުންނަށް ބާރުއަޅައި، އެކަން ތަންފީޒުކުރުން.\nދަރިވަރުންގެ ފުށުން ފެންނަ އަޚުލާގީ މައްސަލަތައް ނޯޓުކޮށް، ލީޑިންގ ޓީޗަރަށް އެންގުން.\nޔުނީފޯމު ކޯޑާއި ޚިލާފުވާ ދަރިވަރުން ފާހަގަކޮށް ޔުނީފޯމު އިސްލާހު ކުރުމަށް ބާރުއެޅުމާއެކު، ލީޑިން ޓީޗަރަށް އެންގުން.\nހުރިހާ ފަރާތްތަކުންވެސް، (ލައިބްރަރީގައި ހޭދަކުރާ ވަގުތުތަކުގައި) ލައިބްރަރީގެ ގަވާއިދުތަކާއި އެއްގޮތަށް ޢަމަލުކުރަމުން ދާކަން ކަށަވަރު ކުރުން.\nދަރިވަރުންގެ ކުރިއެރުމަށް ހިންގާ އިތުރު ހަރަކާތް ތަކުގައި އަމަލީގޮތުން ބައިވެރިވެ، ހަވާލު ކުރެވިފައިވާ ހަރަކާތެއް ސްކޫލް އެކްޓިވިޓީ ކަލަންޑަރުގައިވާ ގޮތުގެ މަތިން ރާވައި ހިންގުން.\nސާނަވީ ނުވަތަ އެއާ އެއްފެންވަރެއްގެ އިމްތިހާނަކުން2މާއްދާއިން ދަށްވެގެން "ޑީ" ގުރޭޑް ލިބިފައިވުމާއެކު، އޭގެ އިތުރުން ސެކަންޑަރީ ސްކޫލް ސެޓްފިކެޓް ނުވަތަ ހަޔަރ ސެކަންޑަރީ ސުކޫލް ސެޓްފިކެޓް އިމްތިހާނުގައި "ދިވެހި" މި މާއްދާއިން ދަށްވެގެން "ސީ" ފާސް ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 23 ދުވަހުގެ 13:30 ގެ ކުރިން، ނޮޅިވަރަމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖުލައި 24 އާއި 28 އާ ދެމެދު، ނޮޅިވަރަމު ސްކޫލް ގައެވެ.


Adhadhu 70 inn matheegai, Fiyavalhu thah harukashi kuraakah nuvey? - One Online\n05 އޭޕްރީލް 2020، މާލެ، ކާފިއުގެ ވަގުތު ގަޑިބުރު ސަރަހައްދު ހަމަހިމޭންވެފައި -- ވަން ފޮޓޯ: މުހައްމަދު ހައްޔާން\nލުއިތަކާއެކު ދިވެހިން ބަސް އަހާނެ އެވެ. ސިއްހީ މާހިރުންގެ ލަފަޔާއި އިރުޝާދުތައް އަޑު އަހައި ދިވެހީން ބޯލަނބާނެ އެވެ. މިއީ ސަރުކާރުން އެންމެ ފުރަތަމަ ލުއިތައް ދިން އިރު، އުއްމީދުކުރި ގޮތެވެ. އެންމެ ފުރަތަމަ ލޮކްޑައުންގެ ހަރުކަށި އުސޫލުތަކަށް ދިވެހިން ފުރިހަމައަށް ބޯލެނބުމުން ލުއިތަކާއެކުވެސް ރައްޔިތުން ބޯލަނބާނެ ކަމަށް ސަރުކާރުން ޔަގީންކުރިއެވެ. ނަމަވެސް ލުއިތަކާއެކު ނިއު ނޯމަލް ފެށި، އެއް މަސް ވަނީ އެވެ. ދިވެހިން ބަހެއް ނޭހި އެވެ. އެހެން ކަމުން އާންމުންގެ ގިނަ ބައެއްގެ އޮތީ އެއް ޝަކުވާ އެކެވެ. ބޮޑު އެއް ސުވާލެވެ. ސަރުކާރުން ފިޔަވަޅުތައް ހަރުކަށި ކުރާކަށް ނުވޭ ހެއްޔެވެ؟\nސިއްހީ މާހިރުންނާއި ކަމާބެހޭ ފަރާތްތަކާއި ގުޅިގެން މި މަހުގެ އެއް ވަނަ ދުވަހު މިވަނީ މާލެ ސަރަހައްދަށް އިއުލާންކޮށްފައިވާ ލޮކްޑައުނަށް، ނިއު ނޯމަލްގެ ނަން ދިނުމަށްފަހު ލުއިތަކެއް ދީފަ އެވެ. އެ ލުއިތަކުގެ ތެރޭގައި ބޭރަށް ނުކުމެ އުޅޭވޭ ވަކި ގަޑިތަކެއް ކަނޑައެޅުމާއި 30 މީހުނަށްވުރެ ގިނަ ނުވާ ވަރަށް އެއްވެ އުޅުމުގެ ހުއްދައިގެ އިތުރުން ކެފޭ ރެސްޓޯރެންޓްތަކުގައި ޑައިނިން ކުރުމަށްވެސް މި ވަނީ ހުއްދަ ދީފަ އެވެ. ލެ ސަރަހައްދުގެ މިސްކިތްތަކުގައި ޖަމާއަތުގައި ނަމާދު ކުރުމުގެ ހުއްދަވެސް މިހާރު ވަނީ ދީފަ އެވެ.\nނިއު ނޯމަލްގައި ލުއިތަކެއް ދީފައި މިވަނީ ގައިޑްލައިންތަކަކާއެކު އެވެ. ނަމަވެސް މިއަދު މިވަނީ ރައްޔިތުން ކަންބޮޑުވާ ހިސާބަށް އަނެއްކާވެސް ރާއްޖޭގެ ހާލަތު ގޯސްވެފަ އެވެ. ފުރަތަމަ ލޮކްޑައުނަށް ރާއްޖެ ދިޔައިރު، ދިވެހިން ޕޮޒިޓިވް ވާ މިންވަރު ވަރަށްވެސް މަދެވެ. އޭރު ގިނައިން ޕޮޒިޓިވް ވަނީ ބިދޭސީންނެވެ. މި ފަހުން ރާއްޖޭގައި ކޮވިޑަށް ޕޮޒިޓިވްވާ މީހުންގެ ތެރޭގައި ގިނައީ ދިވެހިންނެވެ.\nހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ)ގެ ތަރުޖަމާނު ޑރ. ނަޒްލާ ރަފީގުވެސް ވަނީ ޕޮޒިޓިވާ މީހުންގެ އަދަދު ގިނަ ކަމަށް ވިދާޅުވެފަ އެވެ. ޑރ. ނަޒްލާ ވިދާޅުވީ ޕޮޒިޓިވްވާ މީހުންގެ ތެރޭގައި ބަލި ޖެހުމުގެ ފުރުސަތު ބޮޑު ގިންތީގެ މީހުން ގިނަ ކަމަށެވެ.\nޑރ. ނަޒްލާގެ އިތުރުން ޑރ. އިބްރާހިމް އަފްޒަލް ވެސް ވަނީ މިހާރު އޮތް ބިރުވެރި ހާލަތުގެ ވާހަކަ ވިދާޅުވެފަ އެވެ. އޭނާ ވިދާޅުވީ ޕޮޒިޓިވް ވާ މީހުންގެ ތެރޭގައި ދިވެހިން ގިނަ ކަމަށާއި ދިވެހިންގެ ކޮންޓެކްޓުންވެސް ވަރަށް ގިނަ ކަމަށެވެ. މިހާރު ފެންނަމުންދާ މަންޒަރުތަކަށް ބަލާއިރު، ދިވެހިންގެ އިތުރުން ބިދޭސީންގެ މެދުގައިވެސް ކޮމިޔުނިޓީ ސްޕްރެޑް ވަރަށް ބޮޑަށް އެބައޮތް ކަމަށް ބެލެވޭ ކަމަށްވެސް އޭނާ ވިދާޅުވެފައި ވެއެވެ.\nއެމްއާރުއެމްގެ އިންތިގާލީ ރައީސް، ރައީސް މައުމޫން، ކޮވިޑަށް އަޅާފައިވާ ފިޔަވަޅުތައް ހަރުކަށި ކުރުމަށް ގޮވައިލެއްވި -- ވަން ފޮޓޯ/ މުހައްމަދު އައުޒަމް\nގައުމު އޮތް ހާލަތު ސިއްހީ އިސް މާހިރުން މިވަނީ ވަރަށް ވެސް ބޮޑަށް ސިފަ ކޮށްދީފަ އެވެ. އެހެން ކަމުން ގިނަ ބަޔަކު ގަބޫލުކުރާ ގޮތުގައި ދެވަނަ ރާޅަކަށް ރާއްޖެ އަނެއްކާވެސް ކުރިމަތިލަނީ އެވެ. ކޮވިޑްގެ ހާލަތު އިތުރަށް ގޯސްވެ، ލޮކްޑައުންގެ ދެވަނަ ވިސްނުމަކަށްދާން ޖެހޭ ކަމަށް އާންމުންގެ ގިނަ ބަޔަކު ގަބޫލު ކުރެ އެވެ. ސަރުކާރުން ލޮކްޑައުން ހަރުކަށި ކުރުމަށް ބިރު ގަންނަނީތޯވެސް ބައެއް ފަރާތްތަކުން ވަނީ ސުވާލު އުފައްދައިފަ އެވެ.\nކުރީގެ ފޮރިން މިނިސްޓަރު އަދި ރައީސް މައުމޫނުގެ ދަރިކަނބަލުން ދުންޔާ މައުމޫން ވަނީ ސަރުކާރަށް އެފަދަ ސުވާލެއް ކުރިމަތިކުރުވައިފަ އެވެ. ދެވަނަ ލޮކްޑައުނެއް ގެނެސް ކޮވިޑް ފެތުރުން ހުއްޓުވުމަށް ސަރުކާރުން ޖެހިލުންވަނީ ކީއްވެތޯ އޭނާ ވަނީ ސުވާލު އުފައްދަވައިފަ އެވެ. ދިވެހީންގެ ތެރޭގައި މިހާރު ކޮވިޑް ފެތުރެމުންދާ މިންވަރަށް ބަލައި، މިއީ ގިނަ ބައެއްގެ ސުވާލެކެވެ.\nދުންޔާގެ އިތުރުން އޭނާގެ ބައްޕާފުޅު ރައީސް މައުމޫންވެސް ވަނީ ފިޔަވަޅުތައް ހަރުކަށި ކުރުމަށް ގޮވާލައްވައިފަ އެވެ.\n"ސަރުކާރުން ހަރުކަށި ފިޔަވަޅުތައް އަޅަން ޖެހިލުންވާ ސަބަބެއް ނުވިސްނުނު، މިހާރު ހަރުކަށި ނުކޮށްފިނަމަ ބިރުވެރި ހާލަތަކަށް ގައުމު ވެއްޓިގެން ހިނގައިދާނެ، މިއީ ވިސްނަން ޖެހޭ ކަމެއް، ފިޔަވަޅުތައް ހަރުކަށިކޮށް އަވަސް ކުރޭ،" ޒުވާނަކު ސޯޝަލް މީޑިއާގައި ފާޅުކޮށްފައިވާ ޝުއޫރެއްގައި ބުނެފައި ވެއެވެ.\nސަރުކާރުގެ ވިސްނުން ހުރީ ކިހިނެއް؟\nރައްޔިތުންގެ ކަންބޮޑުވުންތައް އިންތިހާއަށް ހުރި އިރު، ސަރުކާރުން އަދިވެސް ދައްކަމުން ގެންދަނީ އެއް ވާހަކަ އެވެ. މިހާރު އަޅާފައިވާ ފިޔަވަޅުތަކާއެކު ކުރިއަށް ދެވޭނެ ކަމަށެވެ. ފިޔަވަޅުތައް ހަރުކަށި ކުރަން ނުވިސްނާ ކަމަށެވެ.\nއެގޮތުން ހެލްތު މިނިސްޓަރު އަބްދުﷲ އަމީން ވިދާޅުވެފައިވަނީ ބައްޔަށް ޕޮޒިޓިވް ވާ މީހުންގެ އަދަދު އިތުރުވެގެންދިޔަ ނަމަވެސް މިހާރު އަޅާފައިވާ ފިޔަވަޅުތަކާއެކު ރަނގަޅަށް މަސައްކަތް ކުރެވިއްޖެ ނަމަ އަމާން އައްސޭރިއަކަށް ދެވޭނެ ކަމަށެވެ.\n"މިހާރު އަޅުގަނޑުމެންގެ ހާލަތު މި އޮތް ގޮތަށް ބަލާއިރު، އަޅުގަނޑުމެންނަށް ގަބޫލު ކުރެވެނީ މިހާރު ކޮށްފައި ހުރި ތަޖުރިބާ އަދި މިހާރު އަޅުގަނޑުމެން އަމަލުކުރާ އުސޫލަށް ބަލާއިރުގައި ބައްޔަށް ޕޮޒިޓިވްވާ މީހުން އަދަދު އިތުރުވެގެންދިޔަ ކަމުގައިވިޔަސް އަޅުގަނޑުމެންނަށް މިހާރު މިހުރި ފިޔަވަޅުތަކުގެ މަތީގައި ރަނގަޅަށް މަސައްކަތް ކުރެވިއްޖެ ކަމުގައިވާނަމަ އަދިވެސް އަމާން އައްސޭރިއާ ހަމައަށް ދިއުމުގެ ފުރުސަތު އޮންނާނެ،" މިނިސްޓަރު އަމީން ވިދާޅުވެފައި ވެއެވެ.\nކޮވިޑް 19އާ ގުޅިގެން ބާއްވަމުން އަންނަ ސިލްސިލާ ޕްރެސް ކޮންފަރެންސްގައި ހެލްތްމިނިސްޓަރ އަބްދުﷲ އަމީން މީޑިއާއަށް މައުލޫމާތު ދެއްވަނީ -- ފޮޓޯ/ ރައީސް އޮފީސް\nމިނިސްޓަރުގެ އިތުރުން ސިއްހީ މާހިރުންވެސް ވިދާޅުވަމުން ގެންދަވަނީ އެއް ވާހަކަ އެކެވެ. ދިވެހިން ކުރިއަށްވުރެ ރައްކާތެރިކަމާއެކު ފިޔަވަޅުތަކަށް ބޯލެނބުމަށެވެ. އެހެން ނޫންނަމަ ފިޔަވަޅުތައް ހަރުކަށި ކުރަން ޖެހިދާނެ ކަމަށެވެ. ނަމަވެސް ހަރުކަށި ކުރާ ހިސާބަށް އަދި ނުދާ ކަމަށެވެ.\n"މިހާރުގެ ހާލަތަށް ބަލާއިރު އަޅުގަނޑުމެންނަށް ބުނަން ކެރޭނެ ދިވެހިން އެބަ ޖެހެއޭ އިތުރަށް ސަމާލުވެ، ބަލިން ރައްކާތެރިވުމަށް އަޅުގަނޑުމެން މިދޭ އިރުޝާދުތަކަށް އިތުރަށް ސަމާލުވާން،" ޑރ. އަފްޒަލް ވިދާޅުވެފައި ވެއެވެ.\n"ޕޮޒިޓިވް ވާ މީހުންގެ އަދަދު އިތުރުވަމުންދާނަމަ މިހާރު އަޅާފައިވާ ފިޔަވަޅުތައް އިތުރަށް ހަރުކަށިކުރަން ޖެހިދާނެ،" ޑރ. ނަޒްލާ ވިދާޅުވެފައި ވެއެވެ.\nހޮސްޕިޓަލްތަކުގައި އެޑްމިޓް ކުރާ މީހުންގެ އަދަދުތައްވެސް ދުވަހެއް ދުވަހަކަށް ދަނީ އިތުރު ވަމުންނެވެ. ތަފާސް ހިސާބުތަކަށް ބެލުމުން ބަލި ފެތުރިފައި އޮތް މިންވަރު އަދި ފެތުރޭ މިންވަރު ވަރަށްވެސް ސާފެވެ. "ކްލިއާ ޕިކްޗާ" އެއް ފެނެ އެވެ. އެހެން ކަމުން އެންމެންގެވެސް ސުވާލަކީ ލަހެއް ނުވޭ ހެއްޔެވެ؟ ފިޔަވަޅުތައް ހަރުކަށި ކުރާކަށް ނުވޭ ހެއްޔެވެ؟\nމިހާރުގެ ހާލަތު ތަފާސް ހިސާބުތަކުން\nނިއު ނޯމަލްގެ ނަން ދިނުމަށްފަހު ލުއިތަކެއް ސަރުކާރުން ދިނީ މިމަހުގެ އެއްވަނަ ދުވަހު އެވެ. އެދުވަހުގެ ޕޮޒިޓިވް ކޭސްގެ އަދަދާއި މިއަދުގެ ކޭސްތަކުގެ އަދަދުތައް ވަރަށް ބޮޑުތަކުން ތަފާތުވެއްޖެ އެވެ. މިމަހުގެ އެއް ވަނަ ދުވަހު ޕޮޒިޓިވްވީ 21 މީހުނެވެ. 21 މީހުންގެ ތެރޭގައި ހިމެނެނީ ތިން ދިވެހިންނާއި ބަންގަލްދޭޝްގެ 17 މީހުންނާއި ސްރީލަންކާ މީހެކެވެ. އަދި ބައްޔަށް ފަރުވާ ހޯދަމުން ދިޔައީ 414 މީހުންނެވެ.\nމިއަދު އެއަދަދުތައް މިވަނީ ދެގުނަ ނުވަތަ ތިން ގުނަ މަތިވެފަ އެވެ. ރޭ އެޗްޕީއޭ އިން ބުނީ އިއްޔެ އެކަނިވެސް 67 މީހުން ޕޮޒިޓިވްވެފައިވާ ކަމަށެވެ. އޭގެ ތެރޭގައި 43 ދިވެހިން ހިމެނޭ ކަމަށެވެ. އެއް ވަނަ ދުވަހާ އަޅައިބަލާއިރު މިއީ ވަރަށްވެސް ބޮޑުތަފާތެކެވެ. ބައްޔަށް ފަރުވާ ހޯދަމުން އަންނަ މީހުންގެ އަދަދުވެސް ދެގުނައަށް ބޮޑުވެއްޖެ އެވެ. އެގޮތުން 792 މީހަކު މިހާރު ވެސް މި ބައްޔަށް އަންނަނީ ފަރުވާ ހޯދަމުންނެވެ.\n"ދުވަހެއް ދުވަހަކަށް ބަލި މިދަނީ އިތުރުވަމުން، ކޮންޓްރޯލުން ނައްޓަމުން، ލުއި ދިނުމުގެ ކުރިން ދިވެހިން ޕޮޒިޓިވްވާ މިންވަރު ވަރަށްވެސް ކުޑަ، މިހާރު އެހާ ގިނަ، ދިވެހިން ބަސް ނޭހީ އެކަންޏެއް ނޫން، ސަރުކާރުން މާބޮޑަށް ދޫދިނީ، ފިޔަވަޅުތައް ހަރުކަށި ނުކޮށް ވާކަށް ނެތް،" މެދު އުމުރުގެ އާންމު މީހަކު ބުންޏެވެ.\nފިޔަވަޅުތައް ހަރުކަށި ކުރުމުގައި ބަލާ ކަންކަން ހުރެ އެވެ. އެކަންކަމަށް ބެލުމަށްފަހު ނޫނީ ފިޔަވަޅުތައް ހަރުކަށި ނުކުރާނެ ކަމަށް ސިއްހީ މާހިރުން ވަނީ ވިދާޅުވެފަ އެވެ. އެގޮތުން ކޮންމެ ހަފުތާއަކު ވެސް ހާލަތަށް ބެލުމަށްފަހު ސްކޯއެއް ދެއެވެ. އަދި ސްކޯއަށް ބެލުމަށްފަހު ނޫނީ އަޅާނެ ފިޔަވަޅުތަކާމެދު ނުވިސްނާނެ ކަމަށް އެބޭފުޅުން ވިދާޅުވެ އެވެ.\n"ކޮންމެ ހަފުތާއަކު ވެސް ހާލަތަށް ބެލުމަށްފަހު ސްކޯއެއް ދެމުން އަންނަނީ، އެ ސްކޯއަށް ބަލައިލައިފިއްޔާ އަދިވެސް އެޕިޑެމިކްގެ ހާލަތު ހުރި ގޮތަށް ބަލާފައި މިހާރު ދެވިފައިވާ ލުއިތަކާއެކުގައި، އެޕިޑެމިކް ޓްރެންޑްސްތައް ހުރި ގޮތަށް ބަލައިލައިފިއްޔާ ވަރަށް ގާތުން އެޕިޑެމިކް އެބަޖެހޭ މޮނީޓާކުރަން،" ޑރ. އަހުމަދު ޝަހީދު ވިދާޅުވެފައި ވެއެވެ.\n17 ޖޫން 2020، މާލެ، ކޮވިޑް 19އާ ގުޅިގެން ބާއްވަމުން އަންނަ ސިލްސިލާ ޕްރެސް ކޮންފަރެންސްގައި ޑރ. އިބްރާހިމް އަފްޒަލް މީޑިއާއަށް މައުލޫމާތު ދެއްވަނީ -- ފޮޓޯ: ރައީސް އޮފީސް\nއެހެނަކަމުން ބޭސްލައިނާއި ސްކޯއަށް ބެލުމަށްފަހު ފިޔަވަޅުތައް ހަރުކަށި ކުރާ ހިސާބަކަށް އަދި ނުދޭ ހެއްޔެވެ؟ އާންމުންގެ ކަންބޮޑުވުން އިންތިހާއަސް ހުރިއިރު، ހަރުކަށި ކުރާނީ ކިހާވަރެއްގެ ސްކޯއެއް އައުމުން ކަމަށްބުނެ އާންމުން ވަނީ ސުވާލު އުފައްދައިފައެވެ.\n"އޭރު ބުނީ 40-50 ކަމަށް ބޭސް ލައިނަކީ، ނަމަވެސް މިހާރު 70 ގައި މި ހުންނަނީ، އެހެން ކަމުން މި ސްކޯއަށް ބަލާފައިވެސް ފިޔަވަޅުތައް ހަރުކަށި ނުކޮށް ދޫކޮށްލައިގެން ތިބެންވީ، އަދަދު ވަނީ މަތި، ފިޔަވަޅުތަކަށް ބަދަލެއް ނާދޭ، މިއީ ވަރަށް ކަންބޮޑުވާ މައްސަލައެއް،" ދެބައި އުމުރުގެ އާންމު ރައްޔިތެއްގެ އުދާސްތައް ހިއްސާކުރި އެވެ.\nފަރުދީ ޒިންމާއިން އެކަނި ނިންމާލެވޭކަށް ނެތް\nސަރުކާރުގެ އިސްވެރިންނާއި ސިއްހީ މާހިރުންވެސް އެންމެ ބޮޑަށް ދައްކަމުންދާ އެއް ވާހަކައަކީ ނިއު ނޯމަލްގައި ބަލި ކޮންޓްރޯލް ކުރެވޭނީ ފަރުދީ ޒިންމާ ފުރިހަމައަށް އަދާކޮށްގެން ކަމަށެވެ. ނަމަވެސް އެގޮތަށް އެކަން ވެގެންދިޔަ މަންޒަރެއް ނުފެނުނެވެ. ދެވަނަ ރާޅަކާ ދިމާއަށްދާއިރު، ހަމައެކަނި ފަރުދީ ޒިންމާއަށް ބަރޯސާވެގެން ސަރުކާރުން ތިބުމަކުން ނުފުދޭނެ ކަމަށް ގިނަ ބަޔަކު ގަބޫލު ކުރެ އެވެ.\n"މިހާރު އޮންނަނީ އަސްލު 11 ގެ ފަހުން ބޭރުގައި ނޫޅެވޭ ގޮތަށް، އެކަމަކު 11 ގެ ފަހުން އެތައް ބައިވަރު މީހުންނެއް މަގުމަތީގައި އުޅޭ، ފުލުހުންވެސް އަޅައެއް ނުލާ، ޖޫރިމަނާ ކުރާކަށްވެސް އުޅޭ، މާ ބޮޑަށް ދޫކޮށްލާފައި އޮންނަތަން މި ފެންނަނީ، ފަރުދީ ޒިންމާ އަދާ ނުކުރާއިރު، ފިޔަވަޅުތަކަށް ބޯނުލަނބާ ފަރާތްތަކަށް ފިޔަވަޅު އަޅަން ހުރި އިދާރާތަކުންވެސް މި އޮންނަނީ ވަރަށް ބޮޑަށް ދޫކޮށްލާފައި، މިވަރުން މިކަން ހައްލެއް ނުކުރެވޭނެ،" ޒުވާނަކު އޭނާގެ ހިޔާލު ސޯޝަލް މީޑިއާގައި ހިއްސާކުރަމުން ބުނެފައި ވެއެވެ.\nރައީސް އިބްރާހިމް މުހައްމަދު ސޯލިހް ވަނީ ކޮވިޑްގެ އެންމެ ނުރައްކާތެރި ހާލަތުން ރާއްޖެ ސަލާމަތްކުރެވިފައިވާ ކަމަށް ވިދާޅުވެފަ އެވެ. އެހެން ނަމަވެސް އެހާލަތަށް އަނބުރާ ރާއްޖެ ގޮސްދާނެކަމުގެ ބިރުވެރި ރަނގަބީލުގެ އަޑު މިހާރު މިވަނީ ގަދަވާން ފަށައިފަ އެވެ. ބޮޑު ލުޔާއެކު އެއް މަސް ދުވަސްވާއިރު ގައުމުގެ ހާލަތު މިއަދު މިވަނީ ވަރަށް ގޯސްވެފަ އެވެ. ދިވެހިން ޕޮޒިޓިވްވާ އަދަދު ތިންގުނަ ހަތަރު ގުނައަށް މައްޗަށް އަރައިގެންދާއިރު، އާންމުންގެ އޮތީ އެންމެ ކަންބޮޑުވުމެކެވެ. ސަރުކާރަށް އޮތީ ބޮޑު އެއް ސުވާލެވެ. ލޮކްޑައުންގެ ފިޔަވަޅުތައް ހަރުކަށި ކުރާކަށް ނުވޭ ހެއްޔެވެ؟ މަޑުކުރާނީ ކިހާ ވަރެއް ވާންދެންހެއްޔެވެ؟\nގުޅޭ ޓެގު ރައީސް އިބްރާހިމް މުހައްމަދު ސޯލިހު ރައީސް މައުމޫން އަބްދުލް ގައްޔޫމް ކޮވިޑް 19 އެޗްއީއޯސީ ޑރ. ފާތިމަތު ނަޒްލާ ރަފީގު ހެލްތު ޕްރޮޓެކްޝަން އެޖެންސީ (އެޗްޕީއޭ) މިނިސްޓްރީ އޮފް ހެލްތް ލޮކްޑައުން\nއަތްތެރިމަސައްކަތާއި ތެދުއިވަޑާމުގެ މޮޅުކަން ކަނޑޫދޫ ހުކުރު މިސްކިތުން


Kuree sarukaarah vure Mi Sarukaarun tender board in award kuri project thah gina: Ameer – Iru\nކުރީ ސަރުކާރަށް ވުރެ މިސަރުކާރުން ޓެންޑަރ ބޯޑުން އެވޯޑް ކުރި ޕްރޮޖެކްޓްތަށް ގިނަ: އަމީރު\nކުރީގެ ރައީސް އަބްދުﷲ ޔާމިންގެ ވެރިކަމުގައި ނޭޝަނަލް ޓެންޑަރ ބޯޑުން އެވޯޑް ކުރި ޕްރޮޖެކްޓްތަކުގެ ޖުމްލަ އަދަދަށްވުރެ ގިނަ ޕްރޮޖެކްޓްތައް މިސަރުކާރުގައި މިފާއިތުވެދިޔަ ދެއަހަރު ދުވަހުގެ ތެރޭގައި އެވޯޑް ކުރެވިފައިވާ ކަމަށް ފިނޭންސް މިނިސްޓަރު އިބްރާހީމް އަމީރު ވިދާޅުވެއްޖެ އެވެ.\nރާއްޖެ ޓީވީގެ “ފަލަ ސުރުޚީ” ޕްރޮގްރާމްގައި މިނިސްޓަރު އަމީރު ވިދާޅުވީ ކޮވިޑް-19ގެ ހާލަތުގައި ވެސް ތަރައްގީއަށް ހިންގާ މަޝްރޫއުތައް ނުހުއްޓި ކުރިއަށްދާ ކަމަށާއި އެގޮތުން މިހާރު ވެސް ގާތްގަނޑަކަށް 65 ޕްރޮޖެކްޓް މަސައްކަތް ކުރިއަށްދާ ކަމަށް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ 2019 ވަނަ އަހަރުން ފެށިގެން މިސަރުކާރާ ހަވާލުވި ހިސާބުން ފެށިގެން މިއަދާ ހަމައަށް ގާތްގަނޑަކަށް 6.3 ބިލިއަން ރުފިޔާ ޕްރޮޖެކްޓްތައް މިހާރު ވަނީ އެވޯޑް ކޮށްފައިވާ ކަމަށެވެ.\n2020 ވަނަ އަހަރަށް ގާތްގަނޑަކަށް ދެބިލިއަން ރުފިޔާ، 2019 ވަނަ އަހަރު ހަމައެކަނި ނޭޝަނަލް ޓެންޑަރ ބޯޑުން ގާތްގަނޑަށް 150 ޕްރޮޖެކްޓް 4.1 ބިލިއަން ރުފިޔާ ޕްރޮޖެކްޓް އެވޯޑް ކޮށްފައިވާ ކަމަށް މިނިސްޓަރު ވިދާޅުވިއެވެ.\nމިނިސްޓަރު އަމީރު ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރުގައި 2018 ވަނަ އަހަރު 39 ޕްރޮޖެކްޓެއް 254 މިލިއަން ރުފިޔާ، 2017 ވަނަ އަހަރު 53 ޕްރޮޖެކްޓް 851 މިލިއަން ރުފިޔާ، 2016 ވަނަ އަހަރު 85 ޕްރޮޖެކްޓް 1.7 ބިިލިއަން ރުފިޔާ، 2015 ވަނަ އަހަރު 115 މިލިއަން ރުފިޔާ، އަދި 2014 ވަނަ އަހަރު 1.6 ބިލިއަން ރުފިޔާ ހަރަދު ކޮށްފައިވާ ކަަމަށެވެ.


Quality Schools: ފުރިހަމަ ނަމުނާއެއް ދައްކާށެވެ.\nއެއްވެސް މީހަކީ "އެންމެ ފުރިހަމަ" މީހެއް ނޫނެވެ. ގުދުރަތީ ގޮތުން ތިމާއަށް ލިބިފައިވާ ސިފަތަކުގައެވެ. ތިމާ ކުރާ ކަންތައްކުގައްޔާއި ތިމާ ދައްކުވައިދޭ ހުނަރުތަކުގަ އެވެ. އެހެނަސް ޤަބޫލުކުރަންޖެހޭ ޙަޤީޤަތަކީ ކޮންމެ މީހަކީވެސް ފުރިހަމަކަން ހޯދުމަށް މަސައްކަތް ކުރެވޭނެ މީހެއް ކަމެވެ. އަދި ކޮންމެ މީހަކީވެސް އެހެން މީހުންގެ ލޯތްބާއި އެހީތެރިކަން ލިބުމަށް އެދޭނެ މީހެއްކަމެވެ. ވިސްނަންވީ ކަމަކީ، ތިމާ އެދޭ ފަދަ ލޯތްބާއި އެހީތެރިކަން ތިމާއަށް ލިބޭނީ އެހެން މީހުން ބޭނުންވާ އެހީތެރިކަމާއި ލޯބި ތިމާގެ ފުށުންވެސް ލިބިގެންކަމެވެ. އެހެންކަމުން ތިމާއަކީ ހުރިހައި ގޮތަކުންވެސް ފުރިހަމަ ނަމޫނާއަކަށް ވާންޖެހެ އެވެ.\nނަމޫނާ ދައްކަން ނުޖެހޭ ދާއިރާއެއް، މީހެއް އަދި ފަންތިއެއް ނެތެވެ. ކޮންމެ ދާއިރާއެއްގައި މަސައްކަތްކުރިޔަސް އަދި ކޮންމެ ފަންތިއެއްގައި މަސައްކަތްކުރިޔަސް ރިވެތި ނަމޫނާ ދައްކަންޖެހެ އެވެ. ނޫންނަމަ ކަންތައްތައް ދާނީ ތިމާ އާއި އެހެން މީހުން ހިތްހަމަޖެހޭ ގޮތަކަށް ނޫނެވެ. މަސައްކަތްކުރާ މާހައުލަށް ނަޒަރު ހިންގާލާއިރު އެތަނެއްގައި މަސައްކަތްކުރާ އިސްވެރިން، ޚާއްޞަކޮށް އިސް ވެރިއަކު އެހެން މީހުންނަށް ރަނގަޅު ނަމޫނާއެއް ދެއްކުމަކީ އެތަނެއް އެންމެ އެދެވޭ ގޮތެއްގައި ހިންގުމަށް ވަރަށް މުހިއްމު ކަމެކެވެ. މިގޮތުން ވެރިންގެ މެދުގައި އޮންނަންޖެހޭ ގުޅުމަކީ އެންމެ ޚާއްޞަ އެންމެ މުހިއްމު އެއް ގުޅުމެވެ. ވެރިންގެ މެދުގައި އެދެވޭ ގުޅުމެއް ނެތްނަމަ އެތަނެއް ބޮއްސުންލުމަކީ ވަރަށް ގާތް ކަމެކެވެ. އެހެންކަމުން އެތަނެއްގައި ތިބޭ ވެރިންނާއި މުވައްޒަފުންގެ މެދުގައި އޮންނަންޖެހޭ ގުޅުންތައް އޭގެ އެންމެ ފުރިހަމަ ގޮތުގައި އޮތުން ވަރަށް މުހިއްމެވެ. އެހެނީ މިގުޅުންތައް ރަނގަޅު ނުވެ ކަނޑައަޅާފައިވާ ލަނޑުދަނޑި ޙާޞިލުކުރުމަކީ ނުވާނެކަމެކެވެ.\nތަނެއް ކުރިއަރައިދާނީ އެތަނެއްގައި ހަމަހަމަކަން އޮވެގެންނެވެ. އެންމެންގެ މެދުގައި އެއް އުޞޫލަކުން ޢަމަލުކުރެވިގެންނެވެ. މަޤާމުގެ ގޮތުން މަތިވުމުން ނުވަތަ ދަށްވުމުން ވަކި ގޮތްތަކެއް ހެދޭނަމަ އެދެއްކެނީ ރަނގަޅު ނަމުނާއެއް ނޫނެވެ. އެކަމުގެ ސަބަބުން ތަނުގައި އޮންނަންޖެހޭ އެކުވެރިކަން ޚަތިމުކުރެވޭކަށް މާގިނަ ދުވަހެއް ނުނަގާނެ އެވެ. ނަމަވެސް ހިތާމައަކީ އަޅުގަނޑުމެންގެ ތެރޭގައި އަދިވެސް މިނުރަނގަޅު އާދަ ހަރުލާފައި އޮތުމެވެ. ތިމާއާ ގާތް މީހުންނަށް ބައެއް ކަހަލަ ކަންކަމުގައި އިސްކަން ދެވޭތީ އެވެ. ރުހުމުގެ ލޮލަށް އައިބު ނުފެންނާތީ އެވެ. އެހެނަސް ނުރެހެވޭ މީހެއްނަމަ ނުވަތަ 'ޗެނަލް ދިމާނުވާނަމަ" އެމީހެއްގެ ފަރާތުން ކިތައްމެ ކުޑަކަމެއް ކުރެވުނަސް އެއީ މާބޮޑު ކަމަކަށް ހެދޭތީ އެވެ. ނަތީޖާއަކީ ތަނުގައި ފިތުނައިގެ އަލިފާން ރޯވުމެވެ. އަދި އެއަލިފާންގަނޑު ބޮޑުވަމުން ބޮޑުވަމުންގޮސް ނިއްވައި ނުލެވޭވަރަށް ބޮޑުވުމެވެ.\nތިމާއަކީ، ހަވާލުވެވޭ މަސައްކަތަށް ޤާބިލު މީހެއް ނޫންނަމަ މީހުންގެ މަލާމާތާއި ފުރައްސާރަ ނުލިބި ދިއުމަކީ ނާދިރު ކަމެކެވެ. ނަމަވެސް ބައެއް ފަހަރު ވާގޮތަކީ ކޮންމެވެސް ގޮތަކުން ތިމާއަށް ވެރިކަމެއް ހަވާލުވެވުމުން ތިމާގެ ޤާބިލުކަމުގެ މަތިން ހަނދާންނެތުމެވެ. އެފަދަ ވަގުތުތަކުގައި ތިމާގެ ޤަބިލުކަމާމެދު މީހަކު ސުވާލެއް ކޮށްލިޔަސް އެކަމާ ވާހަކަ ދައްކަންވެސް ބޭނުން ނުވުމެވެ. އެފަދަ ވަގުތެއްގައި ތިމާއަށް، ތިމާގެ ފެންވަރު އޮޅެ އެވެ. ނުވަތަ ޙަޤީޤީ ފެންވަރު ޤަބޫލުކުރަން ފަސްޖެހެވެ އެވެ. ނަތީޖާއަކީ ގުޅުންތައް ގޯސްވެ، ތިމާ ދިފާޢުވުމަށް މަސައްކަތް ކުރެވުމެވެ. ތިމާއަށް ތިމާގެ ޙަޤިޤީ ފެންވަރު އޮޅި އެހެން މީހުންގެ ފެންވަރާމެދު ސުވާލުކުރެވުމެވެ.\nކޮންމެ މީހަކުވެސް ބޭނުންވާނީ ކުރިއަރައި ދިއުމަށެވެ. ހަރުފަތަކަށްފަހު ހަރުފަތެއް، ކާމިޔާބީއަކަށްފަހު ކާމިޔާބީއެއް ލިބުމަށެވެ. ނަމަވެސް މިކަން އެދެވޭގޮތެއްގައި ޙާޞިލު ކުރެވޭނީ ތިމާއަކީ ކަމަށް ޤާބިލު، ހުރިހައި ގޮތަކުންވެސް ނަމޫނާއަކަށް ވެގެންނެވެ. ތިމާ އާއި ތިމާ މަސައްކަތްކުރާތަނުގައި އުޅޭ އެހެން މުވައްޒަފުންގެ މެދުގައި ރަނގަޅު ގުޅުންތަކެއް އޮވެގެންނެވެ. އަދި އެގުޅުންތައް އެގޮތުގައި ދެމެހެއްޓިގެންނެވެ. ނޫންނަމަ ތިމާއަކީ ބާކީވެފައިވާ މީހަކަށް ވެދާނެއެވެ. މުޖުތަމަޢު ޤަބޫލު ނުކުރާ މީހަކަށް ވެދާނެއެވެ. އެހެންކަމުން ވަގުތު ފާއިތުވުމުގެ ކުރިން ހުރިހައި ގޮތަކުންވެސް ނަމޫނާއަކަށް ވާށެވެ.\nPosted by ESQID at 8:45 AM


BREAKING | Covid-19: America In Record Adhadhakah Meehun Fassi Vejje - Vaguthu\nދުނިޔޭގެ އެކި ހިސާބުތަކުގައި މިހާރު ހަލުވިކަމާއެކީ ފެތުރެމުން އަންނަ ކޮވިޑް-19 އަށް އެންމެ ގިނަ މީހުން ފައްސިވެފައިވާ އެމެރިކާއިން ރިކޯޑް އަދަދަކަށް މީހުން ފައްސިވެއްޖެއެވެ.\nކޮވިޑް-19 ގެ އެންމެ ފަހުގެ މައުލޫމާތު އާންމު ކުރާ ބައިނަލްއަގްވާމީ އިދާރާއަކުން ހިއްސާ ކޮށްފައިވާ ތަފާސް ހިސާބުތަކަށް ބަލާއިރު އެގައުމުން އިއްޔެ އިތުރު 132،540 މީހަކު މި ބަލި ޖެހިގެން ވަނީ ރިޕޯޓް ކޮށްފައެވެ. މިއާއެކު އެ ގައުމުން މި ބައްޔަށް ފައްސިވެފައިވާ މީހުންގެ އަދަދު ވަނީ 10،060،464 އަށް އަރާފައެވެ.\nމީގެ ކުރިން އެންމެ ގިނަ މީހުން ފައްސިވެގެން ރިޕޯޓް ކޮށްފައިވަނީ މިމަހުގެ ފަސް ވަނަ ދުވަހުއެވެ. އެ ދުވަހު އެގައުމުން 123،718 މީހަކު ވަނީ މި ބައްޔަށް ފައްސިވެފައެވެ.\nއެގައުމުން އެންމެ ގިނަ މީހުން މިހާތަނަށް ފައްސިވެފައިވަނީ 25 މިލިއަން މީހުންގެ އާބާދީއެއް އޮންނަ ޓެކްސަސް ސްޓޭޓުންނެވެ. އެގޮތުން ބަލާއިރު، އެއް މިލިއަނަށް ވުރެ ގިނަ މީހުން އެ ސްޓޭޓުން ވަނީ ފައްސިވެފައެވެ.\nއެމެރިކާ އިން މި ބަލި ޖެހިގެން އިތުރު 26 މީހަކު މަރުވެފައިވާއިރު، އިއްޔެ 1،248 މީހަކު ވަނީ ބަލި ޖެހިގެން މަރުވެފައެވެ. ހަ މިލިއަނަށްވުރެ ގިނަ މީހުން މި ބަލިން ރަނގަޅުވެފައިވާއިރު ތިން މިލިއަނަށްވުރެ ގިނަ މީހުންނަށް މިވަގުތު އަންނަނީ ފަރުވާ ދެމުންނެވެ. އޭގެ ތެރެއިން ވެސް 18،303 މީހެއްގެ ހާލު ސީރިއަސް ކަމަށް ތަފާސް ހިސާބުތަކުން ދައްކައެވެ.\nދުނިޔޭގެ 216 ގައުމަކާއި ސަރަހައްދަކަށް ކޮވިޑް-19 ފެތުރިފައިވާއިރު، އެމެރިކާއަކީ މިހާތަނަށް އެންމެ ގިނަ މީހުން މަރުވެ، އަދި ފައްސިވެފައިވާ ގައުމެވެ. ދެވަނައަށް އެންމެ ގިނަ މީހުން ފައްސިވެފައިވަނީ އިންޑިއާއިންނެވެ. ތިން ވަނައަށް އެންމެ ގިނަ މީހުން ފައްސިވެފައިވަނީ ބްރެޒިލް އިންނެވެ.\nމާލެ ރޯމަސް މާރުކޭޓު ކައިރި މޫދަށް ޕިކަޕެއް ވެއްޓިއްޖެ


ކޮމިޝަނުގެ ސެކްރެޓަރީ ޖެނެރަލް ހޮވުމަށް އިންޓަވިއުކުރަނީ\nކޮމިޝަންގެ ސެކްރެޓަރީ ޖެނެރަލްގެ މަޤާމަށް ކުރިމަތިލާފައިވާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަވިއުކުރުން، 12 މާރޗް 2011 ވާ ހޮނިހުރު ދުވަހު ކުރިއަށް ގެންދާގޮތަށް ހަމަޖައްސައިފިއެވެ. ސެކްރެޓްރީ ޖެނެރަލް ހޮވުމަށް ކަނޑައަޅާފައިވާ ޕެނަލުން ނިންމާފައިވާ އުސޫލާއެއްގޮތަށް، މި މަޤާމަށް ކުތިމަތިލައްވާފައިވާ...\nކޮމިޝަނުގެ އިދާރީ އޮނިގަނޑު ރިވިއުކޮށް އަލުން އެކުލަވާލުމުގެ މަސައްކަތް ކުރިއަށް އެބަދޭ\nޖުޑީޝަލް ސަރވިސް ކޮމިޝަންގެ އިދާރީ އޮނިގަނޑު ރިވިއުކޮށް، އަލުން އެކުލަވާލުމުގެ މަސައްކަތް ކުރިއަށް އެބަދެއެވެ. އެގޮތުން އަލަށް އެކުލަވާލެވިފައިވާ ކޮމިޝަންގެ އިދާރީ އޮނިގަނޑާ ގުޅޭގޮތުން9މާރޗް 2011 ގައި ކޮމިޝަންގެ ޖަލްސާގައި މެމްބަރުން ބަހުސްކުރެއްވުމަށްފަހު، ނިންމެވީ ކޮމިޝަންގެ މެމްބަރު ސިވިލް ސަރިވިސް...\nކޮމިޝަނުގެ ހިންގުން ހަރުދަނާކުރުމަށް ޔޫއެންޑީޕީގެ އެހީގެ ދަށުން އޮސްޓްރޭލިޔާ ޕްރޮފެސަރެއް ކޮމިޝަނުގައި މަސައްކަތްކުރައްވަން ފައްޓަވައިފި\nކޮމިޝަނުގެ ހިންގުން ހަރުދަނާކުރުމަށް ޔޫއެންޑީޕީގެ އެހީގެ ދަށުން އޮސްޓްރޭލިޔާގެ ރިޓަޔަރޑް ފަނޑިޔާރެއްކަމުގައި ޕްރޮފެސަރ މެރީކެލަމް ކޮމިޝަނުގައި މަސައްކަތްކުރައްވަމުން އެބަގެންދަވައެވެ. މިއީ ބައިނަލްއަޤުވާމީ ފަންނީ އެހީތެރިކަން ހޯދުމަށް ކޮމިޝަނާ ޔޫއެންޑީޕާއާއެކު ކުރެވިފައިވާ މަޝްވަރާތަކުގެ މަތިން ކުރިއަށް...\nހދ.ކުމުންދާ ކޯޓް ބަންދުކުރި މައްސަލަ ބައްލަވައިދިނުމަށް މޯލްޑިސް ޕޮލިސް ސަރވިސްގައި އެދެފި\nހދ. ކުމުންދޫ މެޖިސްޓްރޭޓް ކޯޓުގެ މަސައްކަތަށް ހުރަސްއަޅާ، ރައްޔިތުންގެ ތެރެއިން ބަޔަކު ނިކުމެ ކޯޓުބަންދުކުރުމާ ގުޅިގެން، އެކަން ބަލައިދިނުމަށާއި، އެކޯޓުގެ މުވައްޒަފުންނާއި، މެޖިސްޓްރޭޓަށް އެފަރާތްތަކުގެ މަސްޢޫލިއްޔަތު އަދާކުރެވޭނެ އިންތިޒާމު ހަމަޖައްސަވައި ދެއްވުމަށް، މޯލްޑިސް ޕޮލިސް ސަރވިސްގައި ކޮމިޝަންގެ...\nކޮމިޝަންގެ ސެކްރެޓަރ ޖެނެރަލް ހޮވުމުގައި ޢަމަލުކުރާނެ އުޞޫލު، އިންޓަވިއު ޕެނަލުން އެކުލަވާލައިފިއެވެ. މިއުޞޫލުގައި ވާގޮތުން ސެކްރެޓަރީ ޖެނެރަލްގެ މަޤާމަށް ކުރިމަތިލައްވާފައިވާ ބޭފުޅުންގެ ތެރެއިން ޝަރުޠުހަމަވާ ކެންޑިޑޭޓުންގެ ލިސްޓެއް އިންޓަވިއު ޕެނަލުން ކަނޑައެޅުމާއި، އިންޓަރވިއު ޕެނަލުން ފާސްކުރާ ލިސްޓް އެއީ...\nޤާނޫނުއަސާސީންނާއި ޖުޑީޝަލް ސަރވިސް ކޮމިޝަނުގެ ޤާނޫނުގައި ބަޔާންކޮއްފައިވާގޮތަށް ކޮމިޝަނުން ކުރަންޖެހޭ މަސައްކަތްތައް މިނިވަންކަމާއި މުސްތަޤިއްލުކަމާއެކު ކޮމިޝަނުގެ މެންބަރުންނާއި އިދާރީ މުވައްޒަފުން ކުރެވޭނެ ރައްކާތެރި މާހައުލެއް ޤާއިމް ކުރުމަށް ކުރެވެންހުރި ހުރިހާކަމެއް ކޮމިޝަނުގެ ރައީސްގެ ބެލުމުގެ ދަށުން...\nކޮމިޝަން ހަރުދަނާކުރުމަށް ބައިނަލްއަޤުވާމީ ފަންނީ އެހީތެރިކަން ހޯދުމަށް ޔޫއެންޑީޕީއާ މަޝްވަރާކޮށްފި\nކޮމިޝަން ހަރުދަނާކުރުމަށް ބައިނަލްއަޤުވާމީ ފަންނީ އެހީތެރިކަން ހޯދުމަށް ކުރިން ޔޫއެންޑީޕީއާއެކު ކޮމިޝަނުން މަޝަވަރާކުރެވިފައިވާ ކަންތައްތައް ކުރިއަށް ގެންދިއުމަށްޓަކައި ޔޫއެންޑީޕީން ޖުޑީޝަލް ސަރވިސް ކޮމިޝަނާއެކު މަޝްވަރާބައްދަލުވުމެއް ބާއްވައިފިއެވެ. ކޮމިޝަންގައި ބޭއްވުނު މި ބައްދަލުކުރެއްވުމުގައި ޔޫއެންޑީޕީގެ...\nނ. ލަންދޫ ކޯޓްގެ މެޖިސްޓްރޭޓާއި އއ. ފެރިދޫ ކޯޓުގެ ސީނިއަރ މެޖިސްޓްރޭޓް ދެމިއޮތުމުގެ ޢާލަމަށް ދަތުރުކުރައްވައިފި\nނ. ލަންދޫ ކޯޓްގެ މެޖިސްޓްރޭޓް އަލްފާޟިލް ޢަބްދުއްޞަމަދު ރަޝާދާއި އއ. ފެރިދޫ ކޯޓުގެ ސީނިއަރ މެޖިސްޓްރޭޓް އަލްފާޟިލް އިބްރާހީމް މުޙައްމަދު ތައްޚާން ދެމިއޮތުމުގެ ޢާލަމަށް ދަތުރުކުރައްވާފިއެވެ. އަލްފާޟިލް ޢަބްދުއްޞަމަދު ރަޝާދު 30 ޖަނަވަރީ 2011 ގައި ދެމިއޮތުމުގެ ޢާލަމަށް ދަތުރުކުރައްވާފައިވުމާއި އަލްފާޟިލް އިބްރާހީމް...\nހައިކޯޓްގެ ފަނޑިޔާރުކަމަށް ކުރިމަތި ލައްވާފައިވާ ބޭފުޅުންގެ ތެރެއިން އެންމެ މަތީން މާކްސް ލިބިވަޑައިގެންނެވި ތަރުތީބުން ވޯޓަށް އައްސަވާ 05 ބޭފުޅަކު ހައިކޯޓުގެ ފަނޑިޔާރުކަމަށް 19 ޖަނަވަރީ 2011 ވަނަ ދުވަހުގެރޭ ބޭއްވި ކޮމިޝަނުންގެ ޖަލްސާއިން ކަނޑައަޅުއްވާ، ފާސްކުރައްވައިފިއެވެ. އެގޮތުން ހައިކޯޓުގެ ފަނޑިޔާރުކަމަށް...\nފަނޑިޔާރުންގެ މުސާރައާއި އިނާޔަތްތައްް 28 ޑިސެމްބަރ 2010 ގައި ރައްޔިތުންގެ މަޖިލީހުން ފާސްކޮށްފައިވާ ގޮތަށް 10 ޑިސެމްބަރ 2010 އިން ފެށިގެން، މުސާރައިގެ އާ އޮނިގަނޑަށް ޢަމަލުކުރުމަށް ކޮމިޝަނުން ނިންމައި، އެކަން ކޯޓުތަކަށް އަންގަވައި ސަރކިއުުލަރއެއް ނެރުއްވައިފިއެވެ. ކޮމިޝަނުން މިކަން މިގޮތަށް ނިންމެވީ 18 ޖަނަވަރީ 2011 ވަނަ...\nހައިކޯޓުގެ ފަނޑިޔާރުކަމަށް ކުރިމަތިލައްވާފައިވާ ބޭފުޅުންގެ ތެރެއިން ޝަރުތުހަމަވާކަމަށް ކޮމިޝަނުން ކަނޑައަޅުއްވާފައިވާ ފަރާތްތަކާ އިންޓަވިއުކުރައްވައިފި\nހައިކޯޓްގެ ފަނޑިޔާރުކަމަށް ކުރިމަތިލައްވާފައިވާ ބޭފުޅުންގެ ތެރެއިން ޝަރުތުހަމަވާކަމަށް ކޮމިޝަނުން ކަނޑައަޅުއްވާފައިވާ ފަރާތްތަކާ އިންޓަވިއުކުރައްވާފިއެވެ. 15 ޖަނަވަރީ 2011 ވަނަ ދުވަހުން ހެނދުން 9:00 ން ރޭގަނޑު 20:30 އަށް ކުރިއަށް ގެންދިއަ މި އިންޓަވިއުގައި 06 ދާއިރާއަކުން ސުވާލުކުރައްވާފައިވެއެވެ. އޭގެ ތެރޭގައި...


Kurevunu masakkathaamedhu dhera eh nuvan: Faris\nކުރެވުނު މަސައްކަތާމެދު އެއްގޮތަކަށް ވެސް ދެރައެއް ނުވޭ: ފާރިސް\nބޮޑުބޭބޭފުޅު އަދި ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު އޭރުގެ އިދިކޮޅު ޕާޓީތަކާއެކު ކުރެވުނު މަސައްކަތްތަކާމެދު އެއްވެސް ވަރަކަށް ދެރަނުވާ ކަމަށާ އެއީ ގައުމަށްޓަކައި ކުރަން ޖެހޭ މަސައްކަތެއް ކަމަށް ރައީސް މައުމޫންގެ ދަރިކަލުން އަދި އެމަނިކުފާނު އުފެއްދެވި މޯލްޑިވްސް ރިފޯމް މޫވްމަންޓްގެ ރައީސް އަހުމަދު ފާރިސް މައުމޫން މިއަދު ވިދާޅުވެއްޖެ އެވެ.\nއަވަސްގެ "ސުވާލަކަށް ފަހު ސުވާލެއް" ޕްރަގްރާމްގައި ބައިވެރިވެވަޑައިގެން ފާރިސް ވަނީ ރާއްޖޭގެ ސިޔާސީ ހާލަތާއި ގުޅޭގޮތުން ވަރަށް ތަފްސީލުކޮށް ވާހަކަ ދައްކަވާފައެވެ. ހާއްސަކޮށް ބޮޑުބޭބޭފުޅު އަދި ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު އޭރުގެ އިދިކޮޅު ޕާޓީތަކާއެކު ކުރެވުނު މަސައްކަތްތަކާ ގުޅޭގޮތުން ވާހަކަ ދެއްކެވިއެވެ. އެ މަސައްކަތްތަކާމެދު މިހާރު އެއްވެސް ވަރަކަށް ދެރަވޭތޯ ސުވާލު ކުރުމުން ވިދާޅުވީ އެއްގޮތަކަށްވެސް ދެރަ ނުވާ ކަމަށެވެ.\n"އެއްގޮތަކަށްވެސް އަޅުގަނޑު ރިގްރެޓް ކުރާ ކަމެއް ނޫން [ރައީސް ޔާމީންގެ ސަރުކާރުގެ ދުވަސްވަރު އިދިކޮޅު ކޯލިޝަނާއެކު މަަސައްކަތް ކުރުން] އެއީ އެއް އިނގޭތޯ،"\nރައީސް މައުމޫންގެ ދަރިކަލުން އަދި އެމަނިކުފާނު އުފެއްދެވި މޯލްޑިވްސް ރިފޯމް މޫވްމަންޓްގެ ރައީސް އަހުމަދު ފާރިސް މައުމޫން: ބޮޑުބޭބޭފުޅު އަދި ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު އޭރުގެ އިދިކޮޅު ޕާޓީތަކާއެކު ކުރެވުނު މަސައްކަތްތަކާމެދު އެއްވެސް ވަރަކަށް ދެރަ ނުވާ ކަމަށް ވިދާޅުވި -- މުހައްމަދު ހުމާމް އަހުމަދު | އަވަސް\nއަދި އެއީ އޭރުގެ ސަރުކާރާ ދެކޮޅަށް ކުރި މަސައްކަތެއް ނޫން ކަމަށް ވިދާޅުވިއެވެ. އިސްލާހީ މަަސައްކަތް ފަށަން ޖެހުނީ މަޖިލީހުގެ އޭރުގެ ރައީސް އަބްދުﷲ މަސީހު މުހައްމަދު އަމަލު ކުރައްވަމުން ގެންދެވި ހުދުމުހުތާރު އަދި ގާނޫނުއަސާސީއާ ހިލާފު ކަންކަމުގެ ސަބަބުން ކަމަށެވެ. އެ މަސައްކަތް އިދިކޮޅު ޕާޓީތަކުގެ މަޖިލީސް މެންބަރުންނާއެކު ކުރައްވަން ޖެހިވަޑައިގަތީ އެތެރޭގައި ހުންނަވައިގެން ކުރެއްވި މަަސއްކަތް ކާމިޔާބު ނުވުމުން ކަމަށް ފާރިސް ވިދާޅުވިއެވެ.\nފާރިސް ވިދާޅުވީ އެކަންކަން ހުއްޓަވާލެއްވުމަށް ނުވަތަ މަޖިލީހުގެ ރިޔާސަތާއި ދުރަށް ވަޑައިގަތުމަށް އެދިވަޑައިގަތުމުންވެސް މަސީހު ދެކޮޅު ހެއްދެވި ކަމަށެވެ. އަދި ހިންގަވަމުން ގެންދެވި ގާނޫނާއި ހިލާފު އަމަލުތަކުގައި ދެމި ހުންނެވީ ކަމަށެވެ.\n"އެއީ އަޅުގަނޑާއި މިހާރުގެ ރައީސުލްޖުމްހޫރިއްޔާ އަލްފާޟިލް އިބްރާހިމް މުހައްމަދު ސޯލިހާ ދެ މީހުން ވެގެން ކުރި މަސައްކަތެއް އެއީ އިނގޭތޯ. އޭރު އޭނަ ހުންނެވީ އެމްޑީޕީގެ ޕާލިމަންޓްރީ ގުރޫޕްގެ ލީޑަރުގެ ގޮތުގައި. އަޅުގަނޑު މަސައްކަތް ކުރެވުނީ ޕީޕީއެމްގައި ތިބި މެންބަރުންގެ ތެރެއިން މަޖިލީހުގެ ރިޔާސަތު ގެންދެވި ގޮތާއި ހިތްހަމަނުޖެހޭ ބަޔަކާއެކު އެ ބަޔަކު ލީޑު ކުރަން އަޅުގަނޑު ހުރީ،"\nފާރިސް މައުމޫން: ބޮޑުބޭބޭފުޅު އަދި ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު އޭރުގެ އިދިކޮޅު ޕާޓީތަކާއެކު ކުރެވުނު މަސައްކަތްތަކާމެދު އެއްވެސް ވަރަކަށް ދެރަ ނުވާ ކަމަށް ވިދާޅުވި --\nފާރިސް ވިދާޅުވީ ރައީސް ޔާމީންގެ ސުޕަ މެޖޯރިޓީ އޮތް މަޖިލީހެއް އަނެއް ކޮޅަށް ބަދަލު ވެގެން ދިއުމަކީ އެ ބޭފުޅުން ކުރެއްވީ އިހުލާސްތެރި މަސައްކަތެއް ކަމުގެ ސާފު ހެއްކެއް ކަމަށެވެ. އެ މަސައްކަތް ކުރީ ސަރުކާރުން ހުއްޓުވީ ތަހުގީގީ އިދާރާތަކާއި ކޯޓްތައް ގުޅިގެން ކަމަށްވެސް ވިދާޅުވިއެވެ.\nއޭނާ އެ އިޝާރާތް ކުރަނީ ބޮޑެތި ތުހުމަތުތައް އޭރުގެ އިދިކޮޅު މެންބަރުން ޖަލަށްލީ ލުމަަށެވެ. އަދި 12 މެންބަރުންގެ ގޮޑީގެ މައްސަލާގައި ގޮތެއް ނުނިމި ޝަރުއީ މަރުހަލާގައި ދިގު ދަންމައިލި ދަންމާލުމަށެވެ. އެކަމާއި ގުޅިގެން އިދިކޮޅުގެ 12 މެންބަރުންގެ ބައިވެރިވުން ނެތި އެތައް މަހެއް ވަންދެން މަޖިލީސް ހިންގިއެވެ. އެ މެންބަރުންނަށް މަޖިލީހަށް ވަނުމަށް ސާފު ހުކުމެއް ސުޕްރީމް ކޯޓުން ނެރެދޭން ކެރުނީ އިންތިހާބުން ބަލިވެ ރައީސް ޔާމީންގެ ވެރިކަމުގެ ބާރު ކެނޑެން ފެށުމުންނެވެ.\nފާރިސް ވިދާޅުވީ އެ ދުވަހު ކުރި މަސައްކަތް އެ ގޮތަށް ނުކުރި ނަމަ ގައުމުގެ ހާލަތު ވަރަށް ގޯސްވީސް ކަމަށެވެ. އަދި މަޖިލީހާއި ސަރުކާރުން އަމާޒު ހިފާފައި ހުރީ ބާރުތައް ޖަމާކޮށް ގާނޫނުގެ ބާރު ކަނޑުވާލުމަށް ކަމަށެވެ. އެހެން ކަމުން މާޒީގައި ހިނގާދިޔަ ކަންކަން އެހާ ފަސޭހައިން ހަނދާންނައްތާލައިގެން ނުވާނެ ކަމަށް ވިދާޅުވިއެވެ.\n"އަޅުގަނޑު މިހާރުވެސް ގަބޫލު ކުރަނީ އެ ދުވަހު އެ ގޮތަށް އެ މަަސައްކަތް ނުކުރިނަމަ މިހާރު ގައުމުގެ ހާލަތު އަދި މާ ގޯސްވާނެ އޭ. އޭރު މިސްރާބު ޖަހާފައިވާ ކަމަށް އަޅުގަނޑުމެންނަށް ގަބޫލު ކުރެވުނީ ރައްޔިތުންގެ މަޖިލީހުގެ މެންބަރުންގެ ދައުރު ދިގު ކުރުމާއި އަދި ބާރުތައް އިތުރަށް ފުޅާކުރުމާއި ބިޑަކާއި ނުލައި ދައުލަތުގެ ވަކި ކަންތައްތަކެއް ބަޖެޓުން ބޭނުން ކުރުމާއި ކޮރަޕްޝަނަށްވެސް އޮތީ ހުޅުވައި އޮތް ދޮރެއް ކަމަށް އަޅުގަނޑު ގަބޫލުކުރަނީ އޭރު އިނގޭތޯ. ދެން މި ދެންނެވި ހުރިހާ ކަމެއް އެންމެ އެކަށީގެންވާ ގޮތަކަށް އިސްލާހުވި ވާހަކައެއް ނުދަންނަވަން. އެހެން ނަމަވެސް އޭރު އެ ދަތުރުކުރަމުންދިޔަ މިސްރާބަށް ގައުމު އިތުރު ތިން އަހަރު ދަތުރުކުރިނަމަ މިހާރު މި ގައުމު އޮންނާނީ މާ ނިކަމެތި ހާލުގައި ކަމަށް އަދިވެސް އަޅުގަނޑު ގަބޫލު ކުރަން. އެެހެންވީމަ އެއްވެސް ގޮތަކަށް އަޅުގަނޑު އޭރު ކުރި މަސައްކަތަކާމެދު ރިގްރެޓެއް ނުކުރަން. ހަމައެކަނި ހިތާމަކުރާ ކަމަކީ އަޅުގަނޑުގެ އާއިލާއަށް ލިބުނު ނިކަމެތި ކަމަށްޓަކައި،" ހުކުމެއް ނެތި އަހަރު ދުވަހު ޖަލުގައި ހުންނަވަން ޖެހިވަޑައިގެން ފާރިސް ވިދާޅުވިއެވެ.\nފާރިސް މިއަދުވެސް ވިދާޅުވީ ގާނޫނާއި ހިލާފު އެއްވެސް ކަމެއް އޭނާ ނުކުރައްވާ ކަމަށެވެ. މަޖިލީހުގެ މެންބަރުންނަށް ރިޝްވަތު ދެއްވާ ޝަހުސު އޮޅުވާލުން ފަދަ ކުށެއް ކުރައްވާފައި ނުވާނެ ކަމަށެވެ. އެއިން ކޮންމެ ކަމަކީ ސަރުކާރުގެ ނުފޫޒުގައި އުފައްދާފައިވާ ކަންކަން ކަމަށްވެސް ވިދާޅުވިއެވެ.\n"އެހާ ވަރުގަދަކޮށް އޮތް ސަރުކާރަކަށް ބަލައިގަންނަން ދަތިވާނެ ކަންނޭންގެ އެ މީހުން އެ ބުނާގޮތުން ނަމަ ކޮންޓްރޯލްވެފައި ތިބި ބަޔަކު އެގޮތަށް ބަދަލުވެގެން ދިއުން ދެއްތޯ،" ދައުވާތައް އުފުލި ސަބަބާއި ގުޅޭގޮތުން ފާރިސް ވިދާޅުވިއެވެ.\nފާރިސް ވިދާޅުވީ ބޮޑުބޭބެ ސަރުކާރުގައި ހިނގަމުންދިޔަ ކަންކަން ރަނގަޅު ކުރެވޭނެ އެއްވެސް ގޮތެއް ފެނިވަޑައިނުގަތުމުން އިދިިކޮޅު ޕާޓީތަކާއެކު މަސައްކަތް ކުރެއްވީ އެކަންކަން ވަރިހަމަ ކޮށްލައިގެން ހުރުން ރަނގަޅު ކަމަށް ނުދެކޭތީ ކަމަށެވެ. އެ މަސައްކަތް ކުރުމަކީ ފަސޭހަ ކަމެއް ނޫން ކަމަށްވެސް ވިދާޅުވިއެވެ.\nނަމަވެސް ގާނޫނީ ގޮތުން ލާޒިމުކުރާ މަސައްކަތް ކުރައްވަން ފަސްޖެހިވަޑައިނުގަންނަވާނެ ކަަމަށް ވިދާޅުވިއެވެ.\n"އަޅުގަނޑުގެ ގާތް ބޭފުޅަކަށް އަޅުގަނޑު ކުރާ ކަމެއްގެ ސަބަބުން ނުތަނަވަސް ކަމެއް ނުވަތަ ދަތިކަމެއް ދިމާވާ ކަމަކަށް ވެއްޖިއްޔާ އަޅުގަނޑަށްވެސް ވާނީ ވަރަށް ދަތި ކަމަށް ދެއްތޯ. އެހެން ނަމަވެސް އަޅުގަނޑު ތިޔަ ވިދާޅުވާ ހާލަތަށް ދިޔައިރު ހުރީ ދިއްގަރު ދާއިރާގެ މެންބަރުގެ ގޮތުގައި. ގާނޫނީ ހުވައެއް ކޮށްގެން ހުރި މީހެއް އަޅުގަނޑަކީ. އަޅުގަނޑު ބުރަވެވެން ޖެހޭ ފަޅިއެއް ވަރަށް ސާފު ދެއްތޯ. އަޅުގަނޑު އަނެއްކާވެސް ދަންނަވާނަން ތަކުރާރުކޮށް، އަޅުގަނޑު ރައީސުލްޖުމްހޫރިއްޔާއަކާއި ދެކޮޅަށް ނޫނީ އޭރުގެ ސަރުކާރަކާ ދެކޮޅަކަށް އަމަލުތަކެއް ކުރީއަކީއެއް ނޫން އިނގޭތޯ،"\nއަޅުގަނޑުގެ ގާތް ބޭފުޅަކަށް އަޅުގަނޑު ކުރާ ކަމެއްގެ ސަބަބުން ނުތަނަވަސް ކަމެއް ނުވަތަ ދަތިކަމެއް ދިމާވާ ކަމަކަށް ވެއްޖިއްޔާ އަޅުގަނޑަށްވެސް ވާނީ ވަރަށް ދަތި ކަމަށް ދެއްތޯ. އެހެން ނަމަވެސް އަޅުގަނޑު ތިޔަ ވިދާޅުވާ ހާލަތަށް ދިޔައިރު ހުރީ ދިއްގަރު ދާއިރާގެ މެންބަރުގެ ގޮތުގައި. ގާނޫނީ ހުވައެއް ކޮށްގެން ހުރި މީހެއް އަޅުގަނޑަކީ. އަޅުގަނޑު ބުރަވެވެން ޖެހޭ ފަޅިއެއް ވަރަށް ސާފު ދެއްތޯ. އަޅުގަނޑު އަނެއްކާވެސް ދަންނަވާނަން ތަކުރާރުކޮށް، އަޅުގަނޑު ރައީސުލްޖުމްހޫރިއްޔާއަކާއި ދެކޮޅަށް ނޫނީ އޭރުގެ ސަރުކާރަކާ ދެކޮޅަކަށް އަމަލުތަކެއް ކުރީއަކީއެއް ނޫން އިނގޭތޯ\nރައީސް ޔާމީންގެ ވެރިކަމުގައި ދޮޅު އަހަރެއްހާ ދުވަހު ފާރިސް ޖަލުގައި ބަންދު ކުރެއްވިއެވެ. ފާރިސްގެ ބައްޕާފުޅު މައުމޫން އަބްދުއްގައްޔޫމުވެސް އަށް މަސް ދުވަހަށް ވުރެ ދިގު މުއްދަތަކަށް ޖަލުގައި އޮންނަވަން ޖެހިވަޑައިގަތެވެ. ބައެއް ދައުވާތައް އުފުލާ ސާބިތުވާ ކަމަށްވެެސް ނިންމި އެވެ.\nއަދި ފާރިސްގެ ދައްތަ ޔުމްނާ މައުމޫންގެ ފިރިކަލުން މުހައްމަދު ނަދީމާއި ރައީސް މައުމޫންގެ ބޮޑީގާޑުންނާއި އޮފީސް ބައެއް މުވައްޒިފުންވެސް ޖަލުގައި ބަންދުކުރިއެވެ. ފާރިސް ވިދާޅުވީ އެ މަސައްކަތަށް ނިކުންނެވިއިރު އެވަރުގެ އަނިޔާތަކެއް ލިބިދާނެ ކަމަށް ގަބޫލު ނުކުރައްވާ ކަމަށެވެ.\n"އަޅުގަނޑު މިއީ ސަރުކާރަށް އެންމެ ހިފާ ހައްޔަރުކުރަން ދަތިވާނެ މީހާ ކަމަށް އަޅުގަނޑު ދުށީ. އެހެންވީމަ އަޅުގަނޑު އިސްނުނަގައިފިނަމަ ދެން އެހެން ވަކި މީހަކު އިސްނަގާނެ ކަމަކަށް އަޅުގަނޑަކަށް ނުވިސްނުނު. އެެހެންވީމަ އަޅުގަނޑަށް މަޖުބޫރުވީ ދެއްތޯ އޭގައި ލީޑު ނަގަން. އަޅުގަނޑު ނުނަގައިފިނަމަ އެހެން އެއްވެސް މީހަކު ނުނަގާނެ. އަޅުގަނޑަކަށް ހިތްހަމަޖެހޭ ކަމެއް ނޫނޭ ބޮޑެތި ކަންތައްތަކެއް ހިނގައިގެން ހިނގައްޖެއޭ، އެކަމަކު އަޅުގަނޑު މާބޮޑެތި ކަންތައްތަކެއް ނުކުރަމޭ، އެހެން ބުނާކަށް އަޅުގަނޑަށް ފަސޭހައެއް ނޫން،" ފާރިސް ވިދާޅުވިއެވެ.\nފާރިސް ވިދާޅުވީ އެމްއާރްއެމް އޮތީ މި ސަރުކާރާއެކު ފަސް އަހަރު އެކުގައި ކަމަށެވެ.\nފާރިސް މައުމޫން ރައީސް އަބްދުﷲ ޔާމީން އެމްޑީޕީ + ރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު ސުވާލަކަށްފަހު ސުވާލެއް\n"އިސްތިއުފާ ދިނީ ވޯޓަށް ބިރުންނެއް ނޫން"


އިންވެސްޓިގޭޝަން އެންޑް ލީގަލް ޑިޕާޓްމަންޓް\nކޮމިޝަނުގެ މައިގަނޑު ޑިޕާޓްމަންޓަކީ މި ޑިޕާޓްމަންޓެވެ. ކޮމިޝަނުގެ ޤާނޫނީ މަސްޢޫލިއްޔަތު އަދާކުރުމަކީ މި ޑިޕާޓްމަންޓްގެ ޒިންމާއެވެ. ތިރީގައި މިވަނީ، މި ޑިޕާޓްމަންޓުގެ މައިގަނޑު މަސައްކަތްތަކުގެ ކުރު ޚުލާޞާއެކެވެ.\nއިންޓެލިޖަންސް އެންޑް ކޭސް އަނަލިސިސް އެންޑް މެނޭޖްމަންޓް ޔުނިޓް (އައި.ސީ.އޭ.އެމް.)\nކޮމިޝަނުގެ ތަޙުޤީޤުތަކަށް ބެނުންވާ މަޢުލޫމާތު އެއްކުރުމަކީ މި ޑިޕާޓްމަންޓުގެ މަސައްކަތެކެވެ.\nއަދި، މި ޔުނިޓްގެ ކޭސް މެނޭޖްމަންޓްއިން، ކޮމިޝަނުގެ ތަޙުޤީޤުތަކަށް އެއްކުރެވިފައިވާ އެންމެހާ މައުލޫމާތުތައް ބަލަހައްޓާނެވެ.\nއިންވެސްޓިގޭޝަންސް އެންޑް ލީގަލް ޔުނިޓް (އައި.އެލް.)\nކޮމިޝަނުގެ ޤާނޫނީ މަސްއޫލިއްޔަތު އަދާކުރުމަށް ކުރަންޖެހޭ ތަޙުޤީޤުތައް ކުރާނީ މި ޔުނިޓުންނެވެ. ކޮމިޝަނަށް ބޭނުންވާ ޤާނޫނީ ލަފާތައް ދިނުމާއި، ޤާނޫނީގޮތުން ކޮމިޝަން ތަމްޞީލުކުރުމާއި، ކޮމިޝަނުގެ އެންމެހާ ކަންކަން ހިނގަމުންދަނީ ހެދިފައިވާ ޤާނޫނާއި ގަވާއިދުތަކުގެ އިމުގެ ތެރެއިންކަން ކަށަވަރުކުރުމަކީވެސް މި ޔުނިޓުގެ މަސްއޫލިއްޔަތުގެ ތެރޭގައި ހިމެނޭ ކަންކަމެވެ. އަދި، ކޮމިޝަނުން ހިންގާ ތަޙުޤީޤުތައް ކުރިއަށްދަނީ ޤާނޫނީ އިމުގެ ތެރެއިންކަންވެސް މި ޔުނިޓުން ކަށަވަރުކުރާނެއެވެ.\nމުސްތަޤްބަލަށްޓަކއި އިސްކަންދޭ ކަންތައްތައް


މަސައްކަތްތެރީންގެ ދުވަސް: ކަންބޮޑުވުންތަކާއި އެކު އުފާވެރިކަން | Jazeera\tމަސައްކަތްތެރީންގެ ދުވަސް: ކަންބޮޑުވުންތަކާއި އެކު އުފާވެރިކަން - Jazeera\nމަސައްކަތްތެރީންގެ ދުވަސް: ކަންބޮޑުވުންތަކާއި އެކު އުފާވެރިކަން\nޢަލީ ޔާމީން May 1, 2019 81 views0\nމިއަދަކީ ބައިނަލްއަޤުވާމީ ގޮތުން ދުނިޔޭގައި ފާހަގަކުރަމުން އަންނަ މަސައްކަތްތެރީންގެ ދުވަހެވެ. ނުވަތަ ވޯލްޑް ލޭބަރ ޑޭއެވެ. މޭޑޭ އަކީ މީގެ އެތަކެއް އަހަރެއް ކުރިން ދުނިޔޭގެ އެކި ކަންކޮޅުތަކުގައި ރަސްމީކޮށް ފާހަގަކުރަމުން އަންނަ ދުވަހެކެވެ. ދިވެހި ރާއްޖޭގައި މޭޑޭ ފާހަގަކުރަން ފުރަތަމަ ފެށީ ކުރީގެ ރައީސް މައުމޫން އަބްދުލް ޤައްޔޫމްގެ ވެރިކަމުގައި 2006 ވަނަ އަހަރުގައެވެ. އެއިރު ރާއްޖޭގައި މޭޑޭ ފާހަގަ ކުރީ، މިހާރު ރާއްޖޭގެ އެންމެ ބޮޑު ސިޔާސީ ޕާޓީ އެމްޑީޕީއާއި ގިނަ އަދަދެއްގެ މަސައްކަތްތެރިން ގުޅިންނެވެ.\nއެދުވަހު ގޮވަލާފައި ވަނީ ރާއްޖޭގެ މަސައްކަތްތެރިންގެ ހައްގުތައް ހިމާޔަތްކޮށް ދިނުމަށެވެ. ދައުލަތުގެ ކިބައިން އެދުނީ އިންޓަރނޭޝަނަލް ލޭބަރ އޯގަނައިޒޭޝަން (އައިއެލްްއޯ) ގައި ބައިވެރިވުމަށާއި، މަސައްކަތްތެރިންނާއި، މަސައްކަތް ކުރުވާ ފަރާތްތަކުގެ ހައްގުތައް ހިމާޔަތް ކުރުމަށް ގާނޫނެއް ވުޖޫދު ކުރުމަށެވެ. އަދި އެންމެ ކުޑަ މުސާރައެއް (މިނިމަމް ވޭޖެއް) ކަނޑައެޅުމަށެވެ.\nރާއްޖޭގައި މޭޑޭ އަކީ ސަރުކާރު ބަންދު ދުވަހެއްގެ ގޮތުގައި ހަމަޖެއްސީ ކުރީގެ ރައީސް މުހައްމަދު ނަޝީދުގެ ވެރިކަމުގައެވެ. 2008 ވަނަ އަހަރު، ކުރީގެ ރައީސް މައުމޫން އަބްދުއް ގައްޔޫމް ބޮޑު އިންތިހާބަކުން ބަލިކުރައްވާ ރާއްޖޭގެ އޮޑީގެ މާލިމީ ކަމާއި ހަވާލުވުމަށް ފަހު އެމްޑީޕީގެ ސަރުކާރުން މަސައްކަތްތެރިންގެ ހައްޤުތައް ރައްކާތެރިކޮށް ދިނުމަށް ލޭބަރ ޤާނުނަކާއި، މަސައްކަތްތެރިންގެ ކަންކަން ބެލުމަށް ލޭބަރ ރިލޭޝަންސް އޮތޯރިޓީއެއްގެ އިތުރުން ލޭބަރ ޓްރައިބިއުނަލް އެއް ގާއިމު ކުރިއެވެ.\nއެމްޑީޕީގެ ސަރުކާރުން އިސްވެހުރެ ފެށި މި މަސައްކަތާއި އެކު ދިވެހި ރާއްޖޭގައި މަސައްކަތް ކުރާ މަސައްކަތްތެރީންނަށް ކުޑަ ހިތްހަމަ ޖެހުމެއް ލިބުނެވެ. ނިގުޅައިގަނެވިފައިވާ ހައްޤުތައް މަސައްކަތްތެރިންނާއި ބެހޭ ސަރުކާރުގެ ދެ ވުޒާރާ ބޭނުންކޮށްގެން ހޯދައިދެވުނެވެ. މަސައްކަތްތެރީންނަކީ، އަގެއް ހުރި ބަޔަކަށް ވެގެންދިޔައެވެ. މަސައްކަތްތެރީންނަކީ، ކޮންމެ ގޮތެއް ވަރިހަމަ ބަޔަކަށް ކުރިން ވެފައި އޮތް އޮތުން ނިމުމަކަށް އައެވެ. މުސާރައާއި، މިނޫންވެސް އިނާޔަތްތަައް ނުދޭނަމަ މަސައްކަތް ދިން ފަރާތާއި ދެކޮޅަށް އަޑުއުފުލުމުގެ ފުރިހަަމަ ބާރު މިއަދު މިވަނީ މަސައްކަތްތެރީންގެ މުށުތެރޭގައެވެ.\nމިއަދު ދިވެހިން ފާހަގަކުރަމުން މިދަނީ މަސައްކަތްތެރިންގެ ދުވަހެވެ. މި ދުވަސް ރާއްޖޭގައިވެސް ފާހަގަ ކުރާތާ އަހަރުތަކެއްވެފައިވާއިރު އަދިވެސް މިވަނީ މަސައްކަތްތެރީންގެ ބައެއް ކަންބޮޑުވުންތަކަށް އެދެވޭ ހައްލެއް ނުލިބިއެވެ. މިގޮތުން މިނިމަން ވޭޖް ނުވަތަ އެންމެ ކުޑަ އުޖޫރަ ވަނީ އަދިވެސް ކަނޑަ ނޭޅިއެވެ. އެކަމާއި ބ އަތޮޅުގެ ރިސޯޓުތަކުގެ މުވައްޒަފުން މިއަހަރު ކަނޑުމަތީގައި އިހުތިޖާޖުވެސް ކުރިމެއެވެ. މިނިވަން ވޭޖް ނުވަތަ އެންމެ ކުޑަ އުޖޫރައަކީ ތަހުޒީބުވެފައިވާ އަދި ކުރިއަރަމުން އަންނަ ގައުމުތަކުގައިވެސް ކަނޑައަޅައިފައި އޮންނަ އެއްޗެކެވެ.\nއަޅުގަނޑުމެން މަސައްކަތްތެރިންގެ ދުވަސް ފާހަގަކުރާއިރު ދެން އަޑު އިވޭ އެންމެ މުހިންމު އެއް ވާހަކައަކީ ނުހައްޤުން ވަޒީފާއިން ވަކިކުރާ މައްސަލައެވެ. މަސައްކަތުގެ މާހައުލުގައި ތަފާތުކުރުން ގެންގުޅޭ ވާހަކައެވެ. އިތުރު ގަޑީގެ އުޖޫރަ ނުދޭ ވާހަކައެވެ. ހަމަ މުސާރަ ނުދޭ ވާހަކައެވެ. ގިނަ އިރު މަސައްކަތް ކުރުވާ ވާހަކައެވެ. ވަޒީފާއާއި ބެހޭ ޤާނޫނުގައި ބަޔާންކޮށްފައިވާ ކަންކަމަކަށް ގަސްތުގައި މަސައްކަތް ދޭ ފަރާތުން ހިލާފުވާތަކެވެ. މިކަންކަމީ މިއަދު ދިވެހިން ކަންބޮޑުވާ ކަންކަންމެވެ.\nމަސައްކަތްތެރިންގެ ދުވަހެއްގައި، އެ މަސައްކަތްތެރިންގެ ހައްޤުތައް ރައްކާތެރިކުރުމަށް ކުރެވޭ މަސައްކަތްތަކަށްވެސް ބަލާލުން މުހިންމެވެ. މިނިމަން ވޭޖަކީ މަސައްކަތްތެރިންގެ ދިގު އިންތިޒާރަކަށްވާއިރު އެ މައްސަލައަށް ހައްލެއް ގެނެންދިނުމަށް މަސައްކަތް ކުރަމުން އަންނަ ކަމަށް އަދުގެ ރައީސް އިބްރާހިމް މުޙައްމަދު ޞޯލިހު ވަނީ މަސައްކަތްތެރިންގެ ދުވަހާއި ގުޅިގެން އެމަނިކުފާނު ރޭ ނެރުއްވި ހިތޯބުގައި ވިދާޅުވެފައެވެ. ރާއްޖެއިން ވަނީ އައިއެލްއޯގެ 12 މުވާހަދާއެއްގައި ސޮއިކޮށްފައެވެ. މިއީވެސް މަސައްކަތްތެރިންނަށް ލިބުނު ހިތްހަމަ ޖެހުމެވެ. އެހެނީ އެ މުވާހަދާތަކުގެ ސަބަބުން މަސައްކަތްތެރީންގެ ހައްޤުތައް ރައްކާތެރިކޮށް ދޭނެ ގާނޫނުތަކެއް ވުޖޫދަށް އައުމެވެ.\nމަސައްކަތްތެރީން ހާލުގެ ދުލުން މިއަދުވެސް އެ ގޮވަނީ ހައްގުތައް ހިމާޔަތްކުރެވިފައިވާ، އަދި ހަމަހަމަކަން ގާއިމު ކުރެވިފައިވާ ޑިމޮކްރެކް ވެއްޓަކަށެވެ. ސިޔާސީ ނުފޫޒުން އެއްކިބާވެ ހުރެ މަސައްކަތާއިގެސް މަސްއޫލުވެވޭނެ އަމާން ވެއްޓަކަށެވެ. މަސައްކަތްތެރިން އެދި ގޮވަނީ ހައްގުވާ މިންވަރު ހޯދުމަށެވެ. އޮހޮރުވާ ކޮންމެ ދާ ތިއްކަކުން އެމީހުންނަށް ލިބެން ޖެހޭ ހައްޤު މިންވަރު ހޯދުމަށެވެ. ޖުމްލަކޮށް އެމީހުން އެދި ގޮވަނީ މަސައްކަތްތެރި އަކަށް ވީތީ ޤާނޫނުން ލާޒިމްކޮށްފައިވާ ކަންކަން ތަފާތުކުރުމެއް ނެތި ހަމަަހަމަ އުސޫލަކުން ކޮށްދިނުމަށެވެ. މަސައްކަތްތެރީންނަކީ ޤައުމުގެ ކުރިބޯށި ކަމުގައި ވީ ހިނދު އެ މަަސައްކަތްތެރިންގެ އާހުގެ އަޑު މިއަދު އަޅުގަނޑުމެން އަހަން ވެއްޖެއެވެ.


Chemical gudhanthah kuriah oiy 20 dhuvahuge thereygai Thilafuhttah...\nއެގްރިމެންޓްގައި ސޮއިކުރުމުގެ މަސައްކަތް ދަނީ ކުރަމުން\nމާލެ ސަރަހައްދު ރައްކާތެރިތަނަކަށް ހަދާނެ\nމިއީ 9.5 މިލިއަން ރުފިޔާގެ މަޝްރޫއެއް\nކ. މާލެ | 22 ނޮވެންބަރ 2019 | ހުކުރު 21:58 | 5,517\nތިލަފުށީގައި ހުރި ގުދަންތައް ރައީސް އިބްރާހިމް މުހައްމަދު ސޯލިހް ބައްލަވާލައްވަނީ - ރައީސް އޮފީސް\nމާލޭގައި ހުރި ކެމިކަލް ގުދަންތައް ކުރިއަށް އޮތް 15 ނުވަތަ 20 ދުވަހުގެ ތެރޭގައި ކ. ތިލަފުއްޓަށް ބަދަލުކުރެވޭނެ ކަމަށް ގްރެއިޓަރ މާލޭ އިންޑަސްޓްރިއަލް ޒޯން ލިމިޓެޑް (ޖީ.އެމް.އައި.ޒެޑް.އެލް.) ގެ މެނޭޖިންގ ޑިރެކްޓަރ އިބްރާހީމް ރަޝީދު (އިބޫ) އަބޫބަކުރު ވިދާޅުވެއްޖެ އެވެ.\nރާއްޖެޓީވީގެ "ފަލަސުރުހީ" ޕްރޮގްރާމްގައި އިބޫ ވިދާޅުވީ މާލެ ސަރަހައްދު ރައްކާތެރިތަނަކަށް ހެދުމަށް ކުރާ މަސައްކަތުގެ ދަށުން، ތިލަފުށީގައި 34 ގުދަން އަޅާ ނިމިފައިވާ ކަމަށާއި، މިތަންތަނަށް މާލޭގައި ހުރި ކެމިކަލް ގުދަންތައް ބަދަލުކުރުމަށް ކުރަންޖެހޭ މަސައްކަތްތައް ކުރާ ކަމަށެވެ. އެގޮތުން ކެމިކަލް މާލޭގައި ރައްކާތެރިކޮށްގެން ގެންގުޅޭ ފަރާތްތަކުގެ ލިސްޓެއް އެމްއެންޑީއެފުން ފޮނުވާފައިވާ ކަމަށާއި، އެފަރާތްތަކާއެކު އެގްރިމެންޓްގައި ސޮއިކުރުމުގެ މަސައްކަތްތައް މިހާރު ކުރިއަށްދާ ކަމަށެވެ.\nމެނޭޖިންގ ޑިރެކްޓަރ ވިދާޅުވީ ކުރިއަށް އޮތް 15 ނުވަތަ 20 ދުވަހުގެ ތެރޭގައި މާލޭގައި ރައްކާކުރެވިފައިހުރި މައިގަނޑު ހުރިހާ ކެމިކަލެއް ތިލަފުއްޓައް ބަދަލުކޮށް ނިމޭނެ ކަމަށެވެ. މިއީ 9.5 މިލިއަން ރުފިޔާގެ މަޝްރޫއެއްކަން އޭނާ ފާހަގަކުރެއްވިއެވެ.\nރައީސް އެދިވަޑައިގަންނަވާ 30 އަކަށް ދުވަހުގެ ތެރޭގައި މިހުރިހާ ކެމިކަލް ގުދަނެއް ތިލަފުއްޓަށް ބަދަލުކުރެވި މާލެއަކީ މާލޭގައި ދިރިއުޅޭ ރައްޔިތުންނަށް ވަރަށް އަމާން ރަށެއްގެ ގޮތުގައި ވެގެން ދިއުން. އިރާދަކުރެއްވިއްޔާ އެކަން އަޅުގަނޑުމެންނަށް ހާސިލްކުރެވޭނެ. މިއަދާ ހަމައަށް އަޅުގަނޑުމެން މިވަނީ އަޅުގަނޑުމެންނަށް ދެއްވި 60 ދުވަސް ހަމަނުވަނީސް ގުދަންތައް އަޅާ ނިންމާ އެތަންތަން ލިބޭ ފަރާތްތަކާއެކު މިހާރު އެގްރިމެންޓްގައި ސޮއިކުރުމުގެ މަސައްކަތް މިކުރިއަށްދަނީ.\n~ ޖީ.އެމް.އައި.ޒެޑް.އެލްގެ މެނޭޖިންގ ޑިރެކްޓަރ އިބްރާހީމް ރަޝީދު\nސެޕްޓެންބަރު މަހުގެ 20 ވަނަ ދުވަހު ހ. ތިލަފުށީ ގޭގައި ހުރި ހަތަރު ކެމިކަލް ގުދަނެއްގައި އަލިފާން ރޯވެ ހަ ގެއެއް ވަނީ އަނދައި އަޅިއަށް ވެފައެވެ. އެ ހާދިސާގައި އެކަކު ނިޔާވެ، 400 އަށްވުރެ ގިނަ މީހުން ގެދޮރު ގެއްލުނެވެ.\nއެ ހާދިސާއާއި ގުޅިގެން ރާއްޖެއަށް ކެމިކަލް އެތެރެކުރުމާއި ގުދަންކޮށް ވިއްކުމާ ބެހޭ ގަވާއިދެއް ފުރަތަމަ ފަހަރަށް ވަނީ ހަދާފައެވެ.\nއެ ގަވާއިދުގައި ބުނާ ގޮތުން ކެމިކަލް ގުދަން ހުންނަން ޖެހެނީ މީހުން ދިރިއުޅޭ ތަންތަނާ ވަކިން ކަމަށާއި ކެމިކަލް ރައްކާކުރާ ގުދަން ތިން ބުރިއަށް ވުރެން އުސްކޮށެއް ނުހެދޭނެ ކަމަށް ވަނީ ބުނެފައެވެ. ގުދަންތަކުގެ ދޮރުތަކަކީ ފަޔަރ ރެސިސްޓަންޓް ދޮރުތަކަކަށް ވާންޖެހޭ ކަމަށް އެ ގެޒެޓުގައި ވަނީ ބުނެފައެވެ.


މޫސުމަށް އަންނަ ނޭދެވޭ ބަދަލުތަކުގެ އަސަރު ކުޑަކޮށް އެކަމުން ރައްކާތެރިވުމަށް ހަރުދަނާ ނިޒާމެއް ޤާއިމްކުރުމަކީ ސަރުކާރުގެ ޚާއްޞަ އަމާޒެއް - ރައީސުލްޖުމްހޫރިއްޔާ - The President's Office\nމޫސުމަށް އަންނަ ނޭދެވޭ ބަދަލުތަކުގެ އަސަރު ކުޑަކޮށް އެކަމުން ރައްކާތެރިވުމަށް ހަރުދަނާ ނިޒާމެއް ޤާއިމްކުރުމަކީ ސަރުކާރުގެ ޚާއްޞަ އަމާޒެއް - ރައީސުލްޖުމްހޫރިއްޔާ\n25 ސެޕްޓެންބަރު 2019، ރިފަރެންސް: 2019-749-UNGA\nމޫސުމަށް އަންނަ ނޭދެވޭ ބަދަލުތަކުގެ ގެއްލުން ކުޑަކޮށް، އެކަމުން ރައްކާތެރިވުމަށް ހަރުދަނާ ނިޒާމެއް ޤާއިމްކުރުމަކީ ސަރުކާރުގެ ޚާއްޞަ އަމާޒެއް ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ. އެމަނިކުފާނު މިހެން ވިދާޅުވީ އެމެރިކާގެ ނިއުޔޯކްގައި މިއަދު ކުރިއަށްދިޔަ "ބްލޫ ލީޑަރސް ކޯލް ޓު އެކްޝަން އޮން އޯޝަން އެންޑް ކްލައިމެޓް ސަމިޓް" ގައި ބައިވެރިވެވަޑައިގެން ދެއްކެވި ވާހަކަފުޅުގައެވެ.\nމި ބައްދަލުވުމުގައި، "އޯޝަން އެންޑް ކްރަޔޯސްފިއަރ އިން އަ ޗޭންޖިންގ ކްލައިމެޓް" (އެސް.އާރް.އޯ.ސީ.ސީ.) ގެ ޚާއްޞަ ރިޕޯޓުގެ ހޯދުންތަކުގެ މަޢުލޫމާތު، ބައްދަލުވުމުގައި ބައިވެރިވެވަޑައިގެންނެވި ޤައުމުތަކުގެ އިސްވެރިންނާއި ޙިއްޞާކޮށްފައިވެއެވެ. މޫސުމަށް އަންނަ ނޭދެވޭ ބަދަލުތަކުގެ ގެއްލުން ކުޑަކޮށް، އެކަމުން ރައްކާތެރިވުމާއި އެކަމުގެ އަސަރުތަކުން އަރައިގަނެވޭނެ ހަރުދަނާ ނިޒާމެއް ޤާއިމްކުރުމަށް ރާއްޖެއިން ކުރަމުންދާ މަސައްކަތްތަކުގެ މަޢުލޫމާތު ބައްދަލުވުމުގެ ބައިވެރިންނާއި ޙިއްޞާކުރައްވަމުން ރައީސުލްޖުމްހޫރިއްޔާވަނީ ޕެރިސް އެއްބަސްވުމާއި އެއްގޮތަށް ޖައްވަށް ވިހަ ގޭސްތައް ދޫކުރާ މިންވަރު މަދުކުރުމަށް ރާއްޖެއިން ހަރުދަނާ ފިޔަވަޅުތަކެއް އަޅަމުންދާކަމަށް ވިދާޅުވެފައެވެ.\nއަދި އިޔާދަކުރަނިވި އީޖާދުތައް ބޭނުންކުރުމަށް ބާރުއެޅުމާއި، ދަތުރުފަތުރުގެ ނިޒާމުގެ ތެރެއިން ތިމާވެއްޓަށް ކުރާ އަސަރު ކުޑަކުރުމަށް ބާރުއަޅާ މިންގަނޑުތަކެއް ތަންފީޒު ކުރުމަށް މަސައްކަތް ކުރައްވަމުން ގެންދަވާ ކަމުގައިވެސް އެމަނިކުފާނު ވިދާޅުވިއެވެ. މި މައުޟޫޢުގައި އިތުރަށް ވާހަކަފުޅު ދައްކަވަމުން ރައީސުލްޖުމްހޫރިއްޔާ ވަނީ، ރާއްޖޭގެ އިތުރު ދެ އަތޮޅެއް ޔުނެސްކޯ ބަޔޯސްފިޔަރ ރިޒަރވްގެ ގޮތުގައި ރައްކާތެރިކޮށްފައިވާ ތަންތަނުގެ ގޮތުގައި ކަނޑައެޅުމަށް ސަރުކާރުން ނިންމާފައިވާކަމުގެ މަޢުލޫމާތު ބައްދަލުވުމުގެ ބައިވެރިންނާއި ޙިއްޞާ ކުރައްވާފައެވެ.\nކަނޑުތަކުގެ ނާޒުކުކަމުގެ މައްޗަށް އަލިއަޅުއްވާލައްވައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ޕްލާސްޓިކްގެ ސަބަބުން ތިމާވެއްޓަށް ކުރިމަތިވެފައިވާ ނުރައްކަލާއި، ކަނޑަށް އުކާލެވޭ ޕްލާސްޓިކް ކުނީގެ ސަބަބުން ކަނޑުތަކުގެ ދިރުންތައް މަރުވެ، ފަރުތައް ހަލާކުވެ، ރާއްޖޭގެ ޤުދުރަތީ ރީތިކަން ގެއްލެމުންދާކަމުގައި ވިދާޅުވިއެވެ. އަދި، މި މައްސަލަތައް ޙައްލު ކުރުމުގައި ބައިނަލްއަޤްވާމީ މުޖުތަމަޢުގެ ފުރިހަމަ އެއްބާރުލުމާއި އެހީތެރިކަމަށް އެދިވަޑައިގެން ރައީސުލްޖުމްހޫރިއްޔާ ވަނީ، އެއް ފަހަރު ބޭނުންކޮށްފައި އުކާލެވޭ ޕްލާސްޓިކް ބޭނުންކުރުން ހުއްޓާލުމަށް ގޮވާލައްވާފައެވެ.\nކަނޑާއި ކަނޑުގެ ދިރުންތަކަކީ ރާއްޖެ ފަދަ ޤައުމުތަކުގެ ދެމިއޮތުމާއި ރައްޔިތުންގެ ދިރިއުޅުމާއި ގުޅިފައިވާ އެއްޗެހިކަން ފާހަގަކުރައްވައި ރައީސުލްޖުމްހޫރިއްޔާ ވިދާޅުވީ، ރާއްޖެ ފަދަ ޤައުމުތަކަކީ މޫސުމަށް އަންނަ ނޭދެވޭ ބަދަލުތަކާއި، ކަނޑުގެ ލޮނުގަނޑު އުފުލުމުގެ ނުރައްކާ އެންމެ ބޮޑަށް ކުރިމަތިވެފައިވާ އެއް ޤައުމު ކަމުގައެވެ. މިގޮތުން މޫސުމަށް އަންނަ ނޭދެވޭ ބަދަލުތަކުގެ އަސަރު ކުޑަކުރުމަށް މަސައްކަތް ކޮށްދިނުމަށް އެދިވަޑައިގެން ބައިނަލްއަޤްވާމީ މުޖުތަމަޢަށް ގޮވާލައްވާ ރައީސުލްޖުމްހޫރިއްޔާވަނީ ދެމެހެއްޓެނިވި އަދި ކަނޑުތަކުގެ ދެމިއޮތުމަށް ބާރުއަޅާ އިޤްތިޞާދުތަކެއް ބިނާކުރުމަކީ އަޅުގަނޑުމެންގެ ކޮނޑުގައި އެޅިފައިވާ ޒިންމާއެއްކަން ފާހަގަކުރައްވާފައެވެ. ރައީސުލްޖުމްހޫރިއްޔާގެ ވާހަކަފުޅުގައި، ދުނިޔޭގެ ކަނޑުތަކުގެ 30 އިންސައްތަ ހިމާޔަތްކުރެވޭނެ ގޮތަކަށް ކަންކަން ބައްޓަން ކުރުމަށް ބައިނަލްއަޤްވާމީ ލީޑަރުން އެއްބަސްވެވަޑައިގެންނެވުމަށާ އަދި ކަނޑުތަކުގެ ބާކީ 70 އިންސައްތަ އާއިމެދު 2020ގައި ކުންމިންގްގައި ބާއްވާ އ.ދ. ގެ ބަޔޯޑައިވާރސިޓީ ކޮންފަރެންސްގައި ޤައުމުތަކުން އެއްބަސްވުމެއް އެކުލަވާލުމުގެ މުހިންމުކަން ފާހަގަކުރެއްވިއެވެ.


Covid-19: Singapore in 287 meehun positive,2vana raalhegge biru bodu | Mihaaru\nދުނިޔެ / ސިންގަޕޫރު\nސިންގަޕޫރުގައި ބިދޭސީ މަސައްކަތު މީހުން ދިރިއުޅޭ ޑޯމިޓަރީއެއްގެ ކައްކާ ސަރަހައްދުގައި މަސައްކަތު މީހުން އިއްޔެ މަޑުކޮށްލައިގެން. --ފޮޓޯ:އޭއެފްޕީ\n10 އެޕްރީލް 2020 - 22:56\nސިންގަޕޫރު (އެޕްރީލް 10) - ކޮރޯނާވައިރަސް ކޮންޓްރޯލް ކުރުމުގައި ނަމޫނާ ގައުމަކަށް ބެލި ސިންގަޕޫރުން އިއްޔެ އެކަނި 287 މީހުން ޕޮޒިޓިވްވެ އެ ގައުމުގައި ވައިރަހުގެ ދެ ވަނަ ރާޅެއް ފެތުރިދާނެކަމުގެ ބިރު ބޮޑުވެއްޖެ އެވެ.\nޗައިނާގައި މިދިޔަ ޖެނުއަރީ މަހު ކުރީކޮޅު ކޮރޯނާވައިރަސް ފެތުރެން ފެށުމާ އެކު އެ ރޯގާ އެންމެ ފުރަތަމަ ފެތުރެން ފެށި ގައުމުތަކުގެ ތެރޭގައި ސިންގަޕޫރު ހިމެނެ އެވެ. ނަމަވެސް ރޯގާ ކޮންޓްރޯލް ކުރުމުގައި ސިންގަޕޫރުން ވަނީ ނަމޫނާ ފިޔަވަޅުތަކެއް އަޅައިފަ އެވެ. އެކަމަކު ފަހަކަށް އައިސް ސިންގަޕޫރުން ވަނީ ޕޮޒިޓިވްވާ މީހުންގެ އަދަދު އިތުރުވާން ފަށައިފަ އެވެ. މިއަދު އެކަނިވެސް ވަނީ 198 މީހުން ޕޮޒިޓިވްވެފަ އެވެ.\nސިންގަޕޫރުގައި ބިދޭސީ މަސައްކަތު މީހުން ދިރިއުޅޭ ޑޯމިޓަރީއެއް. --ފޮޓޯ:އޭއެފްޕީ\nތަޖްރިބާކާރުން ބުނަނީ ސިންގަޕޫރުގައި ޕޮޒިޓިވްވާ މީހުންގެ އަދަދު އިތުރުވެފައި ވަނީ މުސްތަފާ ސެންޓަރަށް ދިޔަ ބިދޭސީންނާއި ބިދޭސީ މަސައްކަތު މީހުން ތިބޭ ޑޯމިޓަރީތަކުން ކަމަށެވެ. ސިންގަޕޫރުން އިއްޔެ ރިޕޯޓްކުރި 287 މީހުންގެ ތެރޭން 200 އަށް ވުރެ ގިނަ މީހުންނަކީ ޑޯމިޓަރީތަކުގެ މީހުންނެވެ.\nކޮރޯނާވައިރަސް ފެތުރުން އިތުރުވާން ފެށުމުން ކަމާބެހޭ ފަރާތްތަކުން މިހާރު ވަނީ ބައިބޯ ޑޯމިޓަރީތަކުން ބިދޭސީން ނެެރެން ފަށައިފަ އެވެ. ބިދޭސީ މަސައްކަތްތެރިން މިހާރު ދަނީ ސިފައިންގެ ބެރެކްސް އާއި ހުސް އެޕާޓްމަންޓް ފަދަ ތަންތަނަށް ބަދަލު ކުރަމުންނެވެ.\nސިންގަޕޫރުގެ 43 ޑޯމިޓަރީގައި 200،000 އަށް ވުރެ ބިދޭސީ މަސައްކަތު މީހުން އުޅެ އެވެ.\nސިންގަޕޫރުން މިހާތަނަށް ވަނީ 2،108 މީހުން ޕޮޒިޓިވްވެ ހަތް މީހުން މަރުވެފަ އެވެ.\nބިދޭސީންގެ މައްސަލަ ހައްލުކުރަން ހަރުކަށި ފިޔަވަޅު އަޅަންޖެހޭ\nދިވެހިރާއްޖެއަށް ވެސް އޮތް އެންމެ ބޮޑު ނުރައްކަލަކީ މިއީ. ބޭރު މީހުން އުޅޭ ތަނެއްގައި މިކަން ފެށިއްޖިއްޔާ ދުވަސް ދިއައީ. އެމީހުން ތިބީ މާލޭގެ ހުރިހާ މާރުކޭޓުތަކާއި، ފިހާރަތަކާއި، ހޮޓާތަކާއި. ޓޭކްއަވޭ އާ. ގޭސް އުފުލަދޭންށާ، ކުނި ނަގަންށާ، މިހެން ކިޔާނެ ކަމެއް ނެތް ހުރިހާ ކަމެއް ކުރަނީ އެ ޚިދުމަތްތެރިން،. އެމީހުން ނިދަން ވަންނަނީ ކުދި ގޮޅިތަކަށް. މިކަމާ ވިސްނަނީ ކާކު؟\nސިންގަޕޫރުގައި ދެވަނަ ބުރަކަށް ބަލި ފެތުރުނީ ބޭރު ކޮންސްޓްރަކްޝަން މަސައްކަތްތެރިން ދިރިއުޅޭ ތޮއްޖެހިފައިވާ ޑޯމެޓްރީތަކުގައި. ރާއްޖޭގައިވެސް ބޭރު މީހުން ދިރުއުޅޭތަންތަން ވަރަށް ނުރައްކާތެރި ގޮތަކަށް ހުރި ތަންތަން. މިކަމުން އިބުރަތްހޯދާ ރައްކާތެރިކަމުގައި ފިޔަވަޅުތައް އަޅަންޖެހޭ.\nޢެއޮއްބޮޑު ސިންގަޕޫރުގަ އެތައްމިލިޔަން ރައްޔަތުންނެއް އުޅޭ ސިންގަޕޫރުގަވެސް 200000 މަސައްކަތު ބިދޭސީ ލޭބަރުން މިކުޑަދިވެހިރާއްގެރައްޔަތުންވެސް 200000 ބިދޭސީ މަސައްކަތު މީހުވެސް 200000 އަދިވެސް\nއެއީ ޑޯމެޓްރީތަކުގައި ދިރިއުޅޭ ދެލައްކަ މީހުންގެ ވާހަކަ. ސިންގަޕޫރުގައި މަސައްކަތްކުރާ ބިދޭސީން މިލިއަނުން ގުނާލެވޭނެ..\nމިކަހަލަ ކަމެއް މި މާލޭގަ ދިމާވެއްޖެ ހާލަތެއްގައި ވަރަށް ހިތާމަވެރި ހާލަތަކަށް ހިނގައިދާނެ\nރާއްޖޭގައި އެއްކޮޓަރިއެއްގައިވެސް 50 މީހުން އުޅޭކަމަށް ބުނޭ! ސުބުހާނަﷲ!\nމިކަމުން އިބުރަތް ހާސިލް ކުރަކަށް ނުވޭބާ. ބިދޭސީން މި މާލޭގަވެސް ތޮއްޖެހިފަ. ފެތުރިއްޖެއްޔާ މުޅި މާލެ ދޮވެލާނެ ހާ ކުޑަތަނެއް މިޔަކީ.. މިހަރު ތެޅިފޮޅިގަނެގެން މިކަން ކުރަން އެބައުޅޭ އެކަމު ފެތުރުމުގެ ކުރިން ވާނެ ކަމެއް އަދިވެސް ނޭނގެ. މީގެ ކުރިން އެތައްބައެއްގެ އިހުމާލުން އަބަދުވެސް ކުރަން ކުރަން ތިއްބަ ނުވެފަ އޮންނަނީ. ތާހިރު ކަމެއްނެތް ކުޑަ ތަންތަނުގަ ވިއްސަކަށް މިހުން ގަނެތެޅޭކަން ބަޔަކަށް މި އިންގުނީ އަދި ބައްޔެއް ފެތުރެން ފެށީމަ.\nމީކީ ނޭގޭ ކަމެއްނޫން. ސަރުކާރުތަކުގެ "ބޮޑު" އިހްމާލް. ރައްޔިތުމީހާވެސް ނެގުނު ހުރިހާ އެޑްވާންޓޭޖެއް ނަގާނެ، އެވަރިހަމަ ކޮންމެފަދަ ނުބަޔަކުން ވިޔަސްވެސް!! އެމީހުން ބުނީމަ "ސޮއި" ދީފަ ދެން ރޯޔަލްޓީ ލިބިލިބިތިބޭ އެތައް ދިވެހިންނެއްއުޅޭ. ރާއްޖެނޫނީ ގާނޫނާއި ގަވާއިދުތައް މިވަރަށް ލިޔެވިފަހުރި އެހެން ޤައުމެއް ހުރިހެނެއް ހިޔެއްނުވޭ އެކަމަކު މީގެން ކަމެއް ތަންފީޒް ކުރުމުގާ ދުނިޔޭގެ އެންމެ ނާތަހުޒީބު ޤައުމުތަކަށްވުރެން ހާލުދެރަ.\nމުޅިމާލެޔަށް ފެތުރިފައިވާ ޓޮމިޓަރީ ބިލްޑިންގ ތަކުން ނުކުންނަ ނަތީޖާ ވަރަށް ހިތިވާނެ މިފަހަރު ރާއްޖެއަށް މިބަލި ފެތުރިއްޖެއްޔާ.\nﷲ އެގޮތަށް އިރާދަ ނުކުރައްވާށި .އާމީން.


One Kitchen: Pan fried snapper with lime mashed potato - One Online\nވަން ކިޗަން: ޕޭން ފްރައިޑް ސްނެޕާ ވިތު ލައިމް މޭޝްޑް ޕޮޓޭޓޯ\nޕޭން ފްރައިޑް ސްނެޕާ ވިތު ލައިމް މޭޝްޑް ޕޮޓޭޓޯ ---\nރޯދަ މަހަށް މަރުހަބާ އެވެ. މި ރޯދަމަހަށް ހާއްސަކޮށްގެން ވަން ކިޗަންގެ ނަމުގައި މި ގެނެސްދޭ ލިޔުންތަކުގައި ކޮންމެ ދުވަހަކު އާ ރެސިޕީއެއް ގެނެސްދެވޭނެ އެވެ.\nވަން އޮންލައިން އަދި ސޯލައިޓް ރެސްޓޯރަންޓް ގުޅިގެން ގެނެސްދޭ ވަން ކިޗަންގެ ރެސިޕީތައް ތައްޔާރުކޮށްދެނީ އެ ރެސްޓޯރަންޓްގެ އެގްޒެކެޓިވް ޝެފް ޕްރަދީޕް ނިޝާންތައެވެ. މިއަދުގެ ވަން ކިޗަން އަށް ނިޝާންތަ ތައްޔާރުކޮށްދީފައިވަނީ ޕޭން ފްރައިޑް ސްނެޕަރ ވިތު ލައިމް މޭޝްޑް ޕޮޓޭޓޯ އެވެ.\n250ގ ސްނެޕަރ (ރަތް މަސް، ފޮތިކޮށް ކޮށާފައި)\n(3 ކުލައިގެ ބެލްޕެޕަރ، 01 ކެރެޓް، 01 ޓޮމާޓޯ ކޮށާފައި)\n2-3 އެސްޕެރެގަސް (ނުކޮށާ)\n60މލ ކުކިންގް ކްރީމް\nލޮނު އަދި އަސޭމިރުސް\n2މޭޒުމަތީ ސަމްސާ ފުށް\n2 މޭޒުމަތީ ސަމްސާ އޮލިވް އޮއިލް\n6 މޭޒުމަތީ ސަމްސާ ބަޓަރު\n(1- މޭޝްޑް ޕޮޓޭޓޯ ތައްޔާރުކުރުމަށް)\nރަނގަޅަށް މަޑުވުމުން، އަލުވިކޮޅާއި2މޭޒުމަތީ ސަމުސާ ބަޓަރާ އެކު ތަވައެއްގައި ރަނގަޅަށް ޗަސްކޮށްލާށެވެ. 20މލ ކުކިންގް ކްރީމްކޮޅު އަޅައި، ލޮނާއި އަސޭމިރުސްކޮޅެއް އަޅައިގެން އުނދުންމަތީ، ހާކަމުން ހިކެންދެން ގާތްގަނޑަކަށް 10 ވަރަކަށް މިނިޓް ކައްކާލާށެވެ.\n(2- ސޯޓޭޑް އެސޯޓެޑް ވެޖެޓަބަލް ތައްޔާރުކުރުމަށް)\nތަރުކާރީކޮޅުގެ ތެރޭގައި ހިމެނޭ ބެލްޕެޕަރ، ކެރެޓް، ޓޮމާޓޯ ކޮޅު އުނދުންމަތީގައި 1 މޭޒުމަތީ ސަމްސާ އޮލިވް އޮއިލް ކޮޅެއް ހޫނުކޮށްލުމަށްފަހު މީރު ކޮށްލާށެވެ. މީރު ކުރާއިރު ލޮނު އަދި އަސޭމިރުސް ކޮޅެއް ރަހަލާވަރަށް އަޅާލާށެވެ. (ބޭނުންނަމަ 1 ސައިސަމްސާ ބަލްސަމިކް ސޯސް ކޮޅެއް އަޅައިލެވިދާނެއެވެ.)\nހަމަ މިގޮތަށް ސޯޓޭޑް ވެޖެޓެބަލް ގެ ގޮތުގައި ވަކިން2އެސްޕެރެގަސް ތައްޔާރުކޮށްލާފައި ގާނިޝް ކުރުމަށް ބޭނުންކުރާށެވެ.\n(3- މަސްކޮޅު މެރިނޭޓް ކުރުން)\nމަސްކޮޅު މެރިނޭޓްކުރުމަށްޓަކައި އެންމެ ފުރަތަމަ ލުނބޯގެ ހުތް ފެލައިލާށެވެ. (ލުނބޯ ހުތް ފެލުމަށްފަހު ލެމަން ބަޓަރ ސޯސް\nހެދުމަށް ޓަކައި އެއްލައިނުލައި ބާއްވާށެވެ.) އެއަށްފަހު ލޮނާއި އަސޭމިރުސް ދެފުށުގައި ރަނގަޅަށް ރަހަ ވަންނަ ވަރަށް އުނގުޅާލުމަށްފަހު އޭގެ މައްޗަށް ފުށްކޮޅެއް ބުރުވާލާށެވެ. ދެފަރާތުގައިވެސް ރަނގަޅަށް ފުށްކޮޅު ހޭކިފައި ހުންނަ ވަރަށް އުނގުޅާލުމަށްފަހު އިތުރުވާ ފުށްކޮޅު ޓިޝޫއަކުން ފުހެލާށެވެ. 25 މިނިޓް މެރިނޭޓް ކުރަން ބާއްވާށެވެ.\n(4- ކްރީމީ ލެމަން ބަޓަރ ސޯސް)\n1 މޭޒުމަތީ ސަމްސާ ބަޓަރު ވިރުވާލުމަށްފަހު ލުނބޮލުގެ ފިއްތައް އަޅާލައި 40 މލ ކުކިންގް ކްރީމްގައި 10 ވަރަކަށް މިނިޓްވަންދެން ކައްކާލާށެވެ.\nޑިޝް ތައްޔާރުކުރާނެ ގޮތް:\nތަވައެއްގައި3މޭޒުމަތީ ސަމްސާ ބަޓަރު ވިރުވާލާށެވެ. އަދި ބަޓަރުކޮޅު ވިރުމުން މެރިނޭޓްކުރި މަސްކޮޅު 2-3 މިނިޓް ވަންދެން\nރީތިކޮށް ތެލުލާށެވެ. (އަވަނުން ފިހޭނަމަ، 250 ސެލްސިއަސްގައި 10 ވަރަކަށް މިނިޓް ފިހެވިދާނެއެވެ.) ރަނގަޅަށް ތެލުލެވުމުން، އުނދުންމަތިން ނަގައި މަސްކޮޅު ވަކިން ޓިޝޫއެއްގައި ބާއްވާ ކޮންމެވެސް ވަރަކަށް ތެޔޮކޮޅު ފޮހެލާށެވެ.\nތައްޓެއްގައި އެންމެ ފުރަތަމަ މޭޝްޑް ޕޮޓޭޓޯ، އެއަށްފަހު ސޯޓޭޑް ވިޖިޓެބަލްސް އަދި އޭގެ މަތީގައި ތެލުލި މަސްކޮޅު އަތުރާށެވެ. އެއަށްފަހު އެސްޕަރަގަސް މަތީ ބާއްވާލައި، އިތުރު ސޯޓޭޑް ވެޖެޓެބަލްކޮޅަކުން ގާނިޝް ކޮށްލާށެވެ. އަދި ކްރީމީ ބަޓަރ ސޯސް އާއިއެކު ކެއުމަށް ބޭނުންކުރައްވާށެވެ.\nގުޅޭ ޓެގު ވަން ރެސިޕީ ކާބޯތަކެތި މޭވާއާއި ތަރުކާރީ ރޯދަމަސް


އާޚިރަތުގެ ގޯތި ކާމިޔާބު ކުރަން ކުރެވިދާނެ ކަމެއް. – DhiSalafiyyah\nއާޚިރަތުގެ ގޯތި ކާމިޔާބު ކުރަން ކުރެވިދާނެ ކަމެއް.\n30/07/2015 އިސްލާމީ އުއްމަތް, ޢާންމު ލިޔުންއައްޝައިޚު ޢަބްދުއްރަޙީމް ބިން މުޙައްމަދު\nމުސްލިމަކަށްވުމަކީ ﷲ ދެއްވި ވަރަށް ބޮޑު ނިޢުމަތެކެވެ. އެއީ އަޅުގަނޑުމެންނަށް ތަޞައްވަރުކުރެވޭ ވަރަށްވުރެވެސް ބޮޑު ކަމެކެވެ.އެކަމަކީ އަޅުގަނޑުމެން އެޔަށްޓަކައި ޝުކުރުކުރަން ޖެހޭ އަދި އެކަމަށްޓަކައި ޙައްޤުތަކެއް އަދާކުރަން ޖެހޭ ކަމެކެވެ. އެހެންނޫންނަމަ އެކަމަށް ރައްކާތެރިނުވެވި އަތުން ދޫވެގެން ބީވެގެން އެކަން ހިނގައިދާނެއެވެ. އެކަމުގެ މަތިވެރިކަމާއި ޢިއްޒަތާއި ޝަރަފުގެއްލިގެން ހިނގައިދާނެއެވެ. އެދީނުގެ މަތިވެރިކަން އެންމެ ހެޔޮގޮތުގައި ބެހެއްޓުމަށްޓަކައި ކުރަންޖެހޭ ކަންކަމުގެ ތެރޭން، މުސްލިމު ނޫންމީހުންނަށް ޚާއްޞަކަންކަމުން ދުރުވެގަތުން ހިމެނެއެވެ.\nނަބިއްޔާ ޞައްލަﷲ ޢަލައިހި ވަސައްލަމަ އިންޒާރުދެއްވާފައިވެއެވެ.\n” لَتَتْبَعُنَّ سَنَنَ مَنْ كَانَ قَبْلَكُمْ شِبْرًا شِبْرًا وَذِرَاعًا بِذِرَاعٍ، حَتَّى لَوْ دَخَلُوا جُحْرَ ضَبٍّ تَبِعْتُمُوهُمْ ”. قُلْنَا يَا رَسُولَ اللَّهِ الْيَهُودُ وَالنَّصَارَى قَالَ ” فَمَنْ ”. رواه البخاري و مسلم.\nމާނައީ: ” ތިޔަބައިމީހުންގެ ކުރީގެ މީހުންގެ ގޮތްތަކަށް ތިޔަބައިމީހުން ކާވަތުން ކާވަތުން ތަބާވާނެއެވެ. އެޔަށްފަހު މުށްމުށުން ތަބާވާނެއެވެ. އެއީ އެބައިމީހުން ސަޙަރާގެ އުޅޭ ބޮނޑެއްކަމަށްވާ ޟައްބުގެ ޙަރަށް ވަންކަމުގައިވިޔަސް އެމީޙުންގެ ފަހަތުން ގޮސްވަންނާނެއެވެ. ދެން ތިމަންބޭކަލުން(ޞަޙާބީ ބޭކަލުން) ދެންނެވީމެވެ. އޭ ރަސޫލުﷲއެވެ. އެއީ ޔަހޫދީންނާއި ނަޞާރާއިންހެއްޔެވެ؟ ނަބިއްޔާ ޙަދީޘްކުރެއްވިއެވެ. “ދެން ކޮންބައެއްހެއްޔެވެ؟”\nމިތަނުގައި މިވަނީ ހަމައެކަނި ޚަބަރެއްނޫނެވެ. އެފަދައިން ކަންކަމުގެ ބޮޑުކަމާއި ނުބައިކަމުގެ މައްޗަށް އިންޒާރުވެސް ދެއްވާފައެވެ. ވީމާ މީ މުސްލިމެއްކަމުގައި ވުމަށްޓަކައި ގަދައަޅާކުރަން ޖެހޭކަމެކެވެ. މިފަދަ ކަންތައްތަކަކީ ކޮބައިތޯ ބަލާ ހޯދަން އެބަޖެހެއެވެ. އެހެނީ ދީނުގައި އޮންނަ މިފަދަ ކަންކަން އެނގިގަތުމަކީ ކޮންމެ މުސްލިމެއްގެ މައްޗަށް ފަރުޟުވެގެންވާ ކަމެކެވެ. ޢިލްމުވެރިންނާއި ސުއާލުކޮށް ދެނެގަނެ އޮޅުން ފިލުވާންޖެހެއެވެ. އާޚިރަތުގެ ގޮވަތި ކާމިޔާބުވާނީ އޭރުންނެވެ.\nދުޢާއަކީ ﷲ ސުބުޙާނަހޫ ވަތަޢާލާ އާޚިރަތުގެ ދާއިމީ ގޯތިކާމިޔާބު ކުރާ ބަޔެއްކަމުއި ލައްވައި ހެޔޮލަފާ ޞާލިޙުގޮތުގައި ޙަޔާތްހޭދަކުރާ ބައެއްކަމުގައި ލެއްވުމެވެ.


Emme rangalhu gothakee gulhun badhahi kurunq: Xi Jinpin\nއެންމެ ރަނގަޅު ގޮތަކީ ގުޅުން ބަދަހިކުރުން: ޝީ ޖިންޕިން\nޗައިނާގެ ރައީސް ޝީ ޖިންޕިން އަދި އެމެރިކާގެ ރައީސް ޖޯ ބައިޑަން: މަޝްވަރާ ކުރައްވަން ތައްޔާރުވަނީ\nއެމެރިކާއާ ޗައިނާގެ ލީޑަރުންގެ ތިން ވަނަ ސަމިޓެއް އަންނަ ހަފުތާގައި އޮންނާނެ އެވެ. މިއީ ދެ ގައުމުގެ މަސްލަހަތަށް މުހިންމު ބައްދަލުވުމެއް ކަމަށް ދެ ގައުމުން ވެސް ބުނެ އެވެ.\nޗައިނާގެ ރައީސް ޝީ ޖިންޕިން ވިދާޅުވި ގޮތުގައި ގަދަ ދެބާރު ގުޅިގެން އެކުގައި މަސައްކަތް ކުރާނެ މާހައުލެއް މުހިންމެވެ. އޭނާ އަދި ވިދާޅުވީ ހައްލު ހޯދޭނެ ކަމަށް އޮތް އުންމީދު ވަރަށް ބޮޑު ކަމަށެވެ.\nޗައިނާއާ އެމެރިކާއާ ދެމެދުގައި އޮތް ގުޅުން އިތުރަށް ބަދަހި ކުރެވޭނެ ކަމަށް އުއްމީދު ކުރައްވާ ކަމަށް ވެސް ޝީ ވިދާޅުވި އެވެ. އަދި ވިދާޅުވީ ޗައިނާ އެންމެ ލޯބި ކުރަނީ މަސްލަހަތަށް ކަމަށާއި އެމެރިކާއާއެކު ގާތް ގުޅުމެއް ދެމެހެއްޓުމަކީ އެންމެ އެދެވޭ ގޮތް ކަމަށެވެ.\nއެމެރިކާ-ޗައިނާ ގުޅުންތަކާ ބެހޭ ގައުމީ ކޮމިޓީއަށް ޝީ ފޮނުއްވި ސިޓީއެއްގައި ވިދާޅުވެފައިވާ ގޮތުގައި ޗައިނާއާ އެމެރިކާގެ ގުޅުން މިވަގުތު އޮތީ ބަލިކަށި ފައްތަރެއްގަ އެވެ. މިފަދަ ހާލަތެއް ތާރީޚުގައި ވެސް މަދު ކަމަށް ވެސް ވިދާޅު ވެފައިވެ އެވެ.\n"އެކުވެރިކަމުން ދެ ގައުމަށް ވެސް ފައިދާ ކުރާނެ،" ޝީ ވިދާޅުވެފައިވެ އެވެ. އޭނާ އަދި ވިދާޅުވީ ދެކޮޅު ހަދައި ކުރިމަތިލުމުން ބަލިކަށިވެ ރޫޅުން ނޫން ކަމެއް ނުވާކަން ތާރީހު ހެކިދޭ ކަމަށެވެ.\nއެ ސިޓީގައި ޝީ އިތުރަށް ވިދާޅުވެފައި ވަނީ ޗައިނާގެ އަމާޒަކީ ސަރަހައްދީ އަދި ބައިނަލްއަގްވާމީ މައްސަލަތަކުގެ އިތުރުން ދުނިޔެއަށް ދިމާވެފައި ހުރި ގޮންޖެހުންތަކުން އަރައިގަތުމަށް ޗައިނާ-އެމެރިކާ ރަނގަޅު ގުޅުމެއް ދެމެހެއްޓުން ކަމަށެވެ.\nމިސަބަބުތަކަށް ޓަކައި ވެސް ދެގައުމުގެ ދެމެދުގައި ހުރި ދެބަސްވުންތަކަށް ދާއިމީ ހައްލެއް ހޯދަން ޖެހޭ ކަމަށެވެ.\nޝީ ޖިންޕިން އާއި ޖޯ ބައިޑަން އަންނަ ހަފުތާގައި ވީޑިއޯ ކޮންފަރެންސް މެދުވެރިކޮށް މަޝްވަރާ ކުރައްވާނެ އެވެ. މިދިޔަ މަހު ސްވިޒަލޭންޑުގައި ދެ ގައުމުގެ އިސް ޑިޕްލޮމޭޓުން ބައްދަލު ކުރައްވައި އަހަރު ނިމުމުގެ ކުރިން ދެ ރައީސުންގެ ސަމިޓަކަށް އޮތީ އެއްބަސްވެފަ އެވެ. ބައްދަލުވުން އޮންނާނެ ކަމަށް ބެލެވެނީ އަންނަ ހަފުތާގެ ބުދަދުވަހު އެވެ.\nއެމެރިކާ ޗައިނާ ޕޮލިޓިކްސް + ޖޯ ބައިޑަން ޝީ ޖިންޕިން


ހެލްމެޓް އަޅައިގެން ފައިސާތަކެއް ފޭރިގަންނަން އުޅުނު ދެމީހެއްގެ ތެރެއިން އެކަކު ފުލުހުން ހައްޔަރުކޮށްފި | Jazeera\tހެލްމެޓް އަޅައިގެން ފައިސާތަކެއް ފޭރިގަންނަން އުޅުނު ދެމީހެއްގެ ތެރެއިން އެކަކު ފުލުހުން ހައްޔަރުކޮށްފި - Jazeera\nހެލްމެޓް އަޅައިގެން ފައިސާތަކެއް ފޭރިގަންނަން އުޅުނު ދެމީހެއްގެ ތެރެއިން އެކަކު ފުލުހުން ހައްޔަރުކޮށްފި\nޝަރޫނާ އަބްދުﷲ April 18, 2019 108 views0\nގިނަ އަދަދެއްގެ ފައިސާތަކެއް ހިފައިގެން ސައިކަލެއްގައި ދިޔަ މީހަކު މަގުމަތީން ހުއްޓުވައި، އެމީހާގެ އަތުން އެ ފައިސާތައް ފޭރެން އުޅުނު ދެމީހެއްގެ ތެރެއިން އެކަކު ހައްޔަރު ކޮށްފިއެވެ.\nމި ހާދިސާ ހިނގީ ރޭ 23:30 ކަންހާއިރު، ފަރީދީ މަގުގެ ފަތަހަ ސުންބުލި ފިހާރަ ހުންނަ ސަރަހައްދުގައި ކަމަށް ފުލުހުން މައުލޫމާތު ދީފައިވެއެވެ.\nގިނަ އަދަދެއްގެ ފައިސާތަކެއް ހިފައިގެން ސައިކަލުގައި ދިޔަ މީހާއަށް މަގުމަތީން ހުރަސް އަޅައި ހުއްޓުވުމަށްފަހު، އެ ފައިސާތައް ފޭރިގަންނަން މަސައްކަތްކުރީ ހެލްމެޓް އަޅައިގެން ސައިކަލެއްގައި ދިޔަ ދެ މީހެއްކަން ފުލުހުން ޔަގީންކޮށްދެއްވާފައިވެއެވެ. އެގޮތުން، އެމަންޒަރު ފެނިފައިވަނީވެސް އެސަރަހައްދު ޕެޓްރޮލް ކުރަން ތިބި ދެ ފުލުހަކަށް ކަމަށް ފުލުހުން މައުލޫމާތު ދީފައިވެއެވެ.\nފުލުހުން ވިދާޅުވިގޮތުގައި، އެ ސަރަހައްދުގައި ހަރަކާތްތެރިވަމުން ދިޔަ ދެ ފުލުހުންނަށް ފައިސާތައް ފޭރިގަންނަން އުޅުނު މަންޒަރު ފެނިގެން ގޮސް، ފޭރިގަންނަން މަސައްކަތްކުރި ދެ މީހުންގެ ތެރެއިން އެކަކު ހައްޔަރުކޮށްފައިވާ ކަމަށާއި އެހެން ނަމަވެސް ދެވަނަ މީހާ ފިލައިފައިވާ ކަމަށެވެ.\nފޭރުމަކީ މާލޭގައި އަބަދުވެސް މީހުން އަރައިގަންނަ ކުށެކެވެ. އަދި މިފަހަކަށް އައިސް ފޭރުން މިވަނީ ވަރަށް ގިނަވެފައެވެ.


Male Aai Hulhule Bridge akun Gulhaalaifi - Vaguthu\nމާލެ އާއި ހުޅުލެ ބްރިޖަކުން ގުޅާލައިފި\nމާލެ އާއި ހުޅުލެއާ ދޭތެރޭ ހަދާ ޗައިނާ މޯލްޑިވްސް ފްރެންޑްޝިޕް ބްރިޖްގެ ސުޕާ ސްޓްރަކްޗާ ގުޅާލައި ނިންމައިފިއެވެ.\nއެކަން ނިމިއްޖެކަން މިއަދު ރައީސް އަބްދުﷲ ޔާމީންވެސް ވިދާޅުވިއިރު، ހައުސިންގ މިނިސްޓަރ މުހައްމަދު މުއިއްޒުވެސް ވަނީ ޓްވިޓާ މެދުވެރިިކޮށް އެކަން ކަށަވަރުކޮށްދެއްވާފައެވެ.\nރައީސް ޔާމީން މިއަދު ވިދާޅުވީ، އެމަނިކުފާނަށް ނުކުރެވޭނެ ކަމަށް ވިދާޅުވެ ބަޔަކު ފާޑުކީ ކަންތައް އެ އޮތީ ނިންމަވާފައި ކަމަށެވެ. އަދި އެ "ބްރިޖް މަތިން މިހާރު ހުޅުލެއަށް އެއްވެސް ދަތިކަމަކާ ނުލާ ދަތުރުކުރެވޭނެ" ކަމަށްވެސް މިއަދު ރައީސް ވިދާޅުވިއެވެ.\nހައުސިންގ މިނިސްޓަރ ޑރ. މުހައްމަދު މުއިއްޒުވެސް ވަނީ މަލެ އާއި ހުޅުލެއާ ގުޅާލެވިއްޖެކަމަށް ވިދާޅުވެ މިއަދު ޓްވީޓް ކުރައްވާފައެވެ.\nމުއިއްޒު ވިދާޅުވީ، މާލެ އާއި ހުޅުލެ ގުޅާލެވުމުން ދެން އޮންނާނީ ބްރިޖުގެ ޑެކު މަތީގައި ތާރު އެޅުމާއި ވެހިކަލް ދަތުރުތަކަށް ލޭންތައް ހެދުމާއި ލައިޓު ޖެހުން ފަދަ ކަންކަން ކަމަށެވެ.\nޗައިނާ މޯލްޑިވްސް ފްރެންޑްޝިޕް ބްރިޖް - ވަގުތު އިމޭޖެސް: އިބްރާހިމް ޝާބިލް\nމިނިސްޓަރ މުއިއްޒު މީގެ ކުރިން ވިދާޅުވިގޮތުގައި، މާލެ އާއި ހުޅުލެ އާއި ދެމެދު އަޅަމުންދާ ބްރިޖް އަންނަ މަސް ނިމުމުގެކުރިން ހުޅުވާނެއެވެ.\nބްރިޖު އަޅަން ހެދި ޕްލެޓްފޯމްގެ ހޮޅިތައް ނަގައި ނިންމައިފި\nހުޅުމާލެ ހައިވޭ މިރޭ ދިއްލައިލަނީ\nއުފާފާޅުކުރުމަށް ކޯލިޝަން ފަރާތްތަކުން އާދީއްތަ ދުވަހު ބުރިޖްގައި ދުވަނީ\nޖުލައި 11, 2018 01:06\nނުބަލަންހުއްޓަސް ބެލޭއެއްޗެއް ނާރަންބުންޏަސް އަރާނެއެއްޗެއް ކޯންެއެއްޗެއް؟\nޖުލައި 11, 2018 01:38\nޢަބްދުﷲ ސަޢީދު ހުޅުމާލޭ ޚައިރާތު\nޖުލައި 11, 2018 06:04\nޖުލައި 11, 2018 06:48\nޖުލައި 11, 2018 06:53\nމިކަހަލަ ތަންތަން ފެންންޏާ، ނަސީދު މެންނަށް އަމިއްލަ އަތުން އަމިއްލަ ގައިގާ ކަޅުތެޔޮ ވެސް ހޭކޭނެ. އަނެއްކާ އދ އާ އީޔޫ ގައިގަ ނު ހާކާތި.\nޖުލައި 11, 2018 10:05\nއަންނި ނޭޅޭނެޔޭބުނި ބުރިޖު އެއޮތީ އަޅާފަ........\nޖުލައި 11, 2018 11:06\nކެނެރީގޭ މުޙައްމަދު ނަޝީދު ދެން ލަލަލަލަލަލަލަ. ހިނި ނާދޭތަ އަޅެފަހެ. މަ ހީހީ ހލާކު. ނަޝީދު ރާއްޖެ އަންނަ ފުލައިޓް ޖައްސާނީ ދެން ބުރިޖްމަތީގަ. ދެންއޮންނާނީ


ނަމާދު އަޅާ މީހާގެ ޙުކުމް9– DhiSalafiyyah\nދެވަނައީ: މުރުތައްދުވުމުގެ ސަބަބުން އޭނާގެ މައްޗަށް ލާޒިމުވާ އުޚުރަވީ ޙުކުމްތައް:\n1. މަލާއިކަތުން އެމީހަކާއި ރުޅިވެރިކަމާއިއެކު މުއާމަލާތްކުރާނެއެވެ. އަދި ކިއެއްތަ އެބައިމީހުންގެ މޫނުތަކުގައްޔާއި ބުރަކަށިތަކުގައި ތަޅުއްވާނެއެވެ. ﷲ ތަޢާލާ ވަޙީކުރެއްވިއެވެ.\n﴿ وَلَوْ تَرَى إِذْ يَتَوَفَّى الَّذِينَ كَفَرُوا الْمَلَائِكَةُ يَضْرِبُونَ وُجُوهَهُمْ وَأَدْبَارَهُمْ وَذُوقُوا عَذَابَ الْحَرِيقِ (50) ذَلِكَ بِمَا قَدَّمَتْ أَيْدِيكُمْ وَأَنَّ اللَّهَ لَيْسَ بِظَلَّامٍ لِلْعَبِيدِ (51) ﴾ [الأنفال: 50-51 ]\nމާނައީ: “މަލާއިކަތުން، ކާފަރުވި މީހުންގެ މަރު ހިއްޕަވާހިނދު، ކަލޭގެފާނަށް ފެނިވަޑައިގަންނަވާނެ ނަމައެވެ. އެއުރެންގެ މޫނުތަކުގައްޔާއި، ބުރިކަށި ތަކުގައި އެ މަލާއިކަތުން ތަޅުއްވާ ޙާލުގައެވެ. އަދި (އެހިނދު އެ މަލާއިކަތުން ވިދާޅުވާނެތެވެ.) ތިޔަބައިމީހުން އަނދައަނދާހުރި އަލިފާނުގެ އަޒާބުގެ ރަހަ ލިބިގަންނާށެވެ! އެއީ ތިޔަބައިމީހުންގެ އަތްތަކުން އިސްކުޅަ ކަންތަކުގެ ސަބަބުންނެވެ. އަދި ހަމަކަށަވަރުން، اللَّه އީ، އަޅުތަކުންނަށް އަނިޔާވެރިވެވޮޑިގެންވާ ކަލަކު ކަމުގައި ނުވެތެވެ.”\n2. އެމީހަކު މަޙްޝަރުކުރެވޭހުށީ ކުފުރާއި ޝިރުކުގެ އަހުލުވެރީންނާއިއެކުގައެވެ. އެހެނީ އެމީހަކުވަނީ އެބައިމީހުންގެ ތެރެއިންނެވެ. ﷲ ތަޢާލާ ވަޙީކުރެއްވިއެވެ.\n﴿ احْشُرُوا الَّذِينَ ظَلَمُوا وَأَزْوَاجَهُمْ وَمَا كَانُوا يَعْبُدُونَ (22) مِنْ دُونِ اللَّهِ فَاهْدُوهُمْ إِلَى صِرَاطِ الْجَحِيمِ (23) ﴾ [الصافات: 22-23 ]\nމާނައީ: “(މަލާއިކަތުންނަށް އަންގަވާނެތެވެ.) އަނިޔާވެރިވީ މީހުންނާއި، އެއުރެންގެ (އެފަދަ) އަނބިންނާއި، އަދި اللَّه ފިޔަވައި އެއުރެން އަޅުކަންކޮށްއުޅުނު ތަކެތި އެއްކުރައްވާށެވެ! ފަހެ، އެއުރެންނަށް ނަރަކައިގެ މަގަށް މަގުދައްކަވާށެވެ!”\nأَزوَاج އަކީ زوج ގެ ގިނަގޮތެވެ. މާނައަކީ ޖަމާއަތެވެ ނުވަތަ ބައެވެ. މާނައަކީ އަނިޔާވެރިވީމީހުންނާއި އަދި އެބައިގެ ތެރެއިންވީ ކުފުރާއި އަނިޔާވެރި އަހުލުވެރީން މަހްޝަރުކުރާށެވެ.\n3. އަބަދުގެ އަބަދަށް ނަރަކައިގައި ދެމިތިބުން: ﷲ ތަޢާލާގެ މިވަޙީބަސްފުޅުގައިވާފަދައިންނެވެ.\n﴿ إِنَّ اللَّهَ لَعَنَ الْكَافِرِينَ وَأَعَدَّ لَهُمْ سَعِيرًا (64) خَالِدِينَ فِيهَا أَبَدًا لَا يَجِدُونَ وَلِيًّا وَلَا نَصِيرًا (65) يَوْمَ تُقَلَّبُ وُجُوهُهُمْ فِي النَّارِ يَقُولُونَ يَا لَيْتَنَا أَطَعْنَا اللَّهَ وَأَطَعْنَا الرَّسُولَا (66) ﴾ [الأحزاب: 64-66 ]\nމާނައީ: “ހަމަކަށަވަރުން، اللَّه، ކާފަރުންނަށް ލަޢުނަތްލެއްވިއެވެ. އަދި އެއުރެންނަށްޓަކައި އަނދައަނދާހުންނަ ނަރަކަ ތައްޔާރު ކުރެއްވިއެވެ. އެތާނގައި އެއުރެންނަށް އަބަދަށް ދެމިތިބެނިވި ގޮތުގައެވެ. އެހީތެރިޔަކު ނުވަތަ ނަޞްރުދޭނޭ މީހަކުވެސް އެއުރެން ނުދެކޭނެތެވެ. އެއުރެންގެ މޫނުތައް، ނަރަކައިގައި ފުރޮޅަފުރޮޅައިތިބޭ ދުވަހެވެ. އެއުރެން ބުނާނެތެވެ. ތިމަންމެން اللَّه އަށް ކިޔަމަންވެ، އަދި (އެކަލާނގެ) ރަސޫލާއަށް ކިޔަމަންވީނަމަ ކިހާރަނގަޅު ހެއްޔެވެ!”\nމިހާ ހިސާބުން ގިނަބަޔަކަށް އިމްތިހާނަކަށްވެފައިވާ މިބޮޑު މައްސަލާގައި ބުނުމަށް ބޭނުންވި މިންވަރު ބުނެ ނިމުނީއެވެ.\nތައުބާވާން ބޭނުންވާ މީހާއަށް ތައުބާގެ ދޮރުވަނީ ހުޅުވިގެންނެވެ. މުސްލިމު އަޚާއެވެ! ﷲ ތަޢާލާއަށް އިޚްލާސްތެރިކަމާއިއެކު، ފާއިތުވީ ދިޔަތަނާމެދު ހިތާމަކުރާހާލު، އެފަދައިން އަލުން ނުވުމަށް އަޒުމުކަނޑައަޅައި ތައުބާވުމަށް އަވަސްވެގަންނާށެވެ. އަދި ހެޔޮ އަމަލުތައް ގިނަކުރާށެވެ. ﷲ ތަޢާލާ ވަޙީކުރައްވަނީ:\n﴿ إِلَّا مَنْ تَابَ وَآَمَنَ وَعَمِلَ عَمَلًا صَالِحًا فَأُولَئِكَ يُبَدِّلُ اللَّهُ سَيِّئَاتِهِمْ حَسَنَاتٍ وَكَانَ اللَّهُ غَفُورًا رَحِيمًا (70) وَمَنْ تَابَ وَعَمِلَ صَالِحًا فَإِنَّهُ يَتُوبُ إِلَى اللَّهِ مَتَابًا (71) ﴾ [الفرقان: 70-71 ]\nމާނައީ: “ތައުބާވެ، އީމާންވެ، ގިނަގިނައިން ޞާލިޙު ޢަމަލު ކުޅަމީހަކު މެނުވީއެވެ. ފަހެ، އެއުރެންނާމެދު (ދަންނާށެވެ!) اللَّه، އެއުރެންގެ ނުބައިކަންތައް، ހެޔޮކަންތަކަށް ބަދަލުކުރައްވާނެތެވެ. ގިނަގިނައިން ފާފަފުއްސަވާ، ރަޙީމްވަންތަ ކަލަކު ކަމުގައި اللَّه ވޮޑިގެންވެއެވެ. އަދި ތައުބާވެ ޞާލިޙު ޢަމަލުކޮށްފިމީހާ (ދަންނާށެވެ!) ފަހެ، ހަމަކަށަވަރުން، އެމީހާއީ ފުރިހަމަ ތައުބާވުމަކުން މާތް ﷲ ގެ ކިބައަށް ތައުބާވެ ރުޖޫޢަވާ މީހެކެވެ”.\nދުޢާއަކީ އަޅަމެންގެ ކަންކަމުގައި ސީދާގޮތެއް ފަހިކޮއްދެއްވައި، އަދި އަޅަމެން އެންމެންނަށް ތެދުމަގަށް މަގުދެއްކެވުމެވެ. ﷲ ތަޢާލާ އެބަޔަކަށް ނިޢުމަތްދެއްވި ނަބިއްޔުންނާއި، ސިއްދީޤުންނާއި، ޝަހީދުންނާއި، ޞާލިޙުންގެ މަގެވެ. އަދި އެކަލާނގެ ކޯފާލެއްވިމީހުންނާއި މަގުފުރެއްދިފައިވާމީހުންގެ މަގެއްނޫނެވެ.\nﷲގެ ހާޖަތަށް ޖެހިފައިވާ\nމުޙައްމަދު ބުން އައްޞާލިޙުލް ޢުޘައިމީންގެ ގަލަމުން


އެންމެ ރީތި ވާހަކަ (ހަވަނަ ބައި) | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް އެންމެ ރީތި ވާހަކަ (ހަވަނަ ބައި)\nއެކަލޭގެފާނު ހަރުދަނާކަމާއެކު ވިދާޅުވިއެވެ. "އާނއެކެވެ! ތިމަންކަލޭގެފާނަކީ ޔޫސުފެވެ." އަދި އެކަލޭގެފާނުގެ އަރިހުގައި ހުރި ޝާހީވަންތަ ޒުވާނަކަށް އިޝާރާތްކުރައްވާފައިވާ ވިދާޅުވިއެވެ. "އަދި މިހުންނެވީ ތިމަންކަލޭގެފާނުގެ އަޚެވެ. މާތް ﷲ އަޅަމެން ދެބެއިންގެ މައްޗަށް ދަރުމަވަންތަވޮޑިގެންފިއެވެ. ތަޤުވާވެރިވެ ކެތްތެރިވާމީހާ ދަންނާށެވެ. އިޙްސާންތެރިންގެ ދަރުމަ ﷲ ގެއްލެނި ނުކުރައްވައެވެ."\nޔޫސުފްގެފާނުގެ އަޚުންނަށް ލިބުނު ހައިރާންކަމުން ހޭވެރިވެވުނީ އިރުގަނޑެއް ފަހުންނެވެ. އެމީހުން ލަދުގަނެފައިވާ ހާލު ދެންނެވިއެވެ. "ﷲ ގަންދީ ދަންނަވަމެވެ. މާތް ﷲ އަޅުގަނޑުމެންގެ މައްޗަށް ކަލޭގެފާނު މަތިވެރިކުރައްވައި، މާތްކުރެއްވިއެވެ. އަޅުގަނޑުމެންވަނީ ކުށްވެރީން ކަމުގައެވެ."\nއެކަލޭގެފާނުގެ އަޚުން އެތިބީ ބިރުން ރޫރޫ އަޅައެވެ. އެހެންނުވާންވީ ކީއްވެގެންތޯއެވެ؟ އެކަލޭގެފާނަށް ކުރިމަތިވި ހުރިހާ މުޞީބާތެއްގެ ފެށުމުގެ މޭސްތިރިންނަކީ އެމީހުންނެވެ. ނުހަނު ގަދަފަދަ ބަދަލުހިފުމަކުން ބަދަލުހިއްޕެވެން އޮއްވާ އެކަލޭގެފާނު ތަމްސީލްކޮށްދެއްވީ ކީރިތި ނަބިއްޔެއްގެ ރިވެތި އަޚްލާޤެވެ. އެކަލޭގެފާނު އެކަލޭގެފާނުގެ އަޚުންނަށް ތަސައްލީދެއްވަމުން ވިދާޅުވިއެވެ.\n"މިއަދު ތިޔަބައިމީހުންގެ މައްޗަށް މަލާމާތެއް، ދެރަބަހެއް ނެތެވެ. ތިޔަބައިމީހުންނަށް މާތް ﷲ ފާފަފުއްސަވާށިއެވެ. އެކަލާނގެއީ ރަޙްމަތްލައްވާ އެންމެ ރަޙްމަތްވަންތަ ރަސްކަލާނގެއެވެ."\nޔޫސުފްގެފާނު އެކަލޭގެފާނުގެ އަޚުންނާ ކޮނޑާ ކޮނޑުޖައްސަވާ ސަލާމްކުރެއްވިއެވެ. އަދި ހުރިހާ ބޭފުޅުން އެކީ ކީރިތިކުރެއްވިއެވެ. ހިތާމަޔަކުން ނޫނެވެ. ނަމަވެސް އެތައް ދުވަހަކު ނުފެނި ތިބެފައި ފެނުނީތީ އުފަލުންނެވެ. ބޭބެއިންގެ ކިބައިން ކޮއްކޮމެންނާމެދު ގޯސްކަމެއް ހިންގައި ބޭބެއިން އެމީހުންގެ ކުށަށް އިޢުތިރާފްވީތީއެވެ. ކޮއްކޮމެން ބޭބެއިންނަށް މާފުދީ އެމީހުންނާމެދު ހިތްސާފުވީތީއެވެ. ރިވެތި އަޚްލާޤުގެ ރީތި ނިންމުންތަކެއްގެ ސަބަބުން ޢާއިލާއެއް އަލުން ޢާއިލާއަކަށް ވީއެވެ.\nޔޫސުފްގެފާނު އެމީހުންނާއެއްކޮށް ކަންޢާނަށް ވަޑައިގަންނަވަން ކިތަންމެހާވެސް ބޭނުންވެލެއްވިއެވެ. ނަމަވެސް އެކަލޭގެފާނުގެ ޒިންމާގައިވާ އިދާރާ ދޫކޮށްލައްވާފައި ވަޑައިގަންނަވާނީ ކިހިނެއްތޯއެވެ؟ އެހެންކަމުން އެކަލޭގެފާނު އެކަލޭގެފާނުގެ އަޚުންނަށް ވިދާޅުވިއެވެ.\n"ބޭބެމެން އަޅުގަނޑުގެ މިގަމީސް ހިފައިގެން ދާށެވެ! އަދި އަޅުގަނޑުގެ ލޮބުވެތި ބައްޕަގެ މޫނުފުޅުމައްޗަށް އެގަމީސް އެއްލާށެވެ! އޭރުން ލޮލަށް ފެންނަ މީހެއްކަމުގައި އެކަލޭގެފާނު އަލުން ވެވަޑައިގެންފާނެއެވެ. އަދި ބޭބެމެންގެ އަހުލުވެރިންގެ އެންމެން ގޮވައިގެން އަޅުގަނޑުގެ ގާތަށް އަންނާށެވެ."\nވަރަށް އަވަހަށް ގާފިލާއެއް ތައްޔާރުކުރެވި ފަލަސްޠީނާ ދިމާއަށް މިސްރާބުޖެހިއެވެ.\nމުސްކުޅި ޝައިޚް އެކަލޭގެފާނުގެ ކޮޓަރިކޮޅުގައި އެކަނި އިންނެވިއެވެ. ކަރުނަތައް އެކަލޭގެފާނުގެ ކޮތާފަތްޕުޅު މައްޗަށް އޮހޮރެމުންދިޔައެވެ. ކުއްލިއަކަށް ކީރިތި ކުރެއްވުން ހުއްޓަވާލައްވާފައި ތެދުވެވަޑައިގެންފިއެވެ. ހެދުންކޮޅު ތުރުކުރައްވައި އެކަލޭގެފާނުންގެ ބޭފުޅުންގެ އަނބީންގެ ގާތަށް ބޭރަށް ނިކުމެވަޑައިގެންފިއެވެ. އަދި މޫނުފުޅު އުޑާދިމާއަށް އުފުއްލަވާފައި ވަސްބައްލަވާލެއްވިއެވެ.\nއެންމެ ދޮށީ ކުއްޖާގެ އަންހެނުން އިނދެފަ ބުންޏެވެ. "ބަފާބެ، ޔަޢުޤޫބް މިއަދު އޭނާގެ ކޮޓަރިން ނިކުމެވަޑައިގެންފިއެވެ." އެމީހުން އެކަލޭގެފާނުގެ އަރިހުން އާދަޔާޚިލާފުކަމެއްވީތޯ ސުވާލުކުރިއެވެ. އެކަލޭގެފާނުގެ މޫނުފުޅުގެ މަތިން ލުއިލުއި ހިނިވަރުނަކުރެއްވުމުގެ އަސަރެއް ފާޅުވިއެވެ. އެމީހުން އެކަލޭގެފާނުގެ އަރިހުން ސުވާލުކުރިއެވެ.\n"މިއަދު ހާލުކޮޅު ކިހިނެއްތޯއެވެ؟"\nއެކަލޭގެފާނު ޖަވާބުދެއްވިއެވެ. "ބައްޕައަށް ޔޫސުފްގެ ވަސް އެބަދުވައެވެ. ތިޔަކުދިން ބައްޕަ މޮޔައަކަށް ނުހަދާނެނަމައެވެ."\nއެމީހުން މިމުސްކުޅި ޝައިޚުގެ ބަސްތަކާމެދު ޢަޖާއިބުވިއެވެ. އެމީހުން އެކަލޭގެފާނަށް ބުންޏެވެ. "ﷲ ގަންދީ ދަންނަވަމެވެ. ބައްޕަވަނީ ކުރިންވެސް ބައްޕަ ހުންނެވި ކުށް ޚިޔާލުގައެވެ."\nއެމީހުން އެކަލޭގެފާނު ގިނިކަންޏާ ދޫކޮށްލުމަށްފަހު ދިޔައެވެ. އެމީހުން އެކަކު އަނެކަކަށް އެމުސްކުޅި ޝައިޚާމެދު އެއްވެސް އުންމީދެއް ނެތް ކަމަށް ބުނަމުންދިޔައެވެ. "އޭނާ އަވަހާރަވާނީ ޔޫސުފްގެ މައްޗަށް ހިތާމަކޮށްކޮށް ގޮހެވެ."\n"އެޝައިޚް ވާހަކަދެއްކެވީ ޔޫސުފްގެ ގަމީހާ ބެހޭގޮތުންބާއެވެ؟"\n"މަށަކަށް ނޭނގެއެވެ. އޭނާ ވިދާޅުވީ އޭނާއަށް ޔޫސުފްގެ ވަސް ދުވާކަމަށެވެ. ޝައިޚްގެ ބުއްދި ގޯސްވީކަންނޭނގެއެވެ."\nއެކަލޭގެފާނު އެދުވަހު ހުންނެވީ ރޯދައަށެވެ. އެމުސްކުޅި ޝައިޚް އެދިވަޑައިގަތީ ރޯދަ ވީއްލެވުމަށް ކިރު ފޮދަކަށެވެ. ރޭގަނޑުވުމުން އެކަލޭގެފާނު ހެނދުންކޮޅު ބަދަލުކުރެއްވިއެވެ.\nމިޞްރުން ނުކުތް ގާފިލާ އޭރު ސަހަރާތެރޭ ދަތުރުކުރަނީއެވެ. ޔޫސުފްގެފާނުގެ ގަމީސްކޮޅުވަނީ ގޮވާންތަކުގެ ތެރޭގައި ފޮރުވާފައެވެ. އެގާފިލާ މަޑުމަޑުން އެމުސްކުޅި ޝެއިޚުގެ ގެދޮރާ ކައިރިވަމުން ދިޔައެވެ.\nނާއުންމީދުގެ ބަނަ ކަޅުވިލާތައް ކެހި އެންމެ ވިލާރޮއްޖެއްވެސް ނެތި، އެކަލޭގެފާނުގެ ވިސްނުންފުޅުގެ މުޅި އުދަރެސް އުންމީދުގެ އަލިގަދައިރުން ދިއްލާލައިފިތާ އެތައްއިރެކެވެ. ޝައިޚް އެކަލޭގެފާނުގެ ކޮޓަރިކޮޅުގައި އިޢުތިކާފަށް އިންނަވައި އުޑާދިމާއަށް ދެއަތްޕުޅު އުފުއްލަވައި ވަރަށް ގިނައިރު ވަންދެން ދުޢާކުރައްވައި ވަސްބައްލަވައި ހެއްދެވިއެވެ. އެގަމީސްކޮޅު އެކަލޭގެފާނާ ގާތްވަމުން ދިޔަވަރަކަށް ކީރިތި ކުރެއްވުން އިތުރުވަމުން ދިޔައެވެ.\nއުފާވެރިކަމުގެ ޚަބަރުދޭމީހާ އައިސް އެކަލޭގެފާނުގެ މޫނުފުޅުމައްޗަށް އެގަމީސްކޮޅު އެއްލިއެވެ. އެހިނދު މާތް ﷲ ގެ ފަޟްލަވަންތަކަމުން ލޮލަށް ފެންނަ މީހަކު ކަމުގައި އަލުން އެކަލޭގެފާނު ވެވަޑައިގެންނެވިއެވެ. އެކަލޭގެފާނު ވިދާޅުވިއެވެ. "ތިޔަކުދީންނަށް ނޭނގޭ ކަންތައްތަކެއް، މާތް ﷲ ގެ ޙަޟްރަތުން ބައްޕައަށް އެނގޭކަމަށް، ބައްޕަ ނުބުނަން ހެއްޔެވެ؟" އެމީހުން ބުންޏެވެ. "ބައްޕާއެވެ. އަޅުގަނޑުމެންގެ ފާފަ ފުއްސެވުމަށް، ބައްޕަ ދުޢާކޮށްދެއްވާށެވެ! އަޅުގަނޑުމެންވީ ކުށްވެރިން ކަމުގައެވެ." އެކަލޭގެފާނު އެކުދިންނާ ދިމާއަށް ބަފައިކުލުނުން ފުރިފައިވާ ހިތަކައިގެން އެނބުރިވަޑައިގެން ވިދާޅުވިއެވެ. "ތިޔަކުދިންގެ ފާފަފުއްސެވުންއެދި ބައްޕަގެ ވެރިރަސްކަލާނގެ ޙަޟްރަތަށް ދުޢާކުރާނަމެވެ. އެކަލާނގެއީ ގިނަގިނައިން ފާފަފުއްސަވާ، ރަޙީމްވަންތަ ރަސްކަލާނގެއެވެ."\nވާހަކަ ފެށުނީ ހުވަފެނުގެ ތަޢުބީރަކުންނެވެ. ވާހަކަ ނިމެނީވެސް އެހުވަފެނުގެ ތަޢުބީރުންނެވެ. ވާހަކައިގެ މުދައްބިރު މުޚްބިރު ވާހަކަ ކިޔައިދެއްވަމުން ވަޙީކުރެއްވިއެވެ.\nއެއެއްމެން ޔޫސުފްގެފާނުގެ އަރިހަށްގޮސް ވަންހިނދު އެކަލޭގެފާނުގެ މައިންބަފައިން އެކަލޭގެފާނުގެ އަރިހަށް ލަފައިލެއްވިއެވެ. އަދި ވިދާޅުވިއެވެ. "މާތް ﷲ ގެ އިރާދަފުޅާއެކު، އަމާންކަން ލިބިގެންވާ ހާލުގައި މިޞްރަށް ވެދެވަޑައިގަންނަވާށެވެ."\nއަދި ޔޫސުފްގެފާނު އެކަލޭގެފާނުގެ މައިބަފައިކަލުން ތަޚުތަށް އުފުއްލެވިއެވެ. އަދި އެއެންމެން އެކަލޭގެފާނަށް ކުރުނީސްކޮށް، ﷲ އަށް ޝުކުރުވެރިވާ ހާލު ސަޖިދައަށް ތިރިވިއެވެ. އެކަލޭގެފާނު ވިދާޅުވިއެވެ. "އަޅުގަނޑުގެ ބައްޕާއެވެ! ކުރީން އަޅުގަނޑަށް ފެނުނު ހުވަފެނުގެ މާނައަކީ މިއީއެވެ. އަޅުގަނޑުގެ ވެރިރަސްކަލާނގެ، އެހުވަފެން ޙައްޤު ތެދުކަމުގައި ލައްވައިފިއެވެ. އަޅުގަނޑު ޖަލުން ނެރުއްވުމުގައާއި، އަޅުގަނޑާއި އަޅުގަނޑުގެ އަޚުންނާ ދެމެދު ޝައިޠާނާ ނުބައިކޮށްފުމަށް ފަހުގައި، ބަދަވީންގެ ދިރިއުޅުމުން ބައްޕަމެން ގެންނެވުމުގައި އެކަލާނގެ އަޅުގަނޑާމެދު އިޙްސާންތެރިވެ ވޮޑިގެންނެވިއެވެ. އަޅުގަނޑުގެ ވެރިރަސްކަލާނގެއީ، އެކަލާނގެ އިރާދަކުރައްވާ ކަމަކަށް އޯގާވަންތަ ރަސްކަލާނގެއެވެ."\nއެކަލޭގެފާނަށް ނުހަނު ތުއްޕުޅުއިރު ފެނިވަޑައިގަތް ހުވަފެންފުޅު، އެތައް އުނދަގުލަކާއި ދަތިތަކަކަށްފަހު ޙަޤީޤަތަކަށްވުމުން އެކަލޭގެފާނަށް ކުރެއްވެމުންދާނެ އިޙްސާސްތައް ހިތަށް ގެންނަވާށެވެ. އެކަލޭގެފާނު ޝުކުރުވެރިކަމާއެކު މާތް ﷲ އަށް ދުޢާ ދެންނެވިއެވެ.\n"އަޅުގެ ވެރިރަސްކަލާކޮ! އިބަރަސްކަލާނގެ ތިމަންއަޅާއަށް ވެރިކަން ދެއްވީމުއެވެ. އަދި ހުވަފެންތައް މާނަކުރަން ދަސްކޮށްދެއްވީމުއެވެ. އިސްވެދިޔަ މިސާލަކާނުލައި، އުޑުތަކާއި، ބިން ހެއްދެވި ރަސްކަލާކޮ! ދުނިޔެއާއި އާޚިރަތުގައި މިއަޅާގެ އެހީތެރިއަކީ، އިބަރަސްކަލާނގެއެވެ. މުސްލިމެއްގެ ގޮތުގައި މިއަޅާ މަރުގަންނަވާނދޭވެ! އަދި ޞާލިޙުންގެ ތެރެއިން މިއަޅާ ލައްވާނދޭވެ!"\nޔޫސުފްގެފާނާއި އެކަލޭގެފާނުގެ ޢާއިލާ މިޞްރުގައި ތިބުމުގެ ހުއްދައަށް އެދިވަޑައިގަތުމަށް ރަސްގެފާނާ ބައްދަލުކުރުމުގެ އިންތިޒާމުތައް އެކަލޭގެފާނު ހަމަޖެއްސެވިއެވެ. ޔޫސުފްގެފާނަކީ މުޅި ރަސްކަމަށްވެސް ލިބިފައިވާ ބޮޑު ނިޢުމަތެކެވެ. މިސަބަބަށްޓަކައި އެކަލޭގެފާނުގެ އަރިހުގައި އެކަލޭގެފާނުގެ ޢާއިލާ މިޞްރުގައި ތިބުމުގެ އިޒުނަ ރަސްގެފާނު ދެއްވެވީ ނުހަނު އުފަލާއެކުއެވެ. އެހިނދު ޔޫސުފްގެފާނު މާތް ﷲ އަށް ޝުކުރުގެ ސަޖިދަ ޖެއްސެވިއެވެ.\nހުރިހާ ކަމެއް މޮޅަށް ދެނެވޮޑިގަންނަވާ ފަރާތުން ޤުރްއާނުގައި އެކަމަނާގެ ވާހަކަ ވަނީ ރަސްގެފާނުގެ ދަރުބާރުގައި ނިންމަވާލައްވާފައެވެ. އެކަމަނާ އެކަމަނާގެ ކުށަށް އިޢުތިރާފްވެވަޑައިގަތުމަށްފަހު އެކަމަނާއާމެދު ކަންހިނގައިދިޔައީ ކިހިނަކުންކަމެއް އެނގޭކަށް ނެތެވެ. ނަމަވެސް އެކަމަނާއާ ބެހޭ ވާހަކަތައް ކިޔެއެވެ. ބުނެވޭ ގޮތުގައި އެކަމަނާގެ ފިރިކަލުން އަވަހާރަވުމުން އެކަމަނާ ޔޫސުފްގެފާނާ ކައިވެނި ބައްލަވައިގަތީއެވެ. އޭރު އެކަމަނާވީ ބިކުރުވެރިއަކަށެވެ. އެކަމަނާގެ ފިރިކަލުން މުސްކުޅިކަމުން އަންހެނުންނާ އެފަދަ ގުޅުމެއް ނުބާއްވަވާކަމަށް އެކަމަނާ ވިދާޅުވިއެވެ. އެހެން ވާހަކައެއްގައި ވާގޮތުން ޔޫސުފްގެފާނުގެ މައްޗަށް އެކަމަނާ ހިތާމަކުރައްވާލެއް ގިނަކަމުންގޮސް އެކަމަނާގެ ލޮލުގެ ފެނުން ގެއްލުނީއެވެ. ދެން އެކަމަނާ އެކަމަނާގެ ގަނޑުވަރު ދޫކޮށްލައްވާ މަގުމައްޗަށް ނުކުންނަވައި ރަށުތެރަށް ގިނަވެވަޑައިގަތީއެވެ.\nއެކަމަނާގެ ނިމުން ކޮންމެފަދައަކުން ވީނަމަވެސް ޤުރްއާނުގައި އެކަމަނާގެ ވާހަކަ ނިންމަވާލައްވަވާފައިވަނީ އެންމެ އެކަށޭނަ ދަނޑިވަޅުގައެވެ. އެކަމަނާގެ ދިރުއުޅުން ހަތަރު އުދަރެސް ފެނުޖެހޭ ހިސާބުގައެވެ. އަޅުގަނޑުމެންނަށް އެކަމަނާގެ ނިމުން އެނގުމަށްވުރެ މިގޮތުގެ މަތީން އެކަމާނާގެ ހަނދާންތައް ސިކުނޑީގައި މާބޮޑަށް ހަރުލައެވެ.\n* މިވާހަކަ ލިޔުމުގައި އަޞްލަކަށް ބަލާފައިވަނީ އަލްއިމާމް އިބްން ކަޘީރް ލިޔުއްވާފައިވާ ޤިޞަޞުލް އަންބިޔާއިގެ އިނގިރޭސި ތަރުޖަމާއެކެވެ. ތަރުޖަމާ ކުރައްވާފައިވަނީ މުޙައްމަދު މުޞްޠަފާ ޖަމީޢާ އަލްއަޒްހަރީ އެވެ. އަދި ކީރިތި ޤުރްއާނުގެ ދިވެހި ތަރުޖަމާއެވެ.\n* މީގެ އިތުރުންވެސް ބައެއް ތަންތަންކޮޅު ލިޔުމުގައި އެހީއެއްގެ ގޮތުގައި މުޚްތަޞަރް އަލްމިޞްބާޙުލް މުނީރު ފީ ތަހްޛީބް ތަފްސީރު އިބްނު ކަޘީރު (އިނގިރޭސި ތަރުޖަމާ) ބެލިފައިވާނެއެވެ.\n* މިވާހަކައިގެ ސަބަބު ނުޒޫލް ލިޔުމަށް މަޢުލޫމާތު ނެގީ:\n* ޤިޞަޞުލް އަންބިޔާއިގެ އިނގިރޭސި ތަރުޖަމާ، އަޞްލު ލިޔުއްވީ: އިބްނު ކަޘީރު - 194 – 256 ހ. - ތަރުޖަމާ: މުޙައްމަދު މުޞްޠަފާ ޖަމީޢާ އަލްއަޒްހަރީ.\n* މިވާހަކައިގެ ތާރީޚީ ފަސްމަންޒަރުގެ މައިގަނޑު އަޞްލަކީ:\n* މިފުރުސަތުގައި ނުހަނު ފަރުވާތެރިކަމާއެކު މިލިޔުން އެޑިޓްކޮށްދެއްވާ، އިޞްލާޙްކޮށްދެއްވި އަލްއަޚް އަޙްމަދު ޝަމީން ދޮންމަނިކަށާއި އަލްއަޚް ނޫރުއްސަލާމް އަބޫބަކުރަށް ހިތުގެ އެންމެ ފުންމިނުން، ފަށްފަށުން ޝުކުރު ދަންނަވަމެވެ. މާތް ﷲ ތިޔައިގެ ދެ އަޚުންނަށް ހެޔޮ ޖަޒާ ދެއްވާށިއެވެ.\n މިނަބީބޭކަލުންނާއި އަދި މީގެ ކުރީގެ ނަބީބޭކަލުންގެ ޝަރީޢަތްތަކުގައި، އިންސާނުންނަށް އެމީހުންގެ މައްޗަށް ވެރިންގެ ގޮތުގައި ލައްވާފައިވާ މީހުންނަށް ސަޖިދަކުރުން ހުއްދަވެގެންވިއެވެ. މިއާދަ އާދަމްގެފާނުގެ ޝަރީޢަތުން ފެށިގެން ޢިސާގެފާނުގެ ޝަރީޢަތާ ހަމައަށް އެފަދައިން އޮތެވެ. ނަމަވެސް ފަހުން އެކަން އަޅުގަނޑުމެންގެ ޝަރީޢަތުގައި ޙަރާމްވެގެންދިޔައީއެވެ. އިސްލާމްދީނުގެ މިޝަރީޢަތުގައި އިންސާނުން ސަޖިދަކުރުން ޚާއްޞަކުރެވިފައިވަނީ ހަމައެކަނި ހުސްޠާހިރުވަންތަ ﷲ ސުބްޙާނަހޫ ވަތަޢާލާއަށެވެ. މިޢިބާރާތުގައިބުނާ ވަހާކަތައް އެއްކުވެރިފައި މިވަނީ ޤަތާދާއާއި އަދި އެހެނިހެންވެސް ބައެއް ޢިލްމުވެރިންގެ ބަސްފުޅުތަކުންނެވެ. އައްޠަބަރީ 16:267 (މުޚްތަޞަރް އަލްމިޞްބާޙުލް މުނީރު ފީ ތަހްޛީބް ތަފްސީރު އިބްނު ކަޘީރު، އިނގިރޭސި ތަރުޖަމާ، އިތުރު ތަފްޞީލް ހޯއްދެވުމަށް އެފޮތުގެ 5:211-222 ބައްލަވާ)


Islamic bankun hissaa gannanvee keevve?\nއިސްލާމިކް ބޭންކުން ހިއްސާ ގަންނަންވީ ކީއްވެ؟\nމޯލްޑިވްސް އިސްލާމިކް ބޭންކް އުފެދުމާއެކު އެތަންވީ ދިވެހިންގެ ދިރިއުޅުމުގެ ބަޔަކަށެވެ. އެއް ސަބަބަކީ ޝަރިއާ ހުއްދަ ކުރާ އުސޫލުން ހިންގާ ފުލްފްލެޓް ހަމައެކަނި އިސްލާމިކް ބޭންކަށް ވުމެވެ. މިއާއެކު އިސްލާމިކް ބޭންކުން، ދިވެހިންނަށް ގެނެސްދިން އިސްލާމިކް ފައިނޭންސުގެ ޕްރޮޑަކްޓްތައް ފުރިހަމަވުމެވެ. ރާއްޖެއަށް އާ މި ދާއިރާއަށް ގިނަ ޕްރޮޑަކްޓް ތަކެއް އިސްލާމިކް ބޭންކުން ގެނެސްދީ ކުރިއެރުން ހޯދައި ދިނެވެ. ބޭންކު އުފެދި އަށް އަހަރު ފަހުން މި ވަނީ ދިވެހިންނަށް ހިއްސާ ގަތުމުގެ ފުރުސަތު ހުޅުވާލަން ތައްޔާރުވެފަ އެވެ.\n"ހިއްސާ ގަންނައިރު ބަލާ ކުންފުނީގެ ބޮޑުވާ މިންވަރު ނޫނީ ގްރޫޕް ޕޮޓެންޝަލް ހުރި ވަރަށް. މިގޮތަށް ބަލާނަމަ ވެސް އެމްއައިބީއަކީ ފަހުގެ ތާރީހުގައި އެންމެ ހަލުވިކަމާއެކު ގްރޯތްވާ ކުންފުނި. ކަސްޓަމާ ބޭސް ނޫނީ އޮޕަރޭޝަނަލް ވައިސްކޮށް ބެލިއަސް،" އެމްއައިބީގެ ޗީފް ފައިނޭންސް އޮފިސަރު އަލީ ވާސިފު ވިދާޅުވި އެވެ.\nމޯލްޑިވްސް އިސްލާމިކް ބޭންކް އުފެދުނީ އިސްލާމިކް ކޯޕަރޭޝަން ފޯ ޑިވްލޮޕްމަންޓް އޮފް ދަ ޕްރައިވެޓް ސެކްޓާސް އާއި ދިވެހި ސަރުކާރު ގުޅިގެންނެވެ. މިހާރު ބޭންކުގައި އަމާނާ ތަކަފުލްގެ 6.5 ޕަސެންޓް ހިއްސާ އޮތްއިރު، ދިވެހި ސަރުކާރު ހިއްސާއަކީ 35 ޕަސެންޓެވެ. އަދި އިސްލާމިކް ކޯޕަރޭޝަން ފޯ ޑިވްލޮޕްމަންޓް އޮފް ދަ ޕްރައިވެޓް ސެކްޓާސްގެ 58 ޕަސެންޓް ހިއްސާވެ އެވެ.\nބޮޑު ކުރިއެރުމާއި ވިޔަފާރި ވަރުގަދަ\nދުނިޔޭގައި އެންމެ ހަލުވި ކުރިއެރުމެއް ހޯދަމުން އަންނަ އިސްލާމިކް ފައިނޭންސުގެ "މީރު" ކަން ދިވެހިންނަށް ފޯރުކޮށްދިނުމުގެ މަގުސަދުގައި އުފެއްދި ބޭންކުގެ ވިޔަފާރި މިވަނީ ވޭތުވެދިޔަ އަހަރުތަކުގައި މާލީ ގޮތުން ވެސް ބޮޑު ކުރިއެރުމެއް ހޯދާފަ އެވެ.\nބޭންކުގެ ކޮންމެ ނިންމުމެއް ނޫނީ ޕްރޮޑަކްޓެއް އަންނާނީ ހާއްސަ ޝަރީއާ ބޯޑެއްގެ ބެލުމުގެ ދަށުންނެވެ. މިއީ ލިބޭނެ ޔަގީން ކަމެކެވެ. މިދިޔަ އަހަރުގެ ނިޔަލަށް އެ ބޭންކުން ކަސްޓަމަރުންގެ އަދަދު މި ވަނީ 70،000 އަށްވުރެ އިތުރުވެފަ އެވެ. މިދިޔަ އަހަރު ސާފު ފައިދާގެ ގޮތުގައި 53 މިލިއަން ރުފިޔާ ލިބިފައިވެ އެވެ. މިއީ 2017 ވަނަ އަހަރު 40 މިލިއަން ރުފިޔާއާ އަޅާބަލާނަމަ ބޮޑު ކުރިއެރުމެކެވެ. އަދި މި އަހަރުގެ ފުރަތަމަ ކްއާޓަރުގައި ދޫކުރި ލޯނުގެ އަދަދު ބޮޑުތަން އިތުރުވެފައިވެ އެވެ. ބޭންކުން 400 އަށް ވުރެ ގިނަ ޕީއޯއެސް މެޝިން ދޫކޮށްފައިވާއިރު، 11 އޭޓީއެމް ބަހައްޓައި، ހަ ބްރާންޗެއް ހުޅުވައި ދަނީ ހިދުމަތް ދެމުންނެވެ. އަދި އެމްއައިބީ އިން 2015 ގައި ތައާރަފު ކުރި "އެމް- އައިސާ" ކާޑާއި އިންޓަނެޓު ބޭންކިންގެ ސަބަބުން ކަސްޓަމަރުންނަށް ވަނީ ބޮޑު ލުއި ފަސޭހަ ތަކެއް ގެނެސްދީފަ އެވެ. އަދި ކުންފުނީގެ މިހާރުގެ މިޝްރާބު ހުރީ ޑިޖިޓަލް ބޭންކިންގެ ފަސޭހަކަން ހޯދައި ދިނުމަށެވެ.\nވާސިފް ވިދާޅުވި ގޮތުގައި އެ ބޭންކް އައިޕީއޯ އަކަށް ދާން ނިންމި މައިގަނޑު ސަބަބަކީ ދިވެހިންގެ ހިއްސާ އިތުރުކޮށް، ބޭންކުގެ ވިޔަފާރި ފުޅާ ކުރާށެވެ.\n"ކޮންމެ ވިޔަފާރިއެއްގައި ވެސް ވަކި ލެވަލްތަކެއް ހުރޭ. އެގޮތަށް ބަލާއިރު އަޅުގަނޑުމެން ކަޑައްތުކުރި އަށް އަހަރަކީ އަޅުގަނޑުމެންގެ ފުރަތަމަ ފޭސް ކަމަށް ބުނެވި ދާނެ. ފިއުޗާގައި ގްރޯވާން ކެޕިޓަލް މުހިންމުވޭ. ހާއްސަކޮށް ބޭންކްއެއްގެ ހައިސިއްޔަތުން ކެޕިޓަލް މުހިންމު. ކެޕިޓަލް ލިބުމުން ގްރޯ ވެވޭނެ ގޮތް ތަކެއް ވެސް ހުރޭ،" ވާސިފު ވިދާޅުވި އެވެ.\nބޭންކުގެ ކުރިއެރުން މިގޮތުގައި ހުރިއިރު، ހިއްސާ ގަންނަ ފަރާތްތަކަށް ގިނަ ފުރުސަތުތަކެއް ލިބޭނެ އެވެ. އެއް ފައިދާއަކީ ފަހަށް ރައްކާ ކުރަން ރަނުގެ ފުރުސަތެއް ލިބުމެވެ. ހިއްސާ ގަތުމުގެ އެއް ފައިދާއަކީ ކުންފުނި ކުރިއަރައިގެންދާ ވަރަކަށް ނިސްބަތުން ހިއްސާގެ ގޮތުގައި ލިބޭ އަދަދު އިތުރުވެގެން ދިއުމެވެ. މި ވިސްނުމުން ބަލާއިރު އިސްލާމިކް ބޭންކުގެ ކުރިއެރުމަކީ ހިއްސާދާރުންނަށް ލިބޭނެ ފައިދާއަކަށްވާނެ އެވެ.\nއެމްއައިބީގެ ޗީފް ފައިނޭންސް އޮފިސަރު އަލީ ވާސިފު އަވަސް އަށް އިންޓަވިއު ދެއްވަނީ- ފޮޓޯ: އަވަސް\n35ރ. އަށް ހިއްސާއެއް، ރަނުގެ ފުރުސަތެއް!\nމި ކުރިއެރުމާއެކު ފެށި ބޭންކުން، އާއްމުންނަށް ހިއްސާ ވިއްކަން ފަށާނީ މި މަހުގެ 28 އިން ސެޕްޓެމްބަރު މަހުގެ 18 ވަނަ ދުވަހުގެ ނިޔަލަށެވެ. މިއީ ދިވެހިންނަށް ލިބޭނެ ރަނުގެ ފުރުސަތަކަށްވާނެ އެވެ. ސަބަބަކީ ކުރި އަރަމުން އަންނަ ވިޔަފާރީގެ ބައިވެރިއަކަށްވުމުން ފުރުސަތު ލިބުމެވެ. ހިއްސާއެއް ވިއްކާނީ 35ރ. އަށެވެ.\nހިއްސާ ވިއްކައިގެން 244 މިލިއަން ރުފިޔާ ހޯދަން ވަނީ ކަނޑައަޅާފަ އެވެ. ހިއްސާ ބެހިގެން ދާނީ އިސްލާމިކް ބޭންކުގެ 4.5 މިލިއަން ހިއްސާ (157 މިލިއަން ރުފިޔާގެ ހިއްސާ) އާއި އިސްލާމިކް ކޯޕަރޭޝަން އޮފް ދަ ޑިވްލޮޕްމަންޓް އޮފް ޕްރައިވެޓް ސެކްޓާގެ 2.4 މިލިއަން ހިއްސާ (87 މިލިއަން ރުފިޔާގެ ހިއްސާ) އެވެ. އެމްއައިބީގެ ޖުމްލަ ހިއްސާގެ 31 ޕަސެންޓް ވިއްކާއިރު، ވިއްކާ ހިއްސާގެ ޖުމްލަ އަދަދަކީ 6،975،000 އެވެ. އާއްމުންނަށް މަދުން ގެނެވޭނީ 20 ހިއްސާ އެވެ. (އެއީ 35ރ. އަށް ހިއްސާއެއްގެ މަގުން ބަލާނަމަ 700ރ. ގެ ހިއްސާ ) އެވެ. އަދި 10 ހިއްސާ އިން އިތުރު ކުރުމުގެ ފުރުސަތު އޮންނާނެ އެވެ.\nއެމްއައިބީ އިން ވަނީ ހިއްސާ ވިއްކަން ފަސޭހަ އިންތިޒާމު ތަކެއް ވެސް ހަމަޖައްސާފަ އެވެ. އެ ކުންފުނީގެ މެއިން ބްރާންޗުންނާއި ހުޅުމާލެ ބްރާންޗުން އަދި ހިތަދޫ ބްރާންޗާއި ފުވައްމުލަކު ބްރާންޗު އަދި ކުޅުދުއްފުށީ ބްރާންޗުގެ އިތުރުން ހިތަދޫ ބްރާންޗާއި އައިޕީއޯ ކޯޑިނޭޝަން ސެންޓަރުން ގަނެވޭނެ އެވެ. މީގެ އިތުރުން އޮންލައިން މެދުވެރިކޮށް މޯލްޑިވްސް ސެކިއުރިޓީސް ޑިޕޮސިޓަރީޒްގެ ޕޯޓަލް އިން ވެސް ހިއްސާ ގަނެވޭނެ ކަމަށެވެ.\nއިސްލާމިކް ފައިނޭންސްއަކީ ދުނިޔޭގައި މިހާރު އެންމެ ހިންގާ ވިޔަފާރީގެ މޮޑެލް އެވެ. ނުވަތަ ގޮތެވެ. މުސްލިމް ނޫން ގައުމުތަކުގައި ވެސް އިސްލާމިކް ފައިނޭންސުގެ މަގުބޫލުކަން ބޮޑުވަނީ އެހެންވެ އެވެ. މި ވިޔަފާރީގެ ފައިދާ ހޯދައި، ބައިވެރިވުމުގެ ފުރުސަތު ރާއްޖޭގެ އިސްލާމިކް ބޭންކުން މި މަހު ހުޅުވާލާނެ އެވެ.\nއިސްލާމިކް ފައިނޭންސް އިސްލާމިކް ބޭންކް\nއިސްލާމިކް ފައިނޭންސްގެ ހަބަކަށް: ނުވިކަމެއް!\nއެމްއައިބީ އެއްފުރާޅެއްގެ ދަށަށް: ހިދުމަތަށް ފަހިކަން!\nއެމްއައިބީގެ ސީއީއޯ ސަސްޕެންޑް ކޮށްފި


South foundation: Ijuthimaaee eheetheri akah! | Mihaaru\nގުރުއާން ކިޔަވައިދިނުމަށް ސައުތު ފައުންޑޭޝަނުން ހިންގި ޕްރޮގްރާމުގެ ތެރެއިން.--\n29 ނޮވެމްބަރ 2018 - 12:105comments\nކާބޯތަކެތީގެ ވިޔަފާރީ ކުރަމުން އަންނަ މުހައްމަދު ތައުފީގު ނުވަތަ އާއްމު ނަމުން ނަމަ ސައުތު ތައުފީގު ފާހަގަކުރެވިފައިވަނީ އިޖުތިމާއީ އެކި ކަންކަމަށް ވެސް އެހީތެރިކަން ފޯރުކޮށްދެމުން އަންނަ ބޭފުޅެއްގެ ގޮތުގަ އެވެ. ބޭސްފަރުވާއިން ފެށިގެން ތައުލީމް ފޯރުކޮށްދިނުމާ ހަމައަށް ވެސް އެ އާއިލާގެ އެހީތެރިކަން ލިބެމުން ދެ އެވެ. ނަމަވެސް ހަރުދަނާ ގޮތެއްގައި އެކަންތައް ކުރިއަށް ގެންދިއުމަށް "ސައުތު ފައުންޑޭޝަން"ގެ ނަމުގައި ވަނީ ފައުންޑޭޝަނެއް އުފައްދައިފަ އެވެ.\nތައުފީގުގެ ދަރިކަނބަލުން އަދި އެ ފައުންޑޭޝަންގެ ސެކްރެޓަރީ ޖެނެރަލް ފާތިމަތު ރިޒްވީން ވިދާޅުވީ 2016 ވަނަ އަހަރު ފައުންޑޭޝަން އުފެއްދުމަށް ފަހު ހަރުދަނާ ގޮތެއްގައި އެހީތައް ފޯރުކޮށްދެމުން އަންނަ ކަމަށެވެ. ކޮންމެ ހަފުތާއަކު ވެސް 5-3 މީހުން ސައުތު ފައުންޑޭޝަންގެ އެހީއަށް އެދޭ ކަން އޭނާ ފާހަގަކުރެއްވި އެވެ.\nސައުތު ފައުންޑޭޝަންގެ ބައްދަލުވުމުގެ ތެރެއިން.-\n"ބައްޕަ އަބަދު ވެސް ނިކަމެތީންނަށް އެހީތެރިކަން ފޯރުކޮށްދެއްވަމުން އަންނާތީ ލަފާދިނީ ބައްޕަ އާއި މަންމަގެ ނަމުގައި ފައުންޑޭޝަނެއް ހަދައި ވީހާ ވެސް ހަރުދަނާ ގޮތެއްގައި އެކަންތައް ކުރިޔަށް ގެންދަން. އޭގެ ފަހުން ފައުންޑޭޝަން ރަޖިސްޓްރީކޮށް ތަފާތު އެކި ކަންކަމަށް އެހީތެރިކަން ފޯރުކޮށްދެމުން މި އަންނަނީ،" ރިޒްވީން ވިދާޅުވި އެވެ.\nއޭނާ ވިދާޅުވީ މާލީ ތަނަވަސްކަން ނެތް މީހުންނަށް، އެ މީހުން ބޭނުންވަނީ ކޮންކަހަލަ އެހީތެރިކަމެއްތޯ ބަލައި އެކަންކަމަށް އެހީތެރިކަން ފޯރުކޮށްދޭ ކަމަށެވެ. އެއީ އެ ފައުންޑޭޝަންގެ މޮޓޯކަމުގައި އަބަދު ވެސް ބަލާކަމަށް އޭނާ ވިދާޅުވި އެވެ. އޭގެ އިތުރުން ބޭސްފަރުވާއަށް އެހީތެރިކަން ބޭނުންވާ މީހުންނަށް ވެސް، ދެވެން އޮތް މިންވަރަކުން މާލީ އެހީތެރިކަން ފޯރުކޮށްދޭ ކަމަށް ވިދާޅުވި އެވެ.\nގުރުއާން ކިޔަވައިދިނުމަށް ސައުތު ފައުންޑޭޝަނުން ހިންގި ޕްރޮގްރާމުގެ ތެރެއިން.-\nސައުތު ފައުންޑޭޝަނުން މިހާރު އަންނަނީ ކުޑަކުދިންނަށް ގުރުއާން ކިޔަވައިދިނުމަށް ބޮޑު ޕްރޮގްރާމެއް ހިންގަމުންނެވެ. އެގޮތުން 300 ކުދިންނަށް މިސްކިތުގައި ހިލޭ ގުރުއާން ކިޔަވައިދެމުން އަންނައިރު، އެ މަސައްކަތް ކުރަނީ އެކަމަށް ޓީޗަރުން ހާއްސަކޮށް އެ މީހުންނަށް މުސާރަ ދީގެންނެވެ. އަދި އެކި ރޮނގުން ތައުލީމް ހާސިލްކުރަމުން އަންނަ މީހުންނަށް ވެސް މާލީ އިނާޔަތްދީފައިވާ ކަމަށް ވިދާޅުވި އެވެ.\nގުރުއާން ކިޔަވައިދިނުމުގެ ޕްރޮގްރާމު ފެށީ އެކަމަށް ކުރިމަތިލުމަށް އާއްމުކޮށް ހުޅުވާލުމަށްފަހު އެއަށް ކުރިމަތިލި ދަރިވަރުންނާ އެކުގަ އެވެ.\n"އަޅުގަނޑުމެން އަބަދުވެސް ބަލަން ގަލޮޅުގެ ރައްޔިތުންނަށް ވީ ވަރަކުން ކަންކަމުގައި އެހީތެރިކަން ފޯރުކޮށްދެވޭތޯ. އަޅުގަނޑުމެންނަކީ ގަލޮޅަށް ނިސްބަތްވާ ބަޔަކަށް ވާތީ އަދި އަވަށްޓެރިންނަށް އޯގާތެރިވުމަކީ ދީން ވެސް ބާރުއަޅާ ކަމެއް،" ރިޒްވީން ވިދާޅުވި އެވެ.\nމިދިޔަ އަހަރުން ފެށިގެން ސައުތު ފައުންޑޭޝަނުން އަންނަނީ ޔޫއެންޑީޕީން ހިންގާ ގްރީން އައިލެންޑް ޕްރޮޖެކްޓަށް ވެސް މާލީ އެހީތެރިކަން ފޯރުކޮށްދެމުންނެވެ. އަދި ކުރިއަށް އޮތް ތަނުގައި އިޖުތިމާއީ އެކި ކަންކަމަށް އެހީތެރިކަން ފޯރުކޮށްދޭނެ ކަމަށް ރިޒްވީން ވިދާޅުވި އެވެ.\nއިތުރު ލިޔުންތައް ޗެރިޓީ އެޑްވަޓޯރިއަލް


"Thoofaan Florence Ge Sababun America Ah Nurahkaatheri Kanthah Thakeh Vedhaane" - Vaguthu\n"ތޫފާން ފްލޮރެންސްގެ ސަބަބުން އެމެރިކާ އަށް ނުރައްކާތެރި ކަންތައްތަކެއް ވެދާނެ"\nމިހާރު އެމެރިކާއާއި ދިމާލަށް މިސްރާބު ޖަހާފައިވާ ބާރުގަދަ ތޫފާން ފްލޮރެންސްގެ ސަބަބުން ނުރައްކާތެރި ކަންތައްތަކެއް ވެދާނެ ކަމުގެ އިންޒާރު އެމެރިކާގެ ރައީސް ޑޮނަލްޑް ޓްރަންޕް ދެއްވައިފިއެވެ.\nކެޓެގެރީ4ގެ މިބާރުގަދަ ތޫފާން މިރޭގެ ވަގުތެއްގައި އެމެރިކާގެ އައްސޭރިފަށައް އަރާނެ ކަމުގެ އިންޒާރު ވަނީ މިހާރު ދީފައެވެ. އެމެރިކާގެ ރައީސް ޓްރަންޕް ޓުވިޓާ މެދުވެރިކޮށް އެމެރިކާގެ ރައްޔިތުންނަށް ދިން ވީޑިއޯ މެސެޖެއްގައި ވިދާޅުވީ ތޫފާން ފްލޮރެންސް ކުރިއަށް އޮތް 48 ގަޑި އިރުތެރޭ އެމެރިކާ އަށް އަރާނެ ކަމުގެ މައުލޫމާތު ލިބިފައިވާކަމަށާއި ތޫފާނުގެ ބޮޑު މިނާއި ވަރުގަދަ ކަމަށް ބެލުމަށް ފަހު ތޫފާނުގެ ސަބަބުން ނުރައްކާތެރި ކަންތައްތަކެއް ކުރިމަތިވެދާނެ ކަމަށެވެ.\nޓްރަންޕް ވަނީ ތޫފާން ފްލޮރެންސް އާއި ގުޅިގެން ފެޑްރަލް އެމެޖެންސީ މެނޭޖްމެންޓް އެޖެންސީ އާއި ބައްދަލު ކޮށްފައެވެ. މީގެ ކުރިން އެމެރިކާގެ ޕުއޭޓެރީކޯ އަށް އެރި ތޫފާން މާރިޔާ އިން ރައްކާތެރިވުމަށް އެމެރިކާ ސަރުކާރުން ގެންގުޅުނު ދޯހަޅި ސިޔާސަތަށް އެގައުމުގެ އެތަށް ރައްޔިތުންގެ ފާޑު ކިޔުން ޓްރަންޕަށް ވަނީ އަމާޒުވެފައެވެ.\nބާރުގަދަ ތޫފާން، ފްލޮރެންސްގައި ގަޑިއަކު 225 ކިލޯމީޓަރު ބާރުމިނުގައި ވައިޖެހެމުންދާއިރު، ކުރިއަށް އޮތް ވަގުތުތަކުގައި އެމެރިކާއަށް އެރުމުގެ ކުރިން މި ތޫފާންގެ ބާރު އިތުރުވާނެ ކަމަށް މޫސުމާއި ބެހޭ އިދާރާތަކުން ބުނެއެވެ.\nއެހެންކަމުން އާންމުން ވީހާވެސް އަވަހަށް ރައްކާތެރި ސަރަޙައްދުތަކަށް ބަދަލުވުމަށް ކަމާއި ބެހޭ އިދާރާތަކުން ވަނީ އިލްތިމާސްކޮށްފައެވެ. އޮފިޝަލުން މިހާރު ވަނީ ބައެއް ސަރަޙައްދުތަކުގައި ވަގުތީ ހިޔާތައްވެސް ޤާއިމްކޮށްފައެވެ.\nމި ތޫފާން ދަނީ އެޓްލާންޓިކް ކަނޑުން އެމެރިކާއާއި ދިމާލަށް ގަޑިއަކު 28 ކިލޯމީޓަރުގެ ބާރުމިނުގައި ދަތުރުކުރަމުންނެވެ.\nއަރަބި ކަނޑުގައި އުފެދުނު ކޮޅިގަނޑު ތޫފާނަކަށް ބަދަލުވެ ބާރުގަދަވަނީ\nދުވާލުގެ ވަގުތުގައި ކުއްލިއަކަށް ވެރިވެގަތް އަނދިރިކަމަކުން އެތައް ބަޔަކު "ފިއްކަނޑައިގެން"\nބާރުގަދަ ތޫފާނަކަށް އިންޑިއާ ތައްޔާރު ވަނީ\nސެޕްޓެމްބަރު 13, 2018 18:16\nމާ ކުރިން ވެސްމި ރޯޅި އަންނާނެކަން އެނގޭ\nސެޕްޓެމްބަރު 13, 2018 19:49\nޔާ ﷲ މިނުލަފާ ޓްރަމޕ ގެ ހިތުގައި އިސްލާމް ދީނަށް އޮތް ހަސަދަވެރިކަން ނެތިކުރައްވައި މީނާ އަށް އިސްލާމް ދީން ިޚތިޔާރު ކުރުމުގެ ހެޔޮވިސްނުން ދެއްވައިފާދޭވެ.މުސްތަގްބަލުގައި ޓްރަނޕަކީ މުސްލިމެއްކަމުގައި ލައްވައިފާނދޭވެ. ﷲ އަކޮބަރު ﷲ އަކްބަރު ﷲ އަކްބަރު\nސެޕްޓެމްބަރު 15, 2018 13:13\nސެޕްޓެމްބަރު 14, 2018 10:41\nޔާ ﷲ އެމެރިކާ ހަލާކު ކޮށް ދެއްވާށި އާމީން\nސެޕްޓެމްބަރު 14, 2018 14:04\nތިހެން ކިޔާއިރު ނޭނގެދޯ އެމެރިކާގަ ވެސް މުސްލިމުން އުޅޭކަން\nސެޕްޓެމްބަރު 15, 2018 00:10\nއެއްވެސްބައެއް ނެތިކޮށްލުމަށް ދުޢާ ކުރުމަކީ އައަރުމެން މުސްލިމުންނަށް ވެތިބެ ކުރަން ހެޔޮވާވަރުގެ ކަމެއްނުން، އެކަން މިއުއްމަތުގެ ރަސޫލާ މުހައްމަދުރަސޫލުﷲ ވަނީ ނަމޫނާ ދައްކަވާފަ، އެކަލޭގެފާނު ޠާއިފައް ވަޑައިގަތުމުން އެކި ގޮތްގޮތުން އަނިޔާކުރަމުންދިޔަ، ހަށިކޮޅަށް ގާއުކާ ޒަޚަމްކޮށްލެއްވި، އެވަގުތު އެކަލޭގެފާނު ﷲ އަށް ދުޢާ ދެންނެވީ އެމީހުންނަށް ހިދާޔަތާއި ތެދުމަގު ދެއްކެވުމަށް، ވީމާ މިކަންކަމުން އިބްރަތް ޙާސިލް ކުރަމާ.


Ronaldo Ge Mamma Maraa Hanguraama Kuranee\nކްރިސްޓިއާނޯ ރޮނާލްޑޯ އާއި ޑޮލަރެސް ފޮޓޯ:---\nކެންސަރުގެ ޝިކާރައަކަށްވެ ރޮނާލްޑޯގެ މަންމަ މަރާ ހަނގުރާމަ ކުރަނީ\nކެންސަރުގެ ޝިކާރައަކަށްވެ މަޝްހޫރު ފުޓްބޯޅަ ކުޅުންތެރިޔާ ކްރިސްޓިއާނޯ ރޮނާލްޑޯގެ މަންމަ، ޑޮލޮރެސް އަވެއިރޯ ދެވަނަ ފަހަރަށް މަރާ ހަނގުރާމަ ކުރަން ޖެހިއްޖެ އެވެ.\nމީގެ ކުރިން ވެސް ކެންސަރު ބައްޔަށް ފަރުވާ ހޯދާފައިވާ ޑޮލަރެސް ދެވަނަ ފަހަރަށް ކެންސަރުގެ ޝިކާރަކަށްވެ ފަރުވާ ހޯދަން ފަށާފައިވާއިރު މިކަމާއި ގުޅިގެން އޭނާގެ ސާޖަރިއެއް ވެސް ވަނީ ދާދިފަހުން ހަދާފައެވެ. ޑޮލޮރެސް ދެވަނަ ފަހަރަށް ކެންސަރަށް ފަރުވާ ހޯދަމުންދާކަން އޭނާ ވަނީ ޕޯޗުގަލްގެ ޓީވީ ސްޓޭޝަނަކަށްދިން އިންޓަވިއުއެއްގައި ކަށަވަރު ކޮށްދީފައެވެ. މި އިންޓަވިއުގައި ޑޮލޮރެސް ބުނީ ފަރުވާ ހޯދުމުގެ ގޮތުން ސާޖަރީއެއް ހެދުމުގެ އިތުރުން ރޭޑިއޭޝަން ތެރަޕީ ވެސް ނަގަމުންދާ ކަމަށެވެ.\nއުމުރުން 64 އަހަރުގެ ޑޮލޮރެސް މީގެ ކުރިން ކެންސަރަށް ފަރުވާ ހޯދީ 2007 ވަނަ އަހަރު އެވެ. ގިނަ ދުވަސްތަކެއް އުރަމަތީގެ ކެންސަރުގެ ފަރުވާ ހޯދުމުގައި ހޭދަ ކުރުމަށްފަހު ޑޮލަރެސް ވަނީ ކެންސަރުގެ މައްޗަށް ގަދަވެ، ކާމިޔާބު ހޯދާފައެވެ. ނަމަވެސް އޭގެ އަހަރުތަކެއް ފަހުން އޭނާއަށް ވަނީ އަނެއްކާ ވެސް ކެންސަރާ ކުރިމަތިލާން ޖެހިފައެވެ. ރިޕޯޓްތައް ބުނާ ގޮތުގައި މިފަހަރު ވެސް ޑޮލަރެސް ފަރުވާ ހޯދަމުންދަނީ އުރަމަތީގެ ކެންސަރަށެވެ.\nރިއާލް މެޑްރިޑު ދޫކޮށް އިޓަލީގެ ޔުވެންޓަސްއާ ގުޅުނު ރޮނާލްޑޯ ވަނީ 2009 ވަނަ އަހަރު އޭނާގެ މަންމައަށް ފަރުވާދިން ހޮސްޕިޓަލް، ކެންސަރ ސެންޓަރެއްގެ ގޮތުގައި ތަރައްގީ ކުރުމަށް 100،000 ޕައުންޑު އެ ހޮސްޕިޓަލަށެވެ. މީގެ އިތުރުން ވެސް އޭނާ ވަނީ އާއްމު ގޮތެއްގައި ތަފާތު އެކި ޗެރިޓީ ހަރަކާތްތަކަށް ގިނަ އަދަދެއްގެ ފައިސާ ހަދިޔާ ކުރާ ކުޅުންތެރިއެކެވެ.\nކްރިސްޓިއާނޯ ރޮނާލްޑޯ ކެންސަރު


ކުށްވެރިއަކީ އަހަރެންތަ؟… 18ވަނަ ބައި | arippe's blog\nކުށްވެރިއަކީ އަހަރެންތަ؟… 18ވަނަ ބައި\nގަޑިން އޭރު ހަތްގަޑި ބައި ވަނީއެވެ. އާދައިގެމަތިން ހެނދުނު ހެނދުނާ ތެދުވެ މިހާރުވއިރު ބަދިގޭގެ ހުރިހައިހަމެއް ޒާހިރާ ނިންމާލިއެވެ. އޭނާ އިފާޝާއަށް އެގޮވަނީ ސައިބޯންވެގެންނެވެ.\n“މިދަނީ މަންމާ… މަޑުކޮށްލައްޗޭ އަހަރެން ދަންދެން.. ” މޯޅިއަކަށް ދެމިަލމުން އިފާޝާ ތެދުވިއެވެ. މޫނުމަތިން ފެންނަމުން ދިޔަ އުފާވެރިކަމަކީ ދެވަނަ އެހެން އުފާވެރިކަމެއް ނޫނެވެ. ސުމްނަފަދަ ފުރިހަމަ ޒުވާނެއް އޭނާގެ ޙަޔާތަށް އަންނަން އުޅޭކަމުގެ ފެހި ސިގްނަލް ލިބުމުން އިފާއަށް ލިބުނީ ބުނެދޭންވެސް ނޭގޭފަދަ ހިތްހަމަޖެހުމެކެވެ. މަޑުމަޑުން އެނދުން ތެދުވެ ފެންވަރާން ވަނެވެ. މާގިނައިރުތަކެއްނުވެ ފެންވަރާލައިގެްނ ނުކުމެ ރިތިވެލީ އިންތިޒާރުގައި މަންމައިންކަން އެނގުމުންނެވެ.\n“މިއަދު ކޮލެޖަށް ދާކަށް ނުޖެހޭތަ؟ ދަރިފުޅު މާގިނައިންވިއްޔާ ތި ނިދަނީ..” އިފާޝާއައިސް ބަދިގެއަށް ވަމުނުން ޒާހިރާ އަހައިލިއެވެ.\nއިފާޝާއަށް ތައްޔާރުވެލައިގެން ނިކުމެވުނުއިރު ގާތްގަނޑަކަށް އަށެއް ޖަހަނިއެވެ. ކޮލެޖަށް ދާންޖެހޭނީ އަށެއް ޖަހާއިރުއެވެ. ޒާހިރާ ހީކުރީ އެދުވަހަކީ ކޮލެޖް އޮންނަ ދުވަހެއްކަމަށެވެ. ތަންކޮޅެއް ހިތްހަމަނުޖެހިފައިހުރީވެސް އެހެންވެގެންނެވެ.\n“މަންމާ…” އިފާޝާ ކުޑަކޮށް ޒާހިރާއާތް ގާތްވެލިއެވެ. އަދި ފަހަތުން ގޮސް ޒާހިރާގެ ގައިގައި ލޯބިކޮށްލަމުން ބައްދައިލިއެވެ. “މަންމާ… މިއަދު ކްލާހަށް ދާކަށް ނުޖެހޭ.. މިއަދުމީ ރަސްމީ ބަންދު ދުވަހެއްނު..” ކުރިއަށްވުރެވެސް ބޮޑަށް އިފާޝާ އޭނާގެ މަންމަގެ ގައިގައި އޮޅުލައިގަތެވެ.\nއެވަގުތު ޒާހިރާވެސް އޭނާގެ ދަރިފުޅުގެ ބޮލުގައި ފިރުމައިލިއެވެ.\n“ބައްޕަވެސް އެދިޔައީ ސައިބޮއިގެން. އެހި ދަރިފުޅު ކޮބާހޭ..؟”\n“އެހެންތަ؟ ބައްޕަ ހުރީ ރުޅިއައިސްފަތަ؟” އިފާޝާ އޭނާގެ މަންމަގެ ކޮނޑުން އަތް ދޫކޮށްލަމުން އަހައިލިއެވެ.\nބައްޕަގެ ވާހަކަ އަޑުއިވ ޭކޮންމެ ފަހަރަކު އިފާޝާގެ މޫޑު ބަދަލުވެއެވެ. ހެނދުނު ހޭލައިގެން ކޮޓަރިން ނިކުންއިރު މޫނުމަތި ހީވަނީ ތާޒާވެ ފޮޅިފައިއިން ފަރި މަލެއް ހެންނެވެ. އެކަމަކު ބަސީރުގެ ވާހަކަ ބުނުމާއެކު އިފާޝާގެ މޫނުމަތީގެ ކުލަވަރު ފަނޑުވެ މީހާ މަޑުމަތިރިވިއެވެ. ސަބަބެއްވެސް ނެތިއެއް ނޫނެވެ.\nބަސީރަކީ އަބަދުވެސް ރުޅިގަދަ މީހެކެވެ. އަންހެނުންނާއި ދަރިންގެ ކަންތައްތައް ބަރާބަރަށް ކޮށްދިނަސް އޭނައަކީ ކަންކަމުގައި ވަރަށް ރުޅިއިސްކުރާ މީހެކެވެ. މަޑުމަޑުން ހުއްޓަސް ވަރަށް އަމުރުވެރި މީހެކެވެ.\n“ބައްޕަ އެއްޗެކޭ ބުނިތަ؟” މަޑުމަޑުން އިފާޝާއަށް އަހައިލެވުނެވެ.\n“ދަރިފުޅު އަދި ނުތެދުވޭހޭ އެހީ.. މަންމަ އާއެކޭ ބުނިމަ ފަހުން އެއްޗެކޭ ނުބުނޭ..” މޭޒު ދޮށުގައި އިށީންނަމުން ޒާހިރާ އެނާގެ ދަރިފުޅުގެ އަތުގައި ހިފައި މެޒުދޮށުގައި ބޭންދިއެވެ.\n“ދެން އަވަހާ ސައިބޯން ފަށާ. ތިޔަ ހުރިހައި ވާހަކައެއް ދައްކާނީ ފަހުން.. މަންމަ އަންނާނަން އާދިލް ފިހާރައަށް ގޮސްފައި” އިފާޝާގެ ތައްޓަށް ދެތިން ރޮށި ލައިދިނެވެ.\n“މަންމާ.. އަހަންނަށް ފޯން ކާޑެއް ގެނެސް ދެއްޗޭ..” ޒާހިރާ ބޭރަށް ނުކުންނަން ދަނިކޮސް އިފާޝާ ގޮވައިލިއެވެ.\nއެވަގުތު ގޭގެ ބޭރު ގޭޓުގައި މީހަކު ހިފާލި އަޑު އިވުނެވެ.\nއޭރު ޒާހިރާއަށް ބޭރަށް ނުކުމެވިއްޖެއެވެ.\n“ޒާހިރައްތާ. ކޮބާ އިފާ؟” އަފީއަށް ޒާހިރާ ފެނުމުން އަހައިލެވުނެވެ.\n“ވެއްޖެ އެފަރާތުގައި. ދާންވީނު ސައިބޯން… އިފާޝާވެސް އެބައުޅޭ ބަދިގޭގައި” އެހެން ބުނެފައި ޒާހިރާ ނުކުތީ ފިހާރައަށް ދާށެވެ.\nއަފީފާ ދިޔަގޮތަށް އެތެރެއަށް ވަދެގެން ދިޔައެވެ. އޭރު ކާމޭޒު ދޮށުގައި އިފާށާ އިނެވެ. ފުރަތަމަވެސް އަހައިލެވުނީ ރޭގެ ވާހަކައެވެ.\n“އެނގޭތަ.. ރޭގަ އުފަލުން ގޮސް ނުވެސް ނިދުނު..” އަފީފާ ވާހަކަ ދައްކަމުން ދިޔައިރު އޭނާގެ މޫނުމަތިން އުފާވެރިކަމުގެ އިހުސާސްތައް ފާޅުވާން ހުއްޓެވެ. ބައެއްފަހުރު ލައިގެން ހުރި ހެދުމުގައި ބާރަށް ހިފައި ނާށާވެސް ލެވެއެވެ.\nއިފާވެސް ނިކަން އަވަހާ އަތް ދޮވެލައިގެން އައިސް އަފީއާ ބައިވެލިއެވެ. އޭނާވެސް ހުރީ ކަންތައް ވީގޮތް އަފީފާއާ ހިއްސާކުރަން ބޭނުންވެފައެވެ.\n(އަދި ނުނިމޭ.. 19ވަނަ ބަޔަށް އިންތިޒަރުކޮށްލައްވާ)\nTags: އަޙުމަދު އަރީފް، ސުމަން، އިފާޝާ، ކުށްވެރިއަކީ އަހަރެންތަ؟، ވާހަކަ, ވާހަކަ، ލިޔުންތައް، އިފާޝާ، އިފާ، ކުއްވެރިއަކީ އަހަރެންތަ؟، ސުމަން، އައްފާނު\nވާހަކަ ވ ސަޅި. އެކަމަކު ޕްރޫފް ރީޑްކޮށް ލިޔުމުގެ ކުށްތަކަށް ސަމާލުކަން ދޭން ފެނޭ\nނާޝިދު ތިޔަބުނީ ވަރަށް ތެދު ވާހަކައެއް. ވާގޮތަކީ ކުރަން ޖެހޭ މަސައްކަތްތަކާއި ކިޔެވުމަށް ދޭންޖެހޭ ސަމާލުކަންދީފައި، ދެން އަދި އިތުރަށް ވާހަކަ ކިޔައި ޕްރޫފް ރީޑްކޮށް ހަދާނެ ވަގުތެއް އަސްލު ނުލިބޭ. އެހެންވެ ޗެކްކޮށް ނުލެވެނީ. އެކަމަކު ރަސްމީ ސިފައެއްގައި ވަހަކަ ނެރެވޭއިރު އިރާދަކުރެއްވިއްޔާ ވާހަކަ އެއްކޮށް ޕްރޫފް ރީޑިން ހަދައި ކުށްތައް އިސްލާޙުކޮށްލާނަން. ދެއްވި ޚިޔާލަށް ޝުކުރިެއްޔާ\nvaguthun typ ekollaafa update kollanee.\nproof reading eh nahadhan\n« ކުށްވެރިއަކީ އަހަރެންތަ؟… 17ވަނަ ބައި\nކުށްވެރިއަކީ އަހަރެންތަ؟ – 19ވަނަ ބައި »


ކޮންޓެކްޓަކާއި ރައީސްއާއި ބައްދަލުވުން\nމިހާތަނަށް ރާއްޖެއިން 14،325 މީހުން ކޮވިޑަށް ޕޮޒިޓިވްވެފައިވޭ\nބައްދަލުވުމުގައި ބައިވެރިވެވަޑައިގެންނެވި ބޭފުޅުންނަކީ ކޮންޓެއްގެ ކޮންޓެކްޓުންގެ ގޮތުގައި ނުބެލެވޭނެކަމަށް ޑރ. ނަޒްލާ ވިދާޅުވި\nއެ ބައްދަލުވުން ކުރިއަށްދިޔައީ އެޗްޕީއޭ މިންގަނޑުތަކާއި އެއްގޮތަށް\n15 ޖެނުއަރީ 2021 | ހުކުރު 04:48\nމީޑިއާ ކައުންސިލުން ޕޮޒިޓިވްވި މީހަކާ ކޮންޓެކްޓްވި މީހަކު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ބައްދަލު ވެފައިވާކަމަށް ހެލްތް އިމަރޖެންސީ އޮޕަރޭޝަންސް ސެންޓަރު (އެޗްއީއޯސީ) ތަރުޖަމާނު ޑރ. ނަޒްލާ ރަފީގު ވިދާޅުވެއްޖެއެވެ.\nބުރާސްފަތި ދުވަހުގެ ރޭ ބޭއްވި ނޫސްވެރިންގެ ބައްދަލުވުމެއްގައި ޑރ. ނަޒްލާ ވިދާޅުވީ އެ ބައްދަލުވުމުގައި ބައިވެރިވި މީހުންނަށް ބަލި ޖެހުމުގެ ރިސްކު ކުޑަކަމަށެވެ.\nއަދި ރައީސް ސޯލިހާއި ބައްދަލުވިކަން އިނގިފައިވަނީ ބައްދަލުވުން ނިމުނު ފަހުން ކަމަށާއި ނަމަވެސް އެ ބައްދަލުވުން ކުރިއަށްދިޔައީ އެޗްޕީއޭ މިންގަނޑުތަކާއި އެއްގޮތަށް ކަމަށް ޑރ. ނަޒްލާ ވިދާޅުވިއެވެ.\nވުމާއެކު އެ ބައްދަލުވުމުގައި ބައިވެރިވެވަޑައިގެންނެވި ބޭފުޅުންނަކީ ކޮންޓެއްގެ ކޮންޓެކްޓުންގެ ގޮތުގައިވެސް ނުބެލެވޭނެކަމަށް ޑރ. ނަޒްލާ ވިދާޅުވިއެވެ.\nރާއްޖޭގެ ކޮވިޑް-19ގެ ހާލަތާއި ގުޅޭ ގޮތުން ވާހަކަ ދައްކަވަމުން ޑރ.ނަޒްލާ ވިދާޅުވީ އާންމު ހާލަތަށް ދިރިއުޅުން ގެންދެވޭނީ ވެކްސިން އާބާދީގެ ބޮޑު ބަޔަކަށް ދެވި އޭގެ ސަބަބުން ރައްކާތެރިކަމެއް ލިބޭ ހިސާބުން ކަމަށެވެ.\nވެކްސިން ލިބެންދެން ބަލި އިތުރަށް ފެތުރުނަ ނުދިނުމަށްޓަކައި ކުރަން ޖެހޭ ހުރިހާ މަސައްކަތްތަކެއް ކުރަން ޖެހޭ ކަމަށް ޑރ. ނަޒްލާ ވިދާޅުވިއެވެ. އަދި މިހާރު ދެވިފައިވާ ލުއިތަކާއެކު ކުރިއަށް ދިއުމަށް އާއްމު ރައްޔިތުންގެ ފުރިހަމަ އެއްބާރުލުން ވަރަށް ބޮޑަށް ބޭނުންވާ ކަމަށް ޑރ.ނަޒްލާ ވިދާޅުވިއެވެ.\nމިހާތަނަށް ރާއްޖެއިން 14،325 މީހުން ކޮވިޑަށް ޕޮޒިޓިވްވެފައިވާއިރު، 13،463 މީހުން ވަނީ ބަލިން ރަނގަޅުވެފައެވެ. އަދި ބަލީގައި 49 މީހަކު މަރުވެފައިވެއެވެ.


Wadde'Ge Nuruhun Imran Aa Maariya Ah - Vaguthu\nވައްޑެގެ ނުރުހުން އިމްރާނާއި މާރިޔާއަށް\n3 މަސް ކުރިން ( ޖުލައި 6, 2021 )\nމިނިސްޓަރު މާރިޔާއާއި މެންބަރު މުހައްމަދު ވަހީދު އާއި މިނިސްޓަރު އިމްރާން\nނިރުބަވެރިކަމުގެ ހުއްޓުވުމުގެ ގާނޫނު ތަންފީޒު ނުކުރެވޭ ކަމަށް ވިދާޅުވެ ޑިފެންސް މިނިސްޓަރު މާރިޔާ އަހުމަދު ދީދީ އާއި ހޯމް މިނިސްޓަރު އިމްރާން އަބްދުﷲ އަށް ރައްޔިތުންގެ މަޖިލީހުގެ އުނގޫފާރު ދާއިރާގެ މެންބަރު މުހައްމަދު ވަހީދު (ވައްޑެ) ފާޑު ވިދާޅުވެއްޖެއެވެ.\nޓެރަރިޒަމްގެ ގާނޫނަށް އިސްލާހު ގެންނަން ސަރުކާރުން ހުށަހަޅާފައިވާ ބިލުގެ އިބްތިދާއީ ބަހުސްގައި ވައްޑެ ވިދާޅުވީ ސަރުކާރަށް އެއްބާރުލުން ދޭން ބޭނުންވާ ގޮތަކަށް ގާނޫނަށް އިސްލާހު ގެނެސްދެވިދާނެ ކަމަށެވެ.\nއެކަމަކު، އެ ގާނޫނު ދެން ވެސް ތަންފީޒު ނުވާ ނަމަ ކޮންމެ ފަހަރަކު އެތައް އިސްލާހެއް ގާނޫނަށް ގެނައުމުގެ ބޭނުމެއް ނެތް ކަމަށް ވައްޑެ ވިދާޅުވިއެވެ.\nދެހާސް ނަވާރަވަނަ އަހަރު ސަރުކާރުން ބޭނުންވާ އެތައް އިސްލާހެއް ޓެރަރިޒަމްގެ ގާނޫނަށް ގެނައި ފަހުން އެ ތަންފީޒު ނުވާ ކަން ވައްޑެ ފާހަގަކުރެއްވިއެވެ. އޭނާ ވިދާޅުވީ "ތަންފީޒީ އިދާރާތަކުން ފަހަތު ފަޔަށް ބުރަވާ" ކަމަށެވެ.\nމިދިޔަ މެއި މަހުގެ ހަ ވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ބޮމުގެ ހަމަލާއެއް ދިން މައްސަލައަށް އިޝާރާތް ކުރައްވަމުން ވައްޑެ ވިދާޅުވީ އެ ހަމަލާއަށް ޚަރަދުކޮށް ފަންޑުދިން މީހުން އަދިވެސް ތިބީ މިނިވަންކޮށް ކަމަށެވެ.\n"ހޯމް މިނިސްޓަރުއާއި، ޑިފެންސް މިނިސްޓަރު މި ކަން ހައްލު ކުރަން ނުތިބެންޏާ މި ކަމެއް ހައްލުވާކަށް ނެތް، މި ދެ މިނިސްޓަރުން ބަލަހައްޓަން އޮތް ފުލުހުންނާއި ސިފައިންގެ އިސް ވެރިން އެ ކަން ކުރަން ނެތިއްޔާ އެ ކަމެއް ހައްލެއް ނުވާނެ،" ވައްޑެ ވިދާޅުވިއެވެ.\nމި ބިލުގެ ބަހުސްގައި ރައީސް ނަޝީދު ތާއީދު ކުރައްވާ މެންބަރުން ގެންދަވަނީ ހޯމް މިނިސްޓަރު އިމްރާނަށް ބަހުގެ ހަމަލާތައް ރައްދު ދެއްވަމުންނެވެ. އިމާރަނަށް ގައުމުގެ އަމަން ބެލެހެއްޓުމުގެ ޒިންމާ ނުއުފުލޭ ކަމަށް އެ މެންބަރުން ވިދާޅުވެއެވެ.\nމީގެ އިތުރުން މާރިޔާއަކީ މި ހަމަލާއަށް ފަހު ނަޝީދުގެ ސަޕޯޓަރުންގެ ފާޑުކިއުން އެންމެ ބޮޑަށް އަމާޒުވި އެކަކެވެ. އެއީ ނަޝީދަށް ނުރައްކާ އޮތް ކަމުގެ މައުލޫމާތު ހުޅުދޫ ދާއިރާގެ މެންބަރު އިލްޔާސް ލަބީބު އެކަމަނާއަށް ދެއްވާފައިވަނިކޮށް އެ ހާދިސާ ހިނގުމުންނެވެ. އެކަމަކު އެ މައުލޫމާތާ ގުޅިގެން ސެކުއިރިޓީ ވަރުގަދަ ކުރި ކަމަށް މާރިޔާ ވިދާޅުވެއެވެ.\nނަޝީދުގެ ސެކުއިރިޓީ ފޫއަޅުވާލި ގޮތުގެ މައްޗަށް މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) އިން ހިންގާ އިންކުއަރީއަށް ވެސް މި ދެ މިނިސްޓަރުން ހާޒިރުކުރިއެވެ. މިނިސްޓަރުންގެ އިހުމާލެއްވާނަމަ އިންކުއަރީއަށް ފަހު އާންމު ކުރާ ރިޕޯޓްގައި އޮންނާނެ ކަމަށް ބުނެއެވެ.\nއެހެންވިޔަސް އެ އިންކުއަރީގައި ފާހަގަކުރެވުނު ގައުމީ ސަލާމަތަށް ނުރައްކާ ހުރި ބައެއް މައުލޫމާތުތައް ހިމެނޭނެތީ ރިޕޯޓްގެ އެ ބައި ސިއްރު ކުރާނެ ކަމަށް ވެސް ކޮމިޓީގެ މުގައްރިރު އަދި އައްޑޫ ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވިދާޅުވެފައިވެއެވެ.\nސީއެމްބިއުލާންސް ހޯދަން އިންޑިއާއިން ފަންޑު ހަމަޖައްސައިފި\nޖުލައި 6, 2021 12:06\nމިނިސްޓަރު ކަމައްޓަކާ ގައުމު ވިއްކާލި އިރުވެސް އަނގައިންނުބުނެ ހުއްޓާ ކަނޑާލާނެ....... ދެން ހައެއްކަ މަސް ކޮއްފަ ކޮއްމެވެސް ތާކައް އަރާ އަގައެއް ތެޅޭތޯ ބަލާނެ . އެކަމަކު އެދެއްކޭ ވާހަކަޔަކަށް މީހަކު އަޅައެއްނުލާނެ ބާކީ އުމުރުގަ އޮތް ބައި ހޭދަކުރަން ޖެހޭނީ އަގުވެއްޓިފަވާ މީހެއްގެ ގޮތުގަ.\nޖުލައި 6, 2021 12:14\nމިއީ ފައްކާ ރޯނު އެދުރެއް\nރައްޔިތުންގެ މަޖުލީހަށް ހޮވާވަރަށް ވުރެ އަޚުލާޤުދަށް ތަޢުލީމެއް ތަޖުރިބާއެއް ނެތް މީހުން ހޮވީމާ ވާނީ މިހެން! ޒުވާބުކުރުން ނޫން ކަމެއް މީނާއަކަށް ނުވޭ!\nޖުލައި 6, 2021 13:11\nތިޔަކަންކަމާއި އެމްޑީޕީ ހަ ރުގެއިން ހަވާލުވާންވީ ނޫންތޯއެވެ.\nޖުލައި 6, 2021 13:54


(Haqeeqee haadhisa: Naamaan Edhaturu\nހަގީގީ ހާދިސާ: ނާމާން އެ ދަތުރު (2)\nއެމީހާ ރަށުގެ ގޮނޑުދޮށަށް ފޭބުމާއެކު އަވަސް އަވަހަށް ބާރަށް ހިނގާފައިގޮސް ގެއަށްވަދެ ދޮރުޖެހި މަންޒަރު ފެނުނެވެ. އެވަގުތު އޭނާގެ އަތުގައި ޚަތިމުއޮތް އޮތުމުން މިރަށުގެ ނާމާންކަން ވަކިން ބޮޑަށް އިޙްސާސް ކުރެވުނެވެ. އެހެންކަމުން ބަލަން ނުތިބެ ފަހަރަކު4މީހުން ޑިންގީގައި ދޯންޏަށް އަރުވަމުން ގެންދިޔައީމެވެ. (އެއީ ކުޑަ ޑިންގީއެއްކަމުން އެއަށް އެރެނީ ފަހަރު4މީހުންނަށެވެ.) އަހަރެމެންނާއެކު 17 މީހުން މިދަތުރުގައި ބައިވެރިވުމުން ކޮންމެވެސް އެކަކަށް ފަހުން އަރަން މަޑުކުރަން ޖެހުނެވެ. މިގޮތުން އެންމެ ފަހުން ދޯންޏަށް އަރަންޖެހުނީ އަހަރެމެންގެ ތެރެއިން މިފަދަ ކަމަކާ ދިމާނުވާ ކުއްޖަކަށެވެ. އެއީ ނާޝިދު އެވެ. ޑިންގީގައި ކަނބަން ހުރީ އަޙްމަދު އެވެ. އެހެންކަމުން ނާޝިދުބަލާ އަޙްމަދު ޑިންގީގައި އެއްގަމަށް ކަނބައިގަތެވެ. އޭރު އަހަރެމެން އެންމެވެސް ތިބީ ރަށާދިމާލަށް ބަލަހައްޓައިގެން ބިރުންނެވެ. މިހެން ތިއްބައި ކުއްލިއަކަށް ހޭޅިފަށުން ހަމަ ނާޝިދުގެ ސިފައިގައި ހުރި މީހަކު ހިނގާފައި އައިސް ނާޝިދާއި އެއްހަމައެއްގައި ޖެހިގެން ހުއްޓުނެވެ. އޭރު އަޙްމަދު ޑިންޑީ ގޮނޑުދޮށަށް ގައިކުރަނީއެވެ. އަޙްމަދަށްވެސް ލިބުނީ ކުއްލި ހައިރާންކަމެކެވެ. ހަދާނެގޮތް ހުސްވެފައި ބިރުން ބަލަން ހުއްޓެވެ.\nކުރިމަތީން ފެންނަންހުރީ ދެ ނާޝިދު އެވެ. އެތަނުން ހަޤީޤީ ނާޝިދަކީ ކޮބައިބާވައޭ އޭރު ދޯނީގައި ތިބި މީހުން ބިރުން ތިބެ ކިޔަމުން ދިޔައެވެ. ނަމަވެސް ބިރުން ހުރެ އަޙްމަދު ޑިންގީ ގޮނޑުދޮށަށް ކައިރިިކުރިއެވެ. އަދި ބުންޏެވެ. ތިތަނުން ނާޝިދު ކިޔާ މީހަކު ހުރިއްޔާ ބިސްމި ކިޔާފައި ޑިންގީއަށް އަރާށެވެ. މިހެން ބުނުމުން އެތަނުން އެކަކު ހިނގާފައި އައިސް ބިސްމިކިޔާފައި އެރުމުން ބަލާކަށް ނުހުރެ ދޯންޏާއި ވީކޮޅަށް ޑިންގީ ކަބައިގަތެވެ. އަދި ނާޝިދު އާއި އަޙްމަދު ދޯންޏަށް އެރިއެވެ. އެވަގުތު ގޮނޑުދޮށުގައި ނާޝިދުގެ ސިފައިގައިި ހުރި ދެވަނަ މީހާ ހޭޅިއާ ދިމާލަށް ހިނގައިގަތެވެ. ދެންފެނުނީ އެއަށްވުރެ ބޮޑު ހައިރާންކަމެކެވެ. އެނާޝިދުގެ ސިފައިގައި ހުރި މީހާ ހިނގާފައިދާވަރަކަށް ދޯނީގައި ތިބި އެންމެންގެ ސިފައަށް އެ އެމީހާ ބަދަލުވަމުންދާތަނެވެ. ދޯނީގައި ތިބި އަންހެނުންނާއި ފިރިހެނުންގެ ސިފައަށެވެ. މިކަމާ އަހަރެމެން ވަރަށް ބިރުގަތެވެ. އަދި އަންހެންކުދިންތައް ބިރުން ރޯން ފެށިއެވެ. އެހެންކަމުން ދޯނި ފަޅުން ނުކުމެގެން މާލެއާއިދިމާއަށް މިސްރާބު ޖެހިއެވެ. އޭރުވެސް އަހަރެން ހުރީ އެ މީހާއައި ދިމާލަށް ބަލާށެވެ. ކުއްލިއަކަށް އެމިހާ ގެއްލިއްޖެއެވެ. ދެންފެނުނީ ރަށުތެރެއިން އަރައިގެން އައި ބޮޑު އަލިފާންގުޅައެއް ދޯނީގެ މަތިންލާފައި ވަރަށް ބާރަށް ދިޔަތަނެވެ. މުޅި އެސަރަހައްދު ދިއްލިގެން ދިޔައެވެ. އަހަރެމެން ބިރުން ވިރިވިރި ތިބި ނަމަވެސް އަހަރެންނަކަށްވެސް ކުރެވޭނެކަމެއް ނެތެވެ. ދޯނީގައި ތިބި އަންހެން ކުދިން ތައް ހަޅޭއްލަވައި ރޮމުން ގެންދެއެވެެ. ގިސްލާމީހުން ގިސްލަމުން ދެއެވެ. އެންމެވެސް ތިބީ ދެންވާނެގޮތަކާއިމެދު ވިސްނާށެވެ. ހަދާނެގޮތް ހުސްވެފައެވެ. ނަމަވެސް އަޙްމަދުގެ ރަށްޓެހި ރުޤުޔާ (ހުއްދަ ފަންޑިތަ ނުވަތަ ފަރުވާ ދިނުމަށް ހެދޭ ފަންޑިތަ) ހަދާ މީހެއްކަމަށްވާ އިބްރާހީމްބެ (އަސްލު ނަމެއްްނޫން) މާލޭގައި ހުރުމުން އިބްރާހީމްބެއަށް ވަގުތުން އަޙުމަދު ފޯނުން ގުޅާ އެވާހަކަތައް ކިޔައިދިނެވެ.\nއަހަރެމެންނަށް މާލެއާދެވުނީ އެރޭގެ ދަންވަރު އެވެ. އަދި ދޯނި ގާތްކުރިއިރު އިބްރާހީމްބެ ދޯނީގެ އިންތިޒާރުގައި ހުއްޓެވެ. އަދި ދޯނިން އެއްވެސް މީހަކު ފޭބިޔަނުދީ އިބްރާހިމްބެ ދޯންޏަށް އަރާ ކިޔަވަން ފެށިއެވެ. އެވަގުތު އިއްސެއަށް ގޮތްތަކެއް ވާންފެށިއެވެ. އަދި އޭނާ ޖިންނި މޮޔަވެފައިވާ މީހެއް ފަދައިން ދޯނިތެރޭގައި އުޅެމުންދިޔައެވެ. އިއްސެއަކީ ވަލުތެރެއިން ފެނުނު އަންހެން ކުއްޖާއާއި ގާތްގުޅުމެއް ބެހެއްޓި މީހާއެވެ. އިބްރާހީމްބެ ބަލާކަށް ނުހުރެ ބުންޏެވެ. ”އަހަރެންގެ އަތުގައި ހިފާ! ދެން ކޮންމެ މީހަކުވެސް ދޯނިން ފައިބާ! މިހެން ބުނުމުން ހުރިހާ އެންމެން އެގޮތަށް އިބްރާހިމްބެގެ އަތުގައި ހިފައިގެން ދޯނިން ފޭބިއެވެ. އޭރުވެސް އިއްސެ ދޯނީގައި ހުއްޓެވެ. އިބްރަހިމްބެ އޭނަގެ ގާތަށްގޮސް ކިޔަވަން ފެށިއެވެ. އަދި އޭނަ ހަމަޔަކަށް އަޅުވައިގެން ދޯނިން ބޭލިއެވެ. އަދި އޭނާގެ ގަޔަށް ބަލާލިއިރު އޭނަގެ ގައިގެ އެތަން މިތާނގައި މީހަކު ވަކި އަޅާފައި ހުރިކަހަލަ ނިޝާންތައް ފެންނަން ހުއްޓެވެ. އެނބުރި މާލެ އާދެވުނުމަވެސް އަހަރެންގެ ހިތުން ދުވަހަކުވެސް މިދަތުރުގެ ހަނދާންތައް ފިލައިގެނެއް ނުދެއެވެ. މިއީ އަހަރެމެންނަށްވެސް އުޅެވުނު ގޮތުން ދިމާވި ޖިންނީންގެ ކަންތައް ގަނޑެކެވެ. ޢުމުރުގައިވެސް ކުރި އެ ނާމާން ދަތުރެވެ. އެއަށްފަހު އަހަރެން ކުރިން އުޅުނު އެއުޅުން ދޫކޮށްލާ ﷲ އަށް ބިރުވެތިވެ ކުރެވުނު ކުށަށް ތަޢުބާވެއްޖައީމެވެ. އަދި ރަނގަޅު ވަޒީފާއަކަށްވަދެ މިއަދު މިހުރީ އާއިލާއާއިއެކު ހެޔޮލަފާ ރަނގަޅު ދިރިއުޅުމެއް ގައެވެ. އިރާދަކުރެއްވިއްޖާ ދެން ދުވަހަކުވެސް އެފަދަ ގޮތަކަށް ނޫޅުމަށް އަޒުމް ކަނޑައަޅައިގެންނެވެ.